Noorul-islam.NET :: ޖަމާޢަތުގެ ނަމާދާއި ހަށަންބަން ތަކުބީރުގެ މުހިއްމުކަން\nޖަމާޢަތުގެ ނަމާދާއި ހަށަންބަން ތަކުބީރުގެ މުހިއްމުކަން\nތާރީޚް:7އޭޕްރީލް 2009\nނަސޭހަތްދެވުމުގައި އެންމެ އިސްކަންދޭންޖެހޭ ބަޔަކީ ނަމާދުގެ ޖަމާޢަތަށް ޙާޟިރު ނުވާ މީހުންނެވެ. އެފަދަމީހުންނަށް ނަސޭހަތްތެރިވެވެން ޖެހެއެވެ. ނަމާދުގެ މުހިއްމުކަމާބެހޭގޮތުން ވާހަކަ ދެކެވެން ޖެހެއެވެ. ނަމާދު އެޅުމުގެ ނުރައްކާތެރިކަމާ ބެހޭގޮތުން ވާހަކަ ދެކެވެން ޖެހެއެވެ.<?xml:namespace prefix = "o" />\nނަމާދަކީ އިސްލާމްދީނުގެ ތަނބެވެ. ދެވަނަ ރުކުނެވެ. އެ ނަމާދު އަޅައިފިމީހާ ދީން މުގުރާލައިފިއެވެ. އެނަމާދު ޤާއިމު ކުރާ މީހާ ދީން ޤާއިމު ކޮށްފިއެވެ. އެނަމާދަށް ރައްކާތެރިވާ މީހާއަށްޓަކައި އެނަމާދު، ޤިޔާމަތްދުވަހު ނޫރަކަށް އަދި ޙުއްޖަތަކަށް ވާނެއެވެ. އެނަމާދު ޤާއިމު ކުރާމީހާއަށް ދެދުނިޔޭގެ ބާއްޖަވެރިކަން ލިބޭނެއެވެ. އެނަމާދު ދޫކޮށްފި މީހާއަށް ދުނިޔޭގައި ދަތި އުނދަގޫ ދިރިއުޅުމެއް ދެއްވާނެއެވެ.\nوَمَنْ أَعْرَضَ عَنْ ذِكْرِي فَإِنَّ لَهُ مَعِيشَةً ضَنْكًا وَنَحْشُرُهُ يَوْمَ الْقِيَامَةِ أَعْمَى () قَالَ رَبِّ لِمَ حَشَرْتَنِي أَعْمَى وَقَدْ كُنْتُ بَصِيرًا () قَالَ كَذَلِكَ أَتَتْكَ آَيَاتُنَا فَنَسِيتَهَا وَكَذَلِكَ الْيَوْمَ تُنْسَى (طه :24 – 126)\nއަދި ތިމަން އިލާހު ހަނދުމަކުރުމުން އެއްކިބާވާ މީހާ، ފަހެ އެމީހާއަށް ދަތި އުނދަގޫ ދިރިއުޅުމެއް ވެއެވެ. އަދި ތިމަންއިލާހު އެމީހާ މަޙްޝަރު ކުރައްވާހުށީ ލޯފަން މީހެއްގެ ގޮތުގައެވެ. (އެހިނދު) އޭނާ ބުނާނެއެވެ. އޭ ހައްދަވާ ގެންގުޅުއްވާ އިލާހެވެ! މިއަޅާ ލޯފަން މީހެއްގެ ގޮތުގައި މަޙްޝަރު ކުރެއްވެވީ ކީއްވެތޯއެވެ؟ ހަމަ ކަށަވަރުން، (ދުނިޔެމަތީގައި) ލޮލަށް ފެންނަ މީހެއްގެ ގޮތުގައި ތިމަންނަ ވީމެވެ. ﷲ ވަޙީކުރައްވާނެއެވެ. ހަމައެގޮތަށް ކަލޭގެ ގާތަށް ތިމަން އިލާހުގެ އާޔަތްތައް އައެވެ. ފަހެ ކަލޭ ހަނދާން ނައްތާލީމުއެވެ. ހަމަ އެފަދައިން މިއަދު ކަލޭ ހަނދުމަ ނައްވާލެވޭ ހުއްޓެވެ.\nއެހެންނަމަވެސް މިއަދު ކަންތައް ވެފައިވަނީ އެހެންނެއް ނޫނެވެ. މިއަދު ނަސޭހަތްތައް ވެފައި މިވަނީ ހަމައެކަނި ނަމާދުގެ ޖަމާއަތަށް އަންނަ މީހުންގެ ޙައްޤަކަށެވެ. އަދި އެއީ ހަމައެކަނި އެމީހުންނަށް ޚާއްޞަ އެއްޗަކަށެވެ.\nލޮބުވެތި އަޚުންނާއި އުޚްތުންނޭވެ! އެމީހެއްގެ ފޭރާމާއި ބޭރުފުށުން މީސްތަކުންނަށް ނަމޫނާއަކަށް ވުމަށް އަޅުގަނޑުމެން އެދޭ މީހާ، ނަމާދުގެ ޖަމާޢަތުގެ ފުރަތަމަ ސަފުގައި ވުމަށް ވެސް އެދެމުއެވެ. އެކަމުގައިވެސް އޭނާގެ ކިބައިން ނަމޫނާ ބޭނުންވެއެވެ. ހަމައެކަނި ބޭރުފުށަކުން ނޫނެވެ. އަޅުގަނޑުމެން ބޭނުންވަނީ ނަމާދު ނިމޭފަހުން މިސްކިތަށް އަރާ މީހުންގެ ތެރޭގައި މިފަދަ އަޚާ ނުވުމަށެވެ. ނުވަތަ ޖަމާޢަތުގެ ދެތިން ރަކުޢަތް ނިމޭފަހުން ޖަމާޢަތުގައި ބައިވެރިވާ މީހުންގެ ތެރޭގައިވެސް ނުވުމަށެވެ. އެހެނެއްކަމަކު ފުރަތަމަ ތަކުބީރާއެކު ޖަމާޢަތުގައި ނަމާދު ކުރާ މީހަކަށް ވުމަށް އެދެމެވެ.\nއޭ ﷲ ގެ އަޅުތަކުންނޭވެ! މަދު މިނެޓް ކޮޅެކެވެ. އެހެން ނަމަވެސް އެއިން ގިނަ ދަރުމައާއި ސަވާބު ގެއްލިދަނީއެވެ. އެހެން ކަމުން މި މިނެޓުކޮޅު ބީވެ ދިޔަ ނުދޭށެވެ. އަދި ޢުޛުރުތަކެއް ދައްކައިގެން، ތިޔަބައިމީހުން، ބޮޑުވެގެންވާ ދަރުމައިން އެއްކިބާކޮށްލުމުގެ ދޮރެއް ޝައިޠާނާއަށްޓަކައި ހުޅުވާ ނުލާށެވެ.\nﷲ ސުބްޙާނަހޫ ވަތަޢާލާ ފުރަތަމަ ސަފުގެ އަހުލުވެރިންނަށް ރަޙްމަތް ލައްވައެވެ. އަދި އެއިލާހުގެ މަލާއިކަތުން ފުރަތަމަ ސަފުގެ އަހުލުވެރިންނަށް ރަޙްމަތްލެއްވުން އެދި ﷲ އަށް ދުޢާ ދަންނަވައެވެ.\nތިބާގެ ޙަޔާތުގެ މުހިއްމު ކަންތަކުގެ ލިސްޓުގައި، މުދިމް މީހާގެ ފަހަތުން ބަންގީގެ ކަލިމަތައް ތަކުރާރު ކުރުމާއި، ތަޙިއްޔަތުލް މަސްޖިދުގެ ދެރަކުޢަތާއި އެއިގެ މާތްކަމާއި، ބަންގިއާއި ޤަމަތާ ދޭތެރޭގެ ނަމާދާއި އެއިގެ މާތްކަމާއި، އަދި ބަންގިއާއި ޤަމަތާ ދޭތެރޭ ވަގުތުގެ ދުޢާ އެއީ މުސްތަޖާބު ދުޢާއެއްކަން ހިމަނާލައިފިނަމަ، އެއްވެސް ޙާލެއްގައި އެއްވެސް ނަމާދެއްގެ ހަށަންބަން ތަކުބީރު އިމާމާއެކު ލިބި ނުގަނެ ގެއްލުވާނުލީހެވެ.\nﷲ ސުބްޙާނަހޫ ވަތަޢާލާގެ ޙަޟްރަތުގައި އަޅުގަނޑުގެ ދުޢާއަކީ އަޅުގަނޑުމެން އެންމެންނަކީ ހަށަންބަން ތަކުބީރާއެކު އިމާމާއާ ތަބާވެ، ނަމާދުކުރާ ބަޔަކު ކަމުގައި ލެއްވުމެވެ. އަދި އަޅުގަނޑުމެންގެ ބޭރުފުށް ރިވެތިކޮށް އެހެން މީހުންނަށް ނަމޫނާ ދައްކާފަދައިން އަޅުގަނޑުމެންގެ އެތެރެފުށް، ﷲ އަށް ބިރުވެތިވުން ޙައްޤުގޮތުގައި ބިރުވެތިވުމުގެ ސަބަބުން ޒީނަތްތެރިކޮށް ދެއްވުމެވެ.\nއެއިލާހީ ދުޢާ އިޖާބަކުރައްވާ، ދީލަތިވަންތަ އިލާހެވެ.


Maru Commission: Insaaf ah vaasil nuvevi "maruvanee"?\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރުމަށް ރައީސް އުފެއްދެވި ރިޔާސީ ކޮމިޝަންގެ ފަސް މެންބަރުން: އެ ކޮމިޝަންގައި މިހާރު ތިއްބެވީ ތިން މެންބަރުން --\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކޮށް އިންސާފު ހޯދާދިނުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދެކެވެ. އެއީ މިހާރު އޮތް އިއްތިހާދު، ވެރިކަމަށް އައުމަށް ރައްޔިތުންގެ ކައިރީ އެންމެ ހަރު އަޑުންވީ ވައުދެވެ. ވައުދު ފުއްދެވުމުގެ މަސައްކަތް ރައީސް ސޯލިހް ވެރިކަމުގެ ފުރަތަމަ ދުވަހު ވަނީ ފައްޓަވާފައެވެ. އެގޮތުން މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ހާއްސަ ރިޔާސީ ކޮމިޝަނެއް އުފެއްދެވި އެވެ. އަދި އެ ކޮމިޝަނަށް ރައީސަކާއި، ހަތަރު މެންބަރުން އައްޔަން ކުރެއްވި އެވެ. ބޮޑެތި ބާރުތައް ކޮމިޝަނަށް ލިބޭ ގޮތަށް މަޖިލީހުން ބިލެއް ފާސްކުރި އެވެ.\nމަރު ކޮމިޝަނަށް އަހަރު ދުވަސް ވެގެންދިޔައިރު، އެ ކޮމިޝަނުން ބަލަން ފެށި އެއްވެސް މައްސަލައެއްގައި މިހާތަނަށް އިންސާފާ ހަމައަށް ދެވިފައެއް ނުވެ އެވެ. ނަމަވެސް ކޮމިޝަނުން ވަނީ ރައްޔިތުންގެ ކަންބޮޑުވުން އިއްތިހާއަށް އޮތް ތިން މައްސަލައާއި ގުޅޭގޮތުން ހާއްސަ ރިޕޯޓެއް ތައްޔާރުކޮށްފަ އެވެ. އެއީ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝިމް އަލީ އަވަހާރަކޮށްލި މައްސަލައާއި، ރަހުމްކުޑަ އަނިޔާވެރި ހަމަލާތަކެއްގައި ޔާމީން ރަޝީދު މަރާލި މައްސަލައިގެ އިތުރުން ނޫސްވެރިޔާ އަހުމަދު ރިލްވާން އަބްދުﷲ ވީނުވީއެއް ނޭނގި ގެއްލުނު މައްސަލައެވެ. މީގެ އިތުރުން ބަގްލަދޭޝްގައި ކިޔަވަމުންދިޔަ ރައުދާ އާތިފްގެ މަރާއި ގުޅޭ ރިޕޯޓެއްވެސް މަރު ކޮމިޝަނުން ވަނީ ތަހުގީގުކޮށް ނިންމާފަ އެވެ.\nމި ނޫންވެސް އެތައް މައްސަލަތަކެއްގެ ފުންމިނަށް ވާސިލްވެ އެ މަރުތަކަށް އިންސާފު ހޯދާދިނުމަކީ ރިޔާސީ ކޮމިޝަންގެ މެންޑޭޑްގެ ތެރޭގައި ހިމެނޭ ކަންކަމެވެ. އެހެން ނަމަވެސް އެއިން އެއްވެސް މަރަކާއި ގުޅިގެން މިހާތަނަށް ލިބުނު ކުރިއެރުމެއް އަދި ކޮމިޝަނުން ކޮށްފައިވާ މަސައްކަތްތަކެއް ހާމަކޮށްފައެއް ނުވެ އެވެ. ރިޔާސީ ކޮމިޝަނުން ފެށި ބޮޑު އަދި ބުރަ މަސައްކަތް ނުނިމެނީސް އެ ކޮމިޝަންގެ ކުރިމަގާމެދު ބައެއް ފަރާތްތަކުން މިދަނީ ސުވާލު އުފައްދަމުންނެވެ. މިއީ އިންތިހާއަށް ބޮޑު ކަންބޮޑުވުމެކެވެ.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރުމަށް ރައީސް އުފެއްދެވި ރިޔާސީ ކޮމިޝަންގެ ހަތަރު މެންބަރުން: އެ ކޮމިޝަންގައި މިހާރު ތިއްބެވީ ތިން މެންބަރުން --\nފުރަތަމަ ކަމަކީ ކޮމިޝަންގެ ރައީސްގެ މަގާމުގައި ހުންނެވި އަދި އެ ކޮމިޝަން މިހާތަނަށް ލީޑްކުރައްވަމުން ގެންދެވި ކުޅަދާނަ ވަކީލް ހުސްނުއް ސުއޫދު ކޮމިޝަނުން އިސްތިއުފާ ދެއްވުމެވެ. އެމަނިކުފާނު މަގާމުން އިސްތިއުފާދެއްވީ ސުޕްރީމް ކޯޓްގެ ފަނޑިޔާރު ކަމަށް އައްޔަން ކުރެއްވުމަށް މަޖިލީހުން ރުހުން ދެއްވުމާ ގުޅިގެންނެވެ. އެއާއެކު މިވަގުތު ކޮމިޝަންގައި ތިއްބެވީ ތިން މެންބަރުންނެވެ.\nރައީސުލްޖުމްހޫރިއްޔާގެ އޮފީހުގެ ތަރްޖަމާން އިބްރާހިމް ހޫދު ވިދާޅުވީ ހުސްނުއްސުއޫދު ސުޕްރީމް ކޯޓަށް ވަޑައިގަތުމަށް މަރު ކޮމިޝަނުން އިސްތިއުފާދެއްވި ނަމަވެސް ކޮމިޝަންގެ މަސައްކަތްތަކަށް މަޑު ޖެހުމެއް ނެތް ކަމަށެވެ. އަދި ކޮމިޝަންގެ މަސައްކަތްތައް މިހާރުވެސް ބާރު ސްޕީޑްގައި ކުރިއަށްދާ ކަމަށެވެ. އަދި މަރު ކޮމިޝަނަށް ރައީސަކު ހޯދުމުގެ މަސައްކަތް ރައީސް ކުރައްވާ ކަމަށްވެސް ހޫދު ވިދާޅުވި އެވެ.\n"މިހާރުވެސް ކޮމިޝަންގެ މަސައްކަތް ކުރިއަށް އެބަދޭ. ކޮމިޝަންގެ މަސައްކަތްތައް ނުހުއްޓޭ. ރައީސް މިހާރުވެސް ގެންދަވަނީ ކޮމިޝަނަށް ރައީސަކު ހޯދުމުގެ މަސައްކަތް ކުރައްވަމުން." ހޫދު ވިދާޅުވި އެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް: މަރުތަކަށް އިންސާފު ހޯދާދިނުމަކީ އެމަނިކުފާނުގެ ރިޔާސީ ވައުދެއް --\nމިހާރުވެސް ކޮމިޝަންގެ މަސައްކަތް ކުރިއަށް އެބަދޭ. ކޮމިޝަންގެ މަސައްކަތްތައް ނުހުއްޓޭ. ރައީސް މިހާރުވެސް ގެންދަވަނީ ކޮމިޝަނަށް ރައީސަކު ހޯދުމުގެ މަސައްކަތް ކުރައްވަމުން\nއިބްރާހިމް ހޫދު | ރައީސް އޮފީހުގެ ތަރްޖަމާން\nނަމަވެސް ބައެއް ސިޔާސީ ބައެއް ބޭފުޅުންގެ ނަޒަރު، މި މައުލޫގައި ވަރަށް ތަފާތެވެ. ބައެއް ބޭފުޅުންގެ ދެކެވަޑައިގަންނަވާ ގޮތުގައި މަރު ކޮމިޝަންގެ މަސައްކަތް ދަނީ ހުއްޓުމަކާ ހަމައަށެވެ. ބޭނުންވި ލަނޑުދަނޑި ހާސިލްނުވެ ހުސް ވާހަކަތަކަކަަށްފަހު އެ ކޮމިޝަން މަރުވަނީ އެވެ.\nކުރީގެ ހޯމް މިނިސްޓަރު އުމަރު ނަސީރު ވިދާޅުވީ މަރު ކޮމިޝަނުން މިހާތަނަށް ކުރި މަސައްކަތުގެ އިހްލާސްތެރިކަމާމެދު ސުވާލު ނުއުފައްދަވާ ކަމަށެވެ. ސަރުކާރުންވެސް އަދި ކޮމިޝަނުންވެސް ބޭނުންވީ މަރުތަކުގެ އެންމެ ފުންމިނަށް ވާސިލްވުމަށެވެ. ނަމަވެސް މިހާތަނަށް އެއިން އެއްވެސް ކަމެއް ކޮމިޝަނަށް ކުރެވިފައިވާ ކަމަކަށް އުމަރު ގަބޫލެއް ނުކުރައްވަ އެވެ.\nއުމަރު ވިދާޅުވީ މަރު ކޮމިޝަންގެ މަސައްކަތް ދެން ދާނީ ހުއްޓުމަކާ ދިމާއަށެވެ. އަދި މަރު ކޮމިޝަން މަސައްކަތް އުމަރު ސިފަ ކުރެއްވީ ބީރުބޮލު ވަޒީރު، ރަސްގެފާނަށް ދުނިޔޭގެ މެދު ހޯދާ ދެއްކުމަށް ކުރި މަސައްކަތް ފަދަ މަސައްކަތެއްގެ ގޮތުގައެވެ. އެއީ މަރުތަކުގެ ހަގީގަތް ހޯދުމަށް ކުރި މަސައްކަތުން ނަތީޖާއެއް ނެނުރެވުމެވެ.\n"އަޅުގަނޑު ދެކޭ ގޮތުގައި މަރު ކޮމިޝަން ދެން ވާނީ މަރު. ހަގީގަތުގައި އެއްވެސް މަސައްކަތެއް ނުކުރެވި ކޮމިޝަން މިހާ ހިސާބަށްވެސް މިއައީ. މިހާތަނަށް ހޯދި ކޮންމެ ހޯދުމަކީ ކުރިން ފުލުހުން އަދި ކަމާގުޅޭ އިދާރާތަކުން ހޯދާފައިވާ ހޯދުންތައް." އުމަރު ވިދާޅުވި އެވެ.\nއުމަރު ވިދާޅުވީ މަރެއްގެ މައްސަލައާއި ގުޅިގެން އެއީ އާދައިގެ ނުވަތަ އަޅާލަން ނުޖެހޭ މަރެއްގެ ގޮތުގައި ދެކި އެކަން ފުލުހުން ދޫކޮށް ނުލާނެ ކަމަށެވެ. އަދި ކޮންމެ މަރެއްގެ އެންމެ ފުންމިނަށް ވާސިލްވުމަށް އަބަދުވެސް ފުލުހުން މަސައްކަތް ކުރާނެ އެވެ. އެގޮތުން މިހާތަނަށް ހިނގި މަރުގެ ކޮންމެ ހާދިސާއެއްގެ އެންމެ ފުނަށް ދެވޭތޯ ފުލުހުން މަސައްކަތް ކޮށްފައިވާކަން އުމަރު ފާހަގަ ކުރެއްވި އެވެ.\n"މިހާރުވެސް އެ ތިބީ އޭރު ތިބި ފުލުހުން. ފުލުހުންގެ ލޯޔަލިޓީއާ މެދު ސުވާލު އުފައްދައިގެން ނުވާނެ. އެ ބޭފުޅުންގެ ފުލް ލޯޔަލިޓީ އޮންނާނެ ކޮންމެ ކަމެއްގައިވެސް. އެހެންވީމަ ކޮމިޝަނުން އެ ހާމަކުރި ކޮންމެ ކަމަކީ ކުރިން ފުލުހުން ހޯދާފައިވާ އަދި ފުލުހުންގެ ތަހުގީގު ތަކުން އެނގެން ހުރި ކަންކަން."\nކުރީގެ ހޯމް މިނިސްޓަރު އުމަރު ނަސީރު-- ފައިލް ފޮޓޯ | އަވަސް\nއަޅުގަނޑު ދެކޭ ގޮތުގައި މަރު ކޮމިޝަން ދެން ވާނީ މަރު. ހަގީގަތުގައި އެއްވެސް މަސައްކަތެއް ނުކުރެވި ކޮމިޝަން މިހާ ހިސާބަށްވެސް މިއައީ. މިހާތަނަށް ހޯދި ކޮންމެ ހޯދުމަކީ ކުރިން ފުލުހުން އަދި ކަމާގުޅޭ އިދާރާތަކުން ހޯދާފައިވާ ހޯދުންތައް.\nއުމަރު ވިދާޅުވީ ސުއޫދާއެކު މަރު ކޮމިޝަންގެ މަސައްކަތް ނިމުނީ ކަމަށެވެ. އަދި މަރުތަކަށް އިންސާފު ހޯދާދޭނެ ކަމަށް ސަރުކާރުން ކިތަންމެ ވަރަކަށް ބުނިނަމަވެސް ކޮމިޝަނަށް އެކަން ކުރެވޭނެ ކަމަކަށް ގަބޫލެއް ނުކުރެވެ އެވެ. އެކަމުގެ ބައެއް ސަބަބުތައް އުމަރު ވިދާޅުވެ ދެއްވި އެވެ. އެންމެ ބޮޑު ސަބަބަކީ މިހާތަނަށްވެސް ތަހުގީގުތަކުން މަރުތަކުގެ އެންމެ ފުންމިނަށް ވާސިލްވެވިފައި ނެތުމެވެ. އަދި ބައެއް ތަހުގީގުތައް މިހާރު ދަތުރުކުރަމުންދާ މިސްރާބެވެ.\nއެމްޑީޕީން ގަބޫލުނުކުރި ނަމަވެސް ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައިވެސް އެއްވެސް ތަހުގީގެއް ހިންގަން އެމަނިކުފާނު ހުރަސް އަޅާފައި ނުވާ ކަމަށް އުމަރު ވިދާޅުވި އެވެ. އެހެންކަމުން އޭރުވެސް މަރުތަކާ ގުޅިގެން ފުލުހުން ކުރި ކޮންމެ ތަހުގީގެއް ކޮށްފައިވަނީ މިނިވަން ކަމާ އިންސާފުވެރި ކަމާއެެކު ކަމަށް ވިދާޅުވި އެވެ.\n"އެއްވެސް މިންވަރަކަށް ރައީސް ޔާމީންވެސް އަޅުގަނޑުމެންނަށް ނުފޫޒު ނުފޯރުވާ، މައްސަލަތައް ބެލުމަށް ހުރަސް އަޅާފައެއް ނުވޭ." އުމަރު ވިދާޅުވި އެވެ. "އަޅުގަނޑު ދެކޭ ގޮތުގައި ދެން ކޮމިޝަނަށް ބަޔަކުވެސް ނުނަގާނެ. ދެން ހަމަ ފުރޮޅުން ވައި ހިނދިގެންދާހެން ކޮމިޝަންވެސް އެހެން އޮވެ ނިމިގެންދާނީ."\nއުމަރު ވިދާޅުވީ ކޮމިޝަންގެ މަސައްކަތްތަކާއި އަދި އެ ކޮމިޝަންގެ އިހްލާސްތެރިކަމާމެދު ސުވާލު ނުއުފެއްދި ނަމަވެސް އެންމެ ފަހުން ސަލަފް ޖަމިއްޔާ އަދި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދަށް އަމާޒުކޮށް ކޮމިޝަނުން ކުރި މަސައްކަތްތަކުގެ ސަބަބުން ކޮމިޝަނަށް އޮތް އިތުބާރަށް ވަރަށް ބޮޑަށް ބުރޫއަރާފައިވާ ކަމަށެވެ.\nއަޅުގަނޑު ދެކޭ ގޮތުގައި ދެން ކޮމިޝަނަށް [ރިޔާސީ ކޮމިޝަން] ބަޔަކުވެސް ނުނަގާނެ. ދެން ހަމަ ފުރޮޅުން ވައި ހިނދިގެންދާހެން ކޮމިޝަންވެސް އެހެން އޮވެ ނިމިގެންދާނީ\nކުރީގެ ޑިފެންސް މިނިސްޓަރު އަދި މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު --\nއިދިކޮޅު ޕީއެންސީގެ ޕީޖީ ގްރޫޕްގެ ލީޑަރު އަދި ކުރީގެ ޑިފެންސް މިނިސްޓަރު އާދަމް ޝަރީފް އުމަރުގެ ނަޒަރުގައި ރިޔާސީ ކޮމިޝަނުން މިހާތަނަށް ކުރި އެއްވެސް މަސައްކަތަކުން އެދެވޭ ނަތީޖާއެއް ނެރެވިފައެއް ނުވެ އެވެ. އަދި ވޭތިވެދިޔަ އަހަރުގެ މަސައްކަތްތަކަށް ބަލާލުމުން ކުރިއަށް އޮތްތާވެސް އެ ކޮމިޝަނަށް އިތުރަށް ނެރެވޭނެ ނަތީޖާއެއް އޮތް ކަމަށް ގަބޫލެއް ނުކުރެވެއެވެ.\n"ހަގީގަތުގައި ވަރަށް ބޮޑު ފެއިލްއެއް. އެއްވެސް ނަތީޖާއެއް ނެތް ކޮމިޝަންގެ މަސައްކަތްތަކުން ނެރެވިފައެއް. އެތައް ބާރުތަކެއް ހޯދިނަމަވެސް އިންސާފާ ހަމައަށް ވާސިލްވެވިފައެއް ނުވޭ." މެންބަރު އާދަމް ޝަރީފް ވިދާޅުވި އެވެ.\nއާދަމް ޝަރީފް ވިދާޅުވީ ރިޔާސީ ކޮމިޝަން އުފެއްދި ހަގީގީ ބޭނުމަކީ ސިޔާސީ މަސައްކަތްތަކެއް ކޮމިޝަން މެދުވެރިކޮށް ކުރުވުމެވެ. އެގޮތުން އެ ވަގުތަކު ސަރުކާރުން "ގަތުލު" ކޮށްލަން ބޭނުން ކޮންމެ މީހެއްގެ ވާހަކަ ކޮމިޝަންގެ ކޮންމެވެސް ރިޕޯޓެއްގައި ހިމަނައި، އެ ވާހަކަތައް އާންމު ކުރަމުން ގެންދިއުމަކީ ސަރުކާރުން ބޭނުންވާ ގޮތެވެ.\n"ސިޔާސީ ޝަހުސިއްޔަތެއް ގަތުލުކޮށްލަންވީމަ ރިޕޯޓްތައް ނެރޭނެ. އެ މަސައްކަތް މި ހުރިހާ ދުވަހަކުވެސް އެކުރީ."\nއޭނާ ވިދާޅުވީ ރިޕޯޓްތަކެއް އެކުލަވާލި ނަމަވެސް ޑރ. އަފްރާޝީމް އަލީ، އަހުމަދު ރިލްވާން އަދި ޔާމީން ރަޝީދުގެ މަރަށް ލިބުނު އިންސާފެއް ނެތެވެ. އަދި ރަހުމްކުޑަ ގޮތަކަށް މަރާލި އަނަސް އާއި އެ ނޫންވެސް އެތައް ބައެއްގެ މައްސަލަތައް ބަލާނެކަން ހާމަކުރުމަށްފަހު މިހާތަނަށް ކޮމިޝަނަށް ކޮށްދެވުނު ނުވަތަ ހާސިލްކުރެވުނު އެއްވެސް ކާމިޔާބެއް ނެތެވެ.\nއާދަމް ޝަރީފް ގަބޫލުކުރައްވާ ގޮތުގައި މަރު ކޮމިޝަނަށް އެދެވޭ މަސައްކަތްތަކެއް ނުކުރެވުނު ނަމަވެސް އެ ކޮމިޝަން މި ސަރުކާރުން އުވައެއް ނުލާނެ އެވެ. އަދި ކޮމިޝަން ފަސް އަހަރަށްވެސް ދެމެހެއްޓުން އެކަށީގެންވެ އެވެ.\n"ފަސް އަހަރަށްވެސް ކޮމިޝަން ދަމަހައްޓާނެ. އެއީ ސިޔާސީ ބޭނުންތަކަށް އުފައްދާފައިވާ ފެކްޓަރީއެއް. އެހެންވީމަ އެވަގުތަކުން ގަތުލުކޮށްލަން ބޭނުންވާ ސިޔާސީ މީހެއްގެ ނަން ހިމަނައިގެން ކޮމިޝަނުން ދާނީ ރިޕޯޓް ހަދަމުން."\nހަގީގަތުގައި ވަރަށް ބޮޑު ފެއިލްއެއް. އެއްވެސް ނަތީޖާއެއް ނެތް ކޮމިޝަންގެ މަސައްކަތްތަކުން ނެރެވިފައެއް. އެތައް ބާރުތަކެއް ހޯދިނަމަވެސް އިންސާފާ ހަމައަށް ވާސިލްވެވިފައެއް ނުވޭ. ނަމަވެސް ފަސް އަހަރަށްވެސް އެ ކޮމިޝަން ދަމަހައްޓާނެ. އެއީ ސިޔާސީ ބޭނުންތަކަށް އުފައްދާފައިވާ ފެކްޓަރީއެއް. އެހެންވީމަ އެވަގުތަކުން ގަތުލުކޮށްލަން ބޭނުންވާ ސިޔާސީ މީހެއްގެ ނަން ހިމަނައިގެން ކޮމިޝަނުން ދާނީ ރިޕޯޓް ހަދަމުން\nއާދަމް ޝަރީފް އުމަރު | މަޑުއްވަރީ ދާއިރާގެ މެންބަރު\nރައްޔިތުންނަށް ބޮޑެތި އުންމީދުތަކެއް ގެނެސްދެމުން އުފެއްދި ރިޔާސީ ކޮމިޝަންގެ މަސައްކަތަކަށް އަހަރު ދުވަސްވީއިރު އެ ކޮމިޝަނުން ތަހުގީގު ކުރި މައްސަލަތަކުން ފެންނަނީ އެންމެ ކަމެކެވެ. އެއީ ދީނީ ގޮތުން ހަރުކަށި ފިކުރާ، ހައްދު ފަހަނަ އެޅުން ރާއްޖޭގައި އޮތް މިންވަރެވެ. ޑރ. އަފްރާޝިމް އަލީގެ މަރުގެ މައްސަލައާއި، ރިލްވާން ގެއްލުވާލި މައްސަލައިގެ އިތުރުން ޔާމީން ރަޝީދުގެ މަރުގެ މައްސަލަތައްވެސް ގުޅެނީ ހަރުކަށި ފިކުރާއެވެ. އަދި އޭގެ ފަހުން ނެރުނު ރައުދާ އާތިފް މަރުވެފައިވަނީ އަމިއްލައަށް ކަމަށް ކޮމިޝަނުން ވަނީ ނިންމާފައެވެ.\nބައެއް މަރުތަކާއި ގުޅިގެން ވަކިވަކި މީހުންގެ ނަންތައްވެސް ވަނީ ހާމަކޮށްފަ އެވެ. ނަމަވެސް ބޮޑެތި ބާރުތައް ލިބިދީފައިވާ ކޮމިޝަނުން އެ ބާރުތަކުގެ ބޭނުން ހިފާ އިންސާފަށް ވާސިލްވުމަށް އަދި މާ ގިނަ މަސައްކަތްތަކެއް ކޮށްފައިވާ މަންޒަރެއް ނުފެނެ އެވެ. ކުރިން ބާރު ނުލިބިގެން ކަންބޮޑުވުން ފާޅުކުރި ކޮމިޝަން އޮތީ މައްސަލަތަކާއި ގުޅިގެން ހައްޔަރުކުރަންވީ މީހެއްގެ ނަންވެސް ފުލުހުންގެ އިދާރާއަށް އަންގާލާނެ ފަދަ ނެތިފަ އެވެ. ހޯމް މިނިސްޓަރު އަމިއްލަފުޅަށް ދެ ފަހަރު މަތިން ކޮމިޝަންގެ މެންބަރުންނާއި ބައްދަލުކުރުމުންވެސް ހައްޔަރު ކުރާނެ ބަޔަކު ބުނެދެވިފައެއް ނުވެ އެވެ. މިއީވެސް މަރު ކޮމިޝަންގެ މަސައްކަތްތަކާމެދު ބައެއް ފަރާތްތަކުން އުފައްދާ ސުވާލެކެވެ.\nކޮމިޝަނަށް ދީފައިވާ ބާރުތައް\nއާންމު ތަންތަން ބަލާ ފާސް ކުރުން\nމައްސަލަތަކާ ގުޅޭ ތަކެއްޗާއި ހެކިތައް ހިފެހެއްޓުން\nތުހުމަތު ކުރެވޭ ފަރާތްތަކުގެ ބެންކު މައުލޫމާތު ހޯދުން\nއެކައުންޓު ފްރީޒް ކުރަން އެންގުން\nމީހުން ހާޒިރުކޮށް ހެކި ބަސް ނެގުން\nފުލުހުން މެދުވެރިކޮށް ހައްޔަރު ކުރުން\nޕާސްޕޯޓު ހިފަހައްޓަން އެނގުން\nމުދަލާއި ފައިސާ ރާއްޖެއިން ބޭރަށް ގެންދިޔުން މަނާ ކުރުން\nމިލްކުވެރިކަން ބަދަލު ކުރުން ހުއްޓުވުން\nމީގެ އިތުުރުން މިހާތަނަށް އެ ކޮމިޝަނުން އާންމުކުރި އެއްވެސް ރިޕޯޓެއް އާއިލާތަކުން ގަބޫލުނުކުރުމަކީވެސް މަރު ކޮމިޝަން ދެމި އޮތުމާމެދު އުފެދޭ ސުވާލެކެވެ. އަފްރާޝީމްގެ އާއިލާއިން ސިފަކުރާ ގޮތުގައި މަރު ކޮމިޝަންގެ ރިޕޯޓަކީ ލިޔެފައިވާ ޑްރާމާއެކެވެ. ރައުދާގެ އާއިލާއިން ދެކޭ ގޮތުގައި ސާފު ހެކި ހުށަހަޅާފައި ވަނިކޮށް ކޮމިޝަނުން ރިޕޯޓް ތައްޔާރުކުރީ ގޯސްކޮށެވެ.\nރިލްވާންގެ އާއިލާއިން ތިބީ އިންސާފު ލިބޭނެ ދުވަހެއް ނޭނގި އެ ކަމުގެ ކަންބޮޑުވުމުގައެވެ. އަދި ޔާމީންގެ އާއިލާގެވެސް އޮތީ ހަމަ އެ ކަންބޮޑުވުމެވެ. މިހެން އޮތް ހާލަތެއްގައި ފަސް މެންބަރުންގެ ކޮމިޝަނުގައި މިހާރު ތިބީ ތިން މެންބަރުންނެވެ. އެއް ބޭފުޅަކު ކޮމިޝަނުން އިސްތިއުފާދެއްވީ ކޮމިޝަނަރު އޮފް ޕްރިޒަންސްގެ މަގާމާއި ހަވާލުވެވަޑައިގަތުމަށެވެ. އަނެއް ބޭފުޅަކު ސުޕްރީމް ކޯޓްގެ ފަނޑިޔާރު ކަމާ ހަވާލްވެވަޑައިގަތުމަށެވެ. އެހެން ކަމުން ކޮމިޝަން ދެމެހެއްޓުމާއި، މަރުތަކަށް އިންސާފު ހޯދުމަށް ސަރުކާރުން އިސްކަން ނުދޭ މިންވަރު އެކަމުން ހާމަވާ ކަމަށް ބައެއް މީހުން ދެކެވެ. އަދި މިހާތަނަށް ކޮމިޝަން ލީޑް ކުރެއްވި ކޮމިޝަންގެ ރައީސް އެ މަސައްކަތާ ދުރަށް ވަޑައިގަތުމުން ދެން ކޮމިޝަނަށް ވާނީ ކިހިނެތްތޯ މިއީ އެތައް ބައެއްގެ ސުވާލެކެވެ.\nރަހުމްކުޑަ ހަމަލާތަކުގައި އެތައް ބަޔަކު މަރުވަމުންދާއިރު، މަރުތަކަށް އިންސާފު ނުލިބި ދިއުމަކީ މުޅި މުޖްތަމައު ބޮޑު ބިރުވެރިކަމެއްގެ ތެރެއަށް ވެއްޓިގެންދާނެ ކަމެވެ. މަރުތަކަށް އިންސާފު ހޯދަން އުފެއްދި ކޮމިޝަން، އަމާޒަށް ވާސިލްނުވެވި މަރުވުމަކީ އިންތިހާއަށް ބޮޑު ކަންބޮޑުވުމެވެ. އެކަން އެމަގުން ނުދާނެ ގޮތަކަށް ކަންކަން ކުރުމަކީ ދައުލަތުގެ އެންމެ އިސްވެރިންގެ ވާޖިބެކެވެ.\nހުސްނުއް ސުއޫދު މަރުތައް ތަހުގީގު ކުރާ ކޮމިޝަން އަހުމަދު ރިލްވާން + ރިލްވާން ރިޕޯޓް ޑރ. އަފްރާޝީމް އަލީ އަފްރާޝީމް ރިޕޯޓް


ރާއްޖޭގެ ފޮރިން މިނިސްޓަރު އަބްދުﷲ ޝާހިދު އދ. ގެ އާންމު މަޖިލީހުގެ ރައީސްކަމަށް - Voice of Meedhoo Voice of Meedhoo\nޔޫރޯގައި ވާދަކުރާ ސްޕެއިންޓީމުގެ ކެޕްޓަން ސާޖިއޯ ...\nރާއްޖޭގެ ޚާރިޖީ ވަޒީރު ޢަބްދުﷲ ޝާހިދު އދ 76 ވަނަ އާންމު މަޖިލީހުގެ ރައީސްކަމަށް އިންތިޚާބްވެ ވަޑައިގެންފިއެވެ. އަބްދުﷲ ޝާހިދު މިމަގާމަށް ހޮވިވަޑައިގެންފަވަނީ މިމަގާމަށް އޭނާއާ ވާދަ ކުރެއްވި ކެންޑިޑޭޓް އަފްޣާނިސްތާންގެ ކުރީގެ ފޮރިން މިނިސްޓަރ ޑރ. ޒަލްމާއޭ ރަސޫލް އާއި ވާދަކޮށް ބޮޑުތަފާތަކުން ކުރި ހޯއްދަވައިގެންނެވެ.\nރާއްޖޭގެ ގަޑިން މިރޭ 7:00 ގައި އދ ގެ އާއްމު މަޖިލިހުގައި ނެގުނު ސިއްރުވޯޓްގައި ޝާހިދުއަށް 143 ލިބިފައިވާއިރު މިމަގާމަށް ޝާހިދުއާއި ވާދަކުރެއްވި އަފްޣާނިސްތާނުގެ ކުރީގެ ފޮރިން މިނިސްޓަރު ޑރ.ރަލްމައި އަށް ލިބިވަޑައިގަތީ 48 ވޯޓެވެ.\nMinister of Foreign Affairs Abdulla Shahid wins the election for the Presidency of the 76th session of the @UN General Assembly.\nMinister Shahid won the election with 143 of the total votes cast. #PresidencyOfHope #UNGA76 pic.twitter.com/5d7fnda8oh\n— Ministry of Foreign Affairs 🇲🇻 (@MoFAmv) June 7, 2021\nޝާހިދު ރައީސްކަމަށް ހޮވިވަޑައިގަތް އދ. ގެ 76 ވަނަ އާންމު މަޖިލިސް ދައުރު ފަށަން ތާވަލްކޮށްފައި ވަނީ އަންނަ ސެޕްޓެމްބަރު މަހުގެ 14 ވަނަ ދުވަހުގައެވެ. އދ އާއްމު މަޖިލިހުގެ ކޮންމެ ދައުރަކަށް ވަކި ރައީސަކު އިންތިހާބު ކުރަން ޖެހޭއިރު އާންމު މަޖިލީހުގެ ގަވާއިދުތައް ހަމަޖެހިފައިވާގޮތުން އާ މަޖިލިހުގެ ދައުރު ފެށުމުގެ ތިން މަސް ކުރިން މަގާމުތަކަށް މެމްބަރުން އިންތިހާބުކުރަން ޖެހެ އެވެ.\nރާއްޖެއަށް ލިބުނު މިކާމިޔާބީއާ އެކު ރައީސް އިބްރާހިމް މުހައްމަދު ސޯލިހް ވަނީ މަރުހަބާ ވިދާޅުވެ ޓުވީޓް ކުރައްވައިފަ އެވެ. އެ މަނިކުފާނު ޓުވިޓާގައި ވިދާޅުވި ވިދާޅުވެފައިވަނީ މިއީ ރާއްޖެއަށް ލިބުނު ވަރަށް ބޮޑު ޝަރަފެއްކަމަށާ ރާއްޖެ ފަޚުރުވެރިވާ ފަދަ މަސައްކަތްތަކެއް އާއްމު މަޖިލިހުގައި ޝާހިދު ކުރައްވާނެކަން އުއްމީދު ކުރައްވާ ކަމަށްވެސް ރައީސް ސޯލިހުގެ ޓުވިޓާގައި ވިދާޅުވެފައިވެއެވެ.\nމި އިންތިހާބު ކާމިޔާބުކޮށް އާއްމު މަޖިލީހުގެ ރައީސްކަން ހޯދުމުގެ ކެމްޕެއިނަށް މި އަހަރު ރާއްޖޭގެ ބަޖެޓުން 4.3 މިލިއަން ރުފިޔާ ކަނޑައެޅި އެވެ\nރައްޔިތުންގެ މަޖިލީހުގެ 19 ވަނަ ދައުރަށް މެމްބަރުން ހޮވުމަށް ބޭއްވި އިންތިހާބުގައި ހުޅުދޫ ދާއިރާގެ ގޮނޑި އެ ދާއިރާއަށް ...


"ނޮވެމްބަރ" ރިލީޒްކުރާ ތާރީޙު ފަސްކޮށްފި\n"ނޮވެންބަރު" އަކީ ޑާކްރެއިން އިން މިހާތަނަށް އުފައްދާ އެންމެ ބަޖެޓު ބޮޑު ފިލްމު\nފިލްމު ފަސްކޮށްފައި ވަނީ 2021 ވަނަ އަހަރުގެ ކުރީކޮޅަށް\nރިލީޒް ކުރާ ތާރީޙް ފަސްކޮށްފައި ވަނީ ކޮވިޑް 19ގެ ސަބަބުން\n27 މެއި 2020 | ބުދަ 03:28\nޑާކްރެއިން އެންޓަޓެއިންމެންޓްގެ ފިލްމު" ނޮވެމްބަރ" ގެ ޕޯސްޓަރު\nޑާކްރެއިން އެންޓަޓެއިންމެންޓްގެ ކުރިއަށް އޮތް ފިލްމު" ނޮވެމްބަރ" ރިލީޒްކުރާ ތާރީޙު ފަސްކޮށްފިއެވެ.\nފިލްމުގެ ޕްރޮޑިއުސަރު މުހައްމަދު އަލީ (މޮގާ) އެނާގެ ފޭސްބުކްގައި ކޮށްފައިވާ ޕޯސްޓެއްގައި ބުނީ، "ނޮވެމްބަރު" ރިލީޒް ކުރާ ތާރީޙް ފަސްކުރަން ނިންމީ ކޮވިޑް 19 ގެ ސަބަބުން ކަމަށެވެ.\nމި އަހަރުގެ ޖުލައި މަހު ރިލީޒްކުރަން ނިންމާފައިވީ ނަމަވެސް މި ތާރީޙު ވަނީ 2021 ވަނަ އަހަރުގެ ކުރީކޮޅަށް ފަސްކުރެވިފައެވެ. މި ފިލްމް ރިލީޒް ކުރުން ލަސްކޮށްފައި ވަނީ ގިނަ ފަރާތްތަކަކަށް ކޮވިޑްގެ ބިރުވެރިކަމެއް ނެތި ފިލްމު ބެލުމުގެ ފުރުސަތު ފަހިކުރުމުގެ ގޮތުން ކަމަށެވެ. އަދި ޕްރޮޑަކްޝަން ހައުސްއެއްގެ ގޮތުން ޑާކްރެއިން އިން އަބަދުވެސް އިސްކަން ދޭނީ ރައްޔިތުންގެ ރައްކާތެރިކަމާއި ދޮޅަހެޔޮކަމަށް ބެނެފައިވެއެވެ.\n"ނޮވެމްބަރު" އަކީ އައިޝަތު ފުވާދާއި އަހުމަދު ތޮލާލުގެ ސްކްރިޕްޓްއަކަށް އަލީ ޝިފާއު (ޗިއްޕެ) ޑައިރެކްޓްކުރާ ލޯބީގެ ފިލްމެކެވެ.\nފިލްމުގެ ލީޑު ރޯލުން ފެންނާނީ ޑާކްރެއިންގެ ގިނަ ފިލްމުތަކުގެ ލީޑު ރޯލުން ފެނިގެންދިޔަ މަރިޔަމް މަޖުދާއާއި ޖުމައްޔިލް ނިމާލެވެ. އަދި މި ފިލްމަކީ މި ދެތަރިން އެކުގައި ފެނިގެންދާ ޑާކްރެއިން އެންޓަޓެއިންމަންޓްގެ ހަތަރު ވަނަ ފިލްމުކަމަށްވާއިރު މިއީ ޑާކްރެއިން އެންޓަޓެއިންމަންޓްގެ ފިލްމަކުން މި ދެތަރިން އެކުގައި ޕެއަރ އެއްގެ ގޮތުގައި ފެނިގެންދާނެ ފަހު ފިލްމުކަން ފާހަނގަކޮށްލެވެއެވެ.\nމި ފިލްމުގެ މަންޒަރުތައް ނަގާފައިވަނީ މާލޭގެ އިތުރުން ސިންގަޕޫރާއި އަތޮޅުތެރޭގެ ބައެއް ރަށްރަށުގައެވެ. ސިންގަޕޫރުގައި ސިންގަޕޫރުގެ ހިތްގައިމު ޞަރަޙައްދުތަކުގައި ފިލްމުގެ ބައެއް މަންޒަރުތައް ޝޫޓް ކޮށްފައިވާއިރު ކުރީގެ މަޝްހޫރު ތަރި އިސްމާއިލް ވަޖީހުގެ އިތުރުން އޭނާގެ ފިރިހެން ދަރިފުޅު ތަރީޝް އިސްމާއިލްވެސް ވަނީ ބައިވެރިވެއެވެ. މިއީ ވަޖީހުގެ ދަރިފުޅު ތާރިޝް ފިލްމަކުން ފެންނާނެ ފުރަތަމަ ފަހަރެވެ.\nމި ފިލްމަކީ ގިނަ އަދަދެއްގެ ތަރިން ފެނިގެންދާ ފިލްމެކެވެ. އާ ގިނަ ފަންނާނުން ފެނިގެންދާނެ އިރު ރާއްޖޭގައި ފުރަތަމަ ފަހަރަށް ބޭއްވި ފްރެންޗައިޒް ޝޯވ މޯލްޑިވިއަން އައިޑަލް ސީޒަން އެކަކުން ވިދާލި ލަވަކިޔުންތެރިޔާ ޝަލަބީ އިބްރާހީމްގެ އިތުރުން މަޝްހޫރު ޕްރެޒެންޓަރު މޫސާ ވަސީމް އަދި މޭނާ ހައްސާން ފަދަ ބެލުންތެރިންގެ މެދުގައި މަގުބޫލު ފަންނާނުން "ނޮވެންބަރު" އިން ފެންނާނެއެވެ.\nޑާކްރެއިން އިން އެންމެ ފަހުން ސްކްރީން ކުރީ ކޮމެޑީ ފިލްމު "މާމުއި" އެވެ. އަދި ފިލްމު" ނޮވެންބަރު" އަކީ ޑާކްރެއިން އިން މިހާތަނަށް އުފައްދާ އެންމެ ބަޖެޓު ބޮޑު ފިލްމު ކަންވެސް ފާހަނގަކޮށްލެވެއެވެ.


March 01, 2020 4\nހަ އަހަރަށް ފަހު އެމްއެފްއޭ އެވޯޑްސް ބާއްވަނީ\nފިލްމީ ދާއިރާ އަށް ހާއްސަ ޖަމިއްޔާ މޯލްޑިވްސް ފިލްމު އެސޯސިއޭޝަން (އެމްއެފްއޭ) އިން ބާއްވާ އެވޯޑް ހަފުލާ އަލުން ބާއްވަން ނިންމައި، އެވޯޑް ހަފުލާ އިންތިޒާކުރުމުގެ އެއްބަސްވުމުގައި މިއަދު ސޮއިކޮށްފި އެވެ. އެ އެވޯޑު މި ބާއްވަނީ ހަ އަހަރުގެ މެދުކެނޑުމަކަށް ފަހު އެވެ.\nއެކްޓިން ވޯކްޝޮޕަކަށް ފުރުސަތު ހުޅުވާލައިފި\nއެކްޓްކުރަން ޝައުގުވެރިވާ މީހުންނަށް ހާއްސަކޮށްގެން ބާއްވާ ވޯކްޝޮޕަކަށް ނެޝަނަލް ސެންޓަ ފޮ ދި އާޓްސް (އެންސީއޭ) އިން ފުރުސަތު ހުޅުވާލައިފި އެވެ.\nJanuary 25, 2020 2\nއިންޑިއާގެ ފިލްމު މޭކިން ކޯހަކުން ފުރުސަތު ހުޅުވާލައިފި\nއިންޑިއާގައި ބާއްވާ ފިލްމު މޭކިން ކޯހެއްގައި ބައިވެރިވުމުގެ ފުރުސަތު ރާއްޖެ އަށް ލިބިފައިވާތީ އެ ކޯހުގައި ބައިވެރިވާން ޝައުގުވެރިވާ މީހުންނަށް ނެޝަނަލް ސެންޓަ ފޮ ދި އާޓްސް (އެންސީއޭ) އިން ފުރުސަތު ހުޅުވާލައިފި އެވެ.\nNovember 16, 2019 3\nފިލްމު އެވޯޑްސް: އެންމެ މޮޅު ފިލްމަކީ "ވިޝްކާ"\nދިވެހި ފިލްމު އެވޯޑްސްގައި ޖުމްލަ ހަތް އެވޯޑާ އެކު އެންމެ މޮޅު ފިލްމަކަށް ޔާރާ ޕްރޮޑަކްޝަންގެ "ވިޝްކާ" ހޮވިއްޖެ އެވެ.\nNovember 09, 2019 25\nދިވެހި ފިލްމު އެވޯޑްސް: ދެ ފިލްމަކަށް6ނޮމިނޭޝަން\nއަންނަ ހުކުރު ދުވަހުގެ ރޭ ބޭއްވާ ނުވަ ފިލްމު ދިވެހި ފިލްމު އެވޯޑްސްގެ އެންމެ ވަރުގަދަ ކެޓަރީގަރީތަކުގެ ނޮމިނޭޝަންތަކުގެ ކުރި މިދިޔަ އަހަރު ރިލީޒްކުރި ޑާން ރެއިން އެންޓަޓައިންމަންޓްގެ "ވަކިން ލޯބިން" އާއި ޔޫސުފް ޝަފީއު (ޔޫއްޕެ) ގެ "ދެވަންސޫރަ" އަށް ލިބިއްޖެ އެވެ.\nNovember 02, 2019 6\nފިލްމު އެވޯޑްސް މި މަހުގެ 15 ގައި\nނުވަ ވަނަ ދިވެހި ފިލްމު އެވޯޑްސް މި މަހުގެ 15 ވަނަ ދުވަހު ބާއްވަން ނިންމާފައިވާ ކަމަށާއި ކުރިއަށް އޮތް ހަފުތާ ތެރޭގައި ނޮމިނޭޝަންތައް ވެސް އިއުލާންކުރާނެ ކަމަށް އާޓްސް މިނިސްޓްރީން ބުނެފި އެވެ.\nOctober 22, 2019 7\nދިވެހި ފިލްމު އެވޯޑްސްގެ ޖޫރީން ކަނޑައަޅައިފި\nއަންނަ މަހު ބާއްވާ ނުވަ ވަނަ ދިވެހި ފިލްމު އެވޯޑްސްގެ ފިލްމުތައް ޖަޖްކުރާ ޖޫރީ ޕެނަލް ކަނޑައަޅައި އެ މީހުންގެ ވަނަވަރު އިއުލާނުކޮށްފި އެވެ.\nފިލްމު އެވޯޑްސް: 12 ފީޗާ އާއި ކުރު ފިލްމެއް\nއަންނަ މަހު ބާއްވާ9ވަނަ ދިވެހި ފިލްމު އެވޯޑްސް އަށް ފިލްމުތައް ހުށަހަޅަން ހުޅުވާލައި ސުންގަޑި ހަމަވި އިރު، ހުށަހަޅާފައި ވަނީ 12 ފީޗާ އާއި ކުރު އެއް ފިލްމު ކަމަށް ނެޝަނަލް ސެންޓަ ފޮ ދި އާޓްސް (އެންސީއޭ) އިން ބުނެފި އެވެ.\nOctober 01, 2019 1\nދިވެހި ފިލްމު އެވޯޑްސް އަންނަ މަހު\nމި އަހަރަށް ފަސްކުރި ނުވަ ވަނަ ދިވެހި ފިލްމު އެވޯޑްސް އަންނަ މަހު ބާއްވަން ނިންމައި، ފިލްމުތައް ބައިވެރިކުރުމުގެ ފުރުސަތު މިއަދު ހުޅުވާލައިފި އެވެ.\nދިވެހި ފިލްމު އެވޯޑްސް މި އަހަރު ބާއްވަނީ\nވާދަކުރާ ވަރަށް ފިލްމުތައް ނެތުމުން މިދިޔަ އަހަރު ނުބާއްވަން ނިންމި ނުވަ ވަނަ ދިވެހި އެވޯޑްސް މި އަހަރު ބާއްވަން ނިންމައިފި އެވެ.\nފިލްމީ ދާއިރާގެ ދަތިތައް މިނިސްޓަރަށް\nރާއްޖޭގެ ފިލްމީ ދާއިރާ އަށް ކުރިމަތިވެފައި ހުރި މައްސަލަތައް ފިލްމީ ފަންނާނުން އާޓްސް، ކަލްޗާ އެންޑް ހެރިޓޭޖް މިނިސްޓަރު ޔުމްނާ މައުމޫނާ މިރޭ ހިއްސާކޮށް، ދާއިރާގައި ހުރި ކަންބޮޑުވުންތައް މިރޭ ފާޅުކޮށްފި އެވެ.\nJanuary 24, 2019 2\nފިލްމީ ފަންނާނުންގެ ފޯރަމް ހޯމަ ދުވަހުގެ ރޭ\nފިލްމީ ދާއިރާގެ ފަންނާނުންނަށް ހާއްސަކޮށްގެން ބާއްވާ ފޯރަމް އަންނަ ހޯމަ ދުވަހުގެ ރޭ ބާއްވަން ނިންމައިފި އެވެ.\nNovember 07, 2018 6\nމިއަހަރުގެ ދިވެހި ފިލްމު އެވޯޑް ހަފުލާ ކެންސަލްކޮށްފި\nއަންނަ މަހު ބާއްވަން ނިންމި9ވަނަ ދިވެހި ފިލްމު އެވޯޑްސް މި އަހަރު ނުބާއްވަން ނިންމާފައިވާ ކަމަށް ނެޝަނަލް ސެންޓަ ފޮ ދި އާޓްސް (އެންސީއޭ) އިން ބުނެފި އެވެ.\nJuly 24, 2018 2\nއެވޯޑްސްގައި ފިލްމްތައް ބައިވެރިކުރަން ހުޅުވާލައިފި\nމި އަހަރު ބާއްވާ ނުވަ ވަނަ ދިވެހި ފިލްމް އެވޯޑްސްގައި ފިލްމްތައް ބައިވެރިކުރަން މިއަދު ހުޅުވާލައިފި އެވެ.\nއެންމެ މޮޅު ޑްރާމާއަކަށް "ދަތުރު"\nއޮފީސް ޓެލެޑްރާމާ މުބާރާތް އަންނަ އަހަރު ޕްރައިވެޓް އޮފީސްތަކަށް ވެސް ހުޅުވައިލާނެ.\nMay 02, 2018 3\nމި އަހަރު ޓެލެޑްރާމާ މުބާރާތުގައި ހަ އޮފީހެއް\nމި އަހަރުގެ އޮފީސް ޓެލެޑްރާމާ މުބާރާތުގައި ވާދަކުރަނީ ހަ އޮފީހަކުން ކަމަށް، މި މުބާރާތް އިންތިޒާމުކުރާ ނެޝަނަލް ސެންޓަ ފޮ ދި އާޓްސް (އެންސީއޭ) އިން ބުނެފި އެވެ.\nMarch 31, 2018 13\nކާމިޔާބު ނޫން ދިވެހި ފިލްމެއް ނެތް؟\nމިއީ ވަރަށް ތަފާތު ފިލްމެކެވެ. މި އަހަރު ނުކުންނާނެ އެންމެ މޮޅު ފިލްމެވެ. މިއީ މާސްޓަޕީސްއެކެވެ. ބެންޗްމާކް ގާއިމުކުރާނެ ފިލްމެކެވެ. މި ވަރުގެ ފިލްމެއް ދެން އެހެން ބަޔަކަށް ނެހެދޭނެ އެވެ. މިއީ ފިސާރި ފިލްމެކެވެ؛ މި ހުރީ މުޅިން ވެސް ދިވެހި ޕްރޮޑިއުސަރުންނާއި ޑައިރެކްޓަރުންގެ އެންމެ އާންމު އަތްމަތީ ބަސްތަކެވެ.\nއޮފީސް ޓެލެޑްރާމާ މުބާރާތުގައި ބައިވެރިވާން ހުޅުވާލައިފި\nމުބާރާތް ބާއްވާނީ މަދުވެގެން ފަސް އޮފީހަކުން ވާދަ ކުރާ ނަމަ ކަމަށް އެންސީއޭ އިން ބުނޭ.


Raajje ge Democracy ah takaa Supreme Court ge fandiyaarun vaki kuran jehey: Report\nސުޕްރީމް ކޯޓުގެ ފަނޑިޔާރުން--\nސުޕްރީމް ކޯޓު ފަނޑިޔާރުން މަގާމުގައި ބޭތިއްބުމަކީ ރާއްޖޭގެ ޑިމޮކްރަސީއަށް އޮތް ނުރައްކަލެއް: ރިޕޯޓު\nސުޕްރީމް ކޯޓުގެ ފަނޑިޔާރުން ވަނީ ދިވެހިރާއްޖޭގެ ގާނޫނު އަސާސީގައި ބަޔާންކޮށްފައިވާ އިންތައް ފަހަނަ އަޅާ ގޮސްފައި ކަމަށާއި، އެމީހުން މަގާމުގައި ބޭއްތިއްބުމަކީ ރާއްޖޭގެ ޑިމޮކްރަސީއަށް އޮތް ނުރައްކަލެއް ކަމަށް އެޓާނީ ޖެނެރަލްގެ އޮފީހުން އެކުލަވާލި "އެސެސްމަންޓް އޮފް ދަ ޖަސްޓިސް ސެކްޓާ ރިފޯމް ޕްރޮޕޯޒަލްސް" ރިޕޯޓުގައި ބުނެފި އެވެ.\nމިއީ މުޅި ޝަރުއީ ދާއިރާގެ އޮޑިޓެއް ހެދުމަށް އެޓާނީ ޖެނެރަލްގެ އޮފީހުން އައްޔަންކުރި ކޮންސަލްޓަންޓް، ދެކުނު އެފްރިކާގެ ރިޓަޔަޑް ޖަސްޓިސް ޔޮހާން ކްރީގްލާގެ ރާއްޖޭގެ ޝަރުއީ ދާއިރާ ދިރާސާ ކުރެއްވުމަށްފަހު އެކުލަވާލާފައިވާ ރިޕޯޓެކެވެ.\nއެ ރިޕޯޓުގައި ދިވެހިރާއްޖޭގެ ސުޕްރީމް ކޯޓަށް ލިބިދީފައިވާ ބާރުތަކުގެ ބޭނުން "ނަމަހަ" ގޮތުގައި އެ ކޯޓުގެ ފަނޑިޔާރުން ހިފާފައިވާ ކަމަށް ތުހުމަތު ކުރައްވާފައިވެއެވެ.\nއެ ރިޕޯޓުގައި ޝަރުއީ ދާއިރާއަށް ރާއްޖޭގެ ރައްޔިތުން އިތުބާރު ނުކުރާ އަދި އިތުބާރު ގެއްލިފައިވާ ވެސް އެންމެ ބޮޑު ސަބަބަކީ ސުޕްރީމް ކޯޓު ކަމަށް ވަނީ ބުނެފައެވެ. އަދި ސިޔާސީ އެތަކެއް ކަމެއް ކުރުމަށް ވެރިކަމުގައި އޭރު ހުންނަވާ ފަރާތްތަކުން ސުޕްރީމް ކޯޓުގެ ފަނޑިޔާރުންގެ ބޭނުން ހިފާ ކަމަށް ރިޕޯޓުގައި ބަޔާންކޮށްފައިވެއެވެ.\nމިދިޔަ އަހަރު ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރަކާއި ގުޅިގެން، އޭރު ރާއްޖޭގައި އުފެދިގެން ދިޔަ ސިޔާސީ ހަލަބޮލި ކަމުގެ ފުރިހަމަ ޒިންމާ ސުޕްރީމް ކޯޓުން ނަގަން ޖެހޭނެ ކަމަށްވެސް އެ ރިޕޯޓުގައި ފާހަގަކޮށްފައިވެއެވެ.\nކްރީގްލާގެ ރިޕޯޓުގައި 2018ވަނަ އަހަރުގެ ތެރޭގައި ހިނގާދިޔަ އެ ކަންކަމާއި ގުޅޭ ގޮތުން ފަނޑިޔާރުންނާއި ވެސް ވާހަކަދައްކަވާފައިވާ ކަމަށް ވިދާޅުވެފައެވެ. ނަމަވެސް އެދޭ ޖަވާބެއް ފަނޑިޔާރުންގެ ފަރާތުން ނުލިބޭ ކަމަށް ރިޕޯޓުގައިވެއެވެ. ހަމަ އެއާއެކުގައި މިހާރު ފަނޑިޔާރުކަމުން ރިޓަޔާޑު ކުރައްވާފައިވާ ބޭފުޅުންނާއި ވެސް އެކަމުގައި ކްރީގްލާ ވަނީ ބައްދަލު ކުރައްވާފައެވެ.\nއެހެންކަމުން އޭނާ ވަނީ ޝަރުއީ ދާއިރާ އިސްލާހު ކުރުމުގެ ކޮންމެ ޕްރޮގްރާމެއް ސަރުކާރުން ކުރިއަށް ގެންދިޔަ ނަމަވެސް އެ ކޯޓުގެ ފަނޑިޔާރުން މަގާމުން ދުރު ކުރުމަށް އިސްކަން ދިނުމުގެ މައްޗަށް ރިޕޯޓުގައި އަލިއަޅުވާލައިފައެވެ.\nރިޕޯޓުގައި ބުނީ ފާއިތުވެގެން ދިޔަ 10 ވަރަކަށް އަހަރުގެ ތެރޭގައި ސުޕްރީމް ކޯޓުން ގާނޫނާއި ހިލާފު އެތައް އަމަލެއް ކޮށްފައިވާ ކަމަށެވެ. އަދި އެކޯޓަކީ ރާއްޖޭގެ ޑިމޮކްރަސީއަށް އޮތް ބިރެއްގެ ގޮތުގައި ކްރީގްލާގެ ރިޕޯޓުގައި ވަނީ ސިފަ ކޮށްފައެވެ.\nދިވެހިރާއްޖޭގެ ހެދިފައިވާ ގާނޫނާއި ގަވާއިދުތަކަށް ބޯލަނބާ ސިޔާސީ ފަރާތްތަކުގެ ނުފޫޒުން ޝަރުއީ ދާއިރާ މިނިވަން ކުރުމަށް އިންޓަނޭޝަނަލް ކޮމިޝަން އޮފް ޖޫރިސްޓުސް (އައިސީޖޭ) އިން ނާއި ސައުތު އޭޝިޔަން ފޯ ހިއުމަން ރައިޓްސް (އެސްއޭއެޗްއާރު) ގުޅިގެން 2015 ވަނަ އަހަރު ނެރުނު ފެކްޓް ފައިންޑިން ރިޕޯޓްގައި ގޮވާލާފައި ވީނަމަވެސް، އެކަންކަން އިސްލާހުވުމުގެ ބަދަލުގައި އިތުރަށް ގޯސްވެފައިވާކަމަށް އެ ރިޕޯޓުގައި ބުނެފައިވެއެވެ.\nކްރީގްލާގެ ރިޕޯޓުގައި ދިވެހިރާއްޖޭގެ ހައިކޯޓުގައި ހިނގާ މައްސަލަތަކާއި އެކޯޓުން އަމަލު ކުރަމުންދާ ގޮތްތަކާއި ގުޅޭގޮތުން ވެސް ވަނީ ކަންތައްތަކެއް ފާހަގަކޮށްފައެވެ. އެގޮތުން އެކޯޓުގައި ހިނގާ ބައެއް މައްސަލަތަކަށް ވާނުވާ ނޭނގި ހުއްޓެމުންދާ ކަމަށް ވަނީ ފާހަގަ ކުރައްވާފައެވެ.\nރިޕޯޓުގައި ވަނީ ސުޕްރީމު ކޯޓުގެ ފަނޑިޔާރުންނަށް ކުރެވޭ ތުހުމަތުތައް ބަލައި، އެކަށީގެންވާ ހެކި ހުރެއްޖެނަމަ، ފަނޑިޔާރުންނާ ދެކޮޅަށް ދައުވާ ކުރުމަށް ޖުޑީޝަލް ސާވިސް ކޮމިޝަނަށް ލަފާދީފަ އެވެ.


ކޯވިޑް19: މިއަދު ފެނުނީ އިތުރު 105 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 105 ވޭދަނަ!\nރާއްޖެއިން ކޯވިޑް19 އަށް އިތުރު 105 މީހަކު މިއަދު ފައްސިވެއްޖެއެވެ.\nމިއަދު ފެނުނު ކޭސްތަކުގެ ތެރެއިން4މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ. އަދި ތަރައްޤީ ކުރަމުންދާ ރިސޯޓްތަކުން ވަނީ 12 މީހަކު ފައްސިވެފައެވެ.ހަމަ މިއާއެކު ސަފާރީއަކުން މީހަކު މިއަދު ފައްސިވިއެވެ. އަނެއް 88 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 15,841 އަށް ވަނީ އަރައިފައެވެ. އޭގެ ތެރޭގައި، 1,644 އެކްޓިވް ކޭސް ހިމެނޭއިރު، 163 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nރާއްޖެއިން މިއަދު ކޮވިޑް-19 ބަލީގައި މީހަކު ވަނީ ނިޔާވެފައެވެ. މިއަދު ނިޔާވެފައި ވަނީ 88 އަހަރުގެ ދިވެހި ފިރިހެނެކެވެ. މިއާއެކު ރައްޖެއިން މިބަލީގައި ނިޔާވި މީހުންގެ އަދަދުތައް ވަނީ 52 އަކަށް އަރާފައެވެ. އަދި މިހާތަނަށް 14,139މީހަކު ވަނީ މިބަލިން ރަނގަޅުވެފައެވެ.


Zakitte Ge Fanunnah Ufaaveri Khabareh, Eynage "Egaara Egaara" Annanee - Vaguthu\nޒަކިއްޓެގެ ފޭނުންނަށް އުފާވެރި ޚަބަރެއް، އޭނާގެ "އެގާރަ އެގާރަ" އަންނަނީ\nމޯލްޑިވިއަން އައިޑޮލް އިން މަޝްހޫރުކަން ހޯދި ހަސަން އިރުފާން (ޒަކިއްޓެ) ގިނަ ބަޔަކަށް ކަމުދިޔައީ އެނާގެ ސަކަ މިޒާޖުގެ ސަަބަބުންނެވެ. އަދި ލަވަކިޔުމުގެ ހުނަރުގެ އިތުރުން ހުށަހަޅާ ދިނުމުގައި އޭނާ ގެންގުޅޭ ތަފާތު އުސްލޫބުގެ ސަަބަބުން ގިނަ ބަޔަކަށް އޭނާ ވަނީ ކަމުގޮސްފައެވެ. އަދި ފަންނާނުންގެ ލަވަތައް ހުށަހަޅާދޭއިރު ވެސް ޒަކިއްޓެ ފާހަގަ ކުރެވެނީ އަމިއްލަ ވަންތަގޮތަކަށް އެ ލަވަތައް އަތުރާލާ ތަފާތު ފަންނާނެއްގެ ގޮތުގައެވެ.\nގިނަ ދިވެހި ފަންނާނުންނާއި ޚިލާފަށް އަބަދުވެސް ޒަކިއްޓެގެ ލަވަތައް އޭނާގެ ފޭނުންނާއި ހަމައަށް އޭނާ ދަނީ ގެނެސްދެމުންނެވެ. އެއް ލަވަ އާއި އަނެއް ލަވަ އާއި ދެމެދު މުޅިންހެން ގެއްލިފައި ހުރުމަށް ފަހު ފެންނަ ތަރިން ދިވެހިންގެ ތެރޭގައި ގިނައެވެ. އެކަމަކު ޒަކިއްޓެގެ ހުނަރުވެރި ހުށަހެޅުމެއް ދިވެހިންނާއި ހަމައަށް ދޭތެރެއަކުން ނުފެނި ނުދެއޭ ބުނުމަކީ ދޮގަކަށް ނުވާނެއެވެ.\nމީގެ ކުރިން ލައިވްކޮށް ކުރިއަށް ގެންދާ ހަފްލާތަކާއި، ސްޓޫޑިއޯތަކުން ވެސް ޒަކިއްޓެގެ ރީތި ހިއްގައިމު ހުށަހެޅުންތައް ފެނިގެން ދިޔަ އިރު ކޮވިޑް-19ގެ ބަލިމަޑުކަމާއި އެކު ހުރިހާ ފަންނާނުންނާއި ދިމާވާ ގޮންޖެހުންތައް އޭނާ އަށް ވެސް ދިމާވިއެވެ. އެ ހާލަތުގައި ވެސް އޭނާ ވަނީ ގޭގައި ތިބި އާއްމުންނަށް ލަވަ ހުށަހަޅާދީގެން އާމްދަނީ ހޯދާފައެެވެ. ރިކުއެސްޓް ކުރުމުން ލަވަތައް ހުށަހަޅާ ދިނުމަށް ޒަކިއްޓެ ނިންމުމުން އެތައް ބަޔަކު ވަނީ އެ މީހަކު ބޭނުންވާ ލަވައެއް ކިޔާދުމަށް އެދި ހުށަހެޅުންތައް ބަންޑުންކޮށްލާފަައެވެ.\nމީގެ އިތުރުން، ޒަކިއްޓެގެ ވަރަށް ހިތްގައިމު ކަވަރު ލަވަތަކާއި އަމިއްލަ ލަވަތައް ވެސް ދާދިފަހުންވެސް ފެނިގެން ދިޔައެވެ. އޭގެ ތެރެއިން އެއް ލަވަަޔަކީ މިދިޔަ ހަފްތާގައި އޭނާ ހުށަހަޅާދިން ހުށަހެޅުމެވެ.\nMy buddy from the other side #maldives Give himapodium in Europe 👍💪 #maldives Zakitte Hasn\nPosted by Marty van Asten on Monday, November 9, 2020\nއަމިއްލަ ރާގުތަކަށް ލޯބިކުރާ ޒަކިއްޓެ މިހާރު ކުރާ މަސައްކަތްތަކާއި މެދު "ވަގުތުން" ސުވާލު ކުރުމުން އޭނާ ބުނީ މިހާރު ކުރަމުން ދަނީ އޭނާގެ ދެވަަނަ އޯޑިއޯ އަލްބަމްގެ މަސައްކަތް ކަމަށެވެ.\n" ގިގްސް ވަރަށް ނުލިބޭ މިދުވަސްކޮޅުގެ ގޮތުން. މިހާރު މި ކުރަނީ ދެވަނަ އަލްބަމްގެ މަސައްކަތް. އަމިއްލަ ރާގުގެ އަލްބަމްއެއް. އަންނަ އަހަރު މެދެއްހާ ހިސާބުގައި ނިންމާލެވެނެ ކަމަށް މި ބަލަނީ." އޭނާ ބުންޏެވެ.\nއޭނާގެ "އެގާރަ އެގާރަ" އަލްބަމްގައި ހިމެނެނީ 11 ލަވައެވެ.\nނަމްބަރ 1 ފޭން\nނޮވެމްބަރު 12, 2020 14:33\nޢައި ލިޓަރަލީ ލަވް ހިމް ސޯ މަޗް. މީހުން ކިޔާ އެއްޗަކަށް ނުބަލާ ޔޫ ރޮކް.\nނޮވެމްބަރު 12, 2020 15:39\nހޫ ކެއާސް.. ސީރިއަސްލީ.. ހޫ؟؟؟؟\nނޮވެމްބަރު 12, 2020 17:17\nނޮވެމްބަރު 12, 2020 21:25\nއުސްލޫބޭ.......... ފަލްސަފާއެއްނޫންތަ؟ ނޫނީ ނަޒަރިއްޔާތެއްނޫންތަ؟ ދެން ތާކު މީހަކު ފާޑަކަށް ތެޅިގަތަކަސް އެއީ އުސްލޫބެއްތަ؟


Mahaaz aai Dhiyana ayyan kurun agenda kohfi\nދިޔާނާ ސައީދު އާއި މަހާޒު އަލީ ޒާހިރު\nސުޕްރީމް ކޯޓުން ހުސްވެފައިވާ ފަނޑިޔާރު ކަމުގެ މަގާމަށް ކްރިމިނަލް ކޯޓުގެ ގާޒީ މަހާޒް އަލީ ޒާހިރާއި ކުރީގެ ބަންޑާރަ ނައިބު ފާތުމަތު ދިޔާނާ އައްޔަން ކުރުމުގެ މައްސަލަ މަޖިލީހުގެ މާދަމާގެ ޖަލްސާއަށް އެޖެންޑާ ކޮށްފި އެވެ.\nރައްޔިތުންގެ މަޖިލީހުގެ މަދާމާގެ ޖަލްސާގެ އެޖެންޑާގައި ވަނީ ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރުމަށް ރައީސް އިބްރާހިމް މުހައްމަދު ސޯލިހް މަޖިލީހަށް ފޮނުއްވާފައިވާ މަހާޒާއި ދިޔާނާގެ ނަން ދިރާސާ ކުރުމަށް ކަމާބެހޭ ކޮމިޓީއަށް ފޮނުވުމެވެ. އެ މައްސަލަ ފޮނުވާނީ މަޖިލީހުގެ ޖުޑިޝަރީ ކޮމިޓީއަށެވެ.\nސުޕްރީމް ކޯޓަށް އައްޔަން ކުރަން އެ ދެ ބޭފުޅުންގެ ނަން ފޮނުއްވާފައިވީ ނަމަވެސް އައްޔަން ކުރަން ޖެހެނީ އެންމެ ބޭފުޅެކެވެ. ރައްޔިތުންގެ މަޖިލީހުގައި ދެ ނަން ދިރާސާ ކުރުމަށް ފަހު ރުހުން ދޭނީ އެއް ބޭފުޅަކަށެވެ. މި މަގާމަކީ ސުޕްރީމް ކޯޓުގެ ފަނޑިޔާރުގެ މަގާމުގައި ކުރިން ހުންނެވި އަބްދުﷲ ދީދީ އެ މަގާމުން ވަކި ކުރުމުން ހުސްވެފައިވާ މަގާމެވެ.\nމަހާޒުގެ ނަން އެންމެ ފުރަތަމަ ލަފާ ހޯއްދެވުމަށް ޖޭއެސްސީއަށް ފޮނުއްވީ ވެސް ރައީސެވެ. ދިޔާނާ ކުރިމަތިލެއްވީ އަމިއްލަފުޅަށެވެ. ޖޭއެސްސީއިން މަގާމަށް ކުރިމަތިލެއްވި ބޭފުޅުންނާ އިންޓަވިއު ކުރުމަށްފަހު ލިސްޓްގެ ކުރިއަށް ގެންނެވީ ދިޔާނާ އާއި މަހާޒުގެ ނަމެވެ. އަދި ރައީސްއަށް ލަފާ އެރުއްވީ ވެސް އެ ދެ ބޭފުޅުންގެ ނަމެވެ.\nސުޕްރީމް ކޯޓުގެ ފަނޑިޔާރު ކަމަށް ބޭފުޅުން އައްޔަން ކުރާނީ އެ ކަމަަށް ކުރިމަތިލާ ބޭފުޅުންނާ ޖުޑިޝަލް ސާވިސް ކޮމިޝަން (ޖޭއެސްސީ) އިން އިންޓަވިއުކޮށް، އެ ކޮމިޝަނުން ދޭ ލަފާގެ މަތިން ރައްޔިތުންގެ މަޖިލީހަށް ރައީސުލްޖުމްހޫރިއްޔާ ފޮނުއްވާ ނަންފުޅުތަކުގެ ތެރެއިންނެވެ.\nމީގެ ދުވަސްކޮޅެއް ކުރިން ޑރ. އަޒްމިލަދާ ޒާހިރާއި އައިޝާ ޝުޖޫން ވެސް ވަނީ ސުޕްރީމް ކޯޓު ފަނޑިޔާރު ކަމަށް އައްޔަން ކުރައްވާފަ އެވެ. އެ ދެ ބޭފުޅުން އައްޔަން ކުރީ، ގާނޫނަށް ބަދަލު ގެނެސް ހަތް ފަނޑިޔާރުންނަށް ބެންޗު ބަދަލު ކުރުމުން އިތުރުވި ދެ މަގާމަށެވެ.\nރައްޔިތުންގެ މަޖިލިސް ސުޕްރީމް ކޯޓް ޝަރުއީ ދާއިރާ + ޝަރުއީ ދާއިރާ ރިފޯމް ކުރުން ދިޔާނާ ސައީދު މަހާޒް އަލީ ޒާހިރު


ރޭޕް ކުރެވުނު ކުއްޖާއަށް 100 އެތިފަހަރުން ޒިނޭގެ ޙައްދު - Mahfooz's Blog\nadmin 23/01/2018\tUncategorized اضف تعليق 753 ފަހަރު ކިޔާފައި\nދުވަސްވަރަކީ ދިވެހިރާއްޖޭގެ ފުރަތަމަ ޖުމްހޫރިއްޔާ އުފެދުމުގެ ކުރިން، ސުމުއްވުލްޢަމީރު މުޙައްމަދު އަމީން ދޮށިމޭނާ ކިލެގެފާނު އަންހެނުން ބާރުވެރިކުރުވުމުގެ ސިޔާސަތެއް އެކަށައަޅުއްވައި ތަންފީޛްކުރައްވަމުން ގެންދެވި ދުވަސްވަރެވެ. މުޙައްމަދު ޢަމީން ގެންދެވީ ރާއްޖޭގެ އެކި ރަށްތަކުން އަންހެން ކުދިން މާލެ ގެންނަވައި، އެކުދިންނަށް ތަޢުލީމު އުނގަންނަވައި ދެއްވަމުންނެވެ. އެމަނިކުފާނު މިކަން ކުރެއްވުމުގެ ނިޔަތާމެދު ތާރީޚީ ބައެއް ލިޔުންތެރިން ސުވާލު އުފައްދަވާފައި އެބަހުއްޓެވެ. މުޙައްމަދު ޢަމީންއަކީ އަންހެން ކުދިންގެ ތަޢުލީމުގެ ބާނީކަމަށް ޤަބޫލުކުރާ ޤަބޫލުކުރުމާމެދުވެސް ސުވާލު އުފައްދާފައި އެބަހުއްޓެވެ. ޢަބްދުލް ޙަކީމް ޙުސައިން މަނިކު “އިއްޔެ” މަޖައްލާގައި ލިޔުއްވާފައިވާ ގޮތުން “އަންހެން ކުދިންގެ ތައުލީމުގެ ބާނީއަކީ ޢަބްދުލްމަޖީދު ރަންނަބަނޑޭރި ކިލެނގެފާނެވެ. މަދަރުސަތުއްޞަނިއްޔާގެ އަންހެން ގޮތްޕަށް އަމީނިއްޔާގެ ނަން ދެއްވީވެސް ޢަބްދުލްމަޖީދު ރަންނަބަނޑޭރި ކިލެނގެފާނެވެ.” ޢަބްދުލް ޙަކީމް ޙުސައިން މަނިކުގެ ބަހުންނަމަ، އަންހެނުން ކުރިއެރުވުމުގެ ނަމުގައި މުހައްމަދު ޢަމީން ކުރެއްވީ އެެހެން ކަމެކެވެ. އެއީ އެހެން ވާހަކައެކެވެ.\nސަރުކާރުގެ ފަރާތުން ފެއްޓެވި ޕްރޮގްރާމެއްގެ ދަށުން، އެކި ރަށްރަށުން ހޮވާލެވުނު ކުދިން މާލެއަށް ގެންނަވައި، އެކުދިން މާލޭގެ ބައެއް ގޭގޭގައި ބައިތިއްބަވައިގެން، މާލޭގައި އެއިރު ހުރި މަދަރުސާތަކަށް ފޮނުއްވަމުން ގެންދެވިއެވެ. ރޭވިފައި އޮތީ އެ ކުދިންނަށް ލިބޭ ތަޢުލީމު ރަށްތަކުގައި ފެތުރުމެވެ. މާލޭގައި މިގޮތަށް ކިޔަވަން އަންނަ ފިރހެން ކުދިން ބައިތިއްބެވުމަށްޓަކައި އުފެއްދެވި ދާރުލްއިޤާމާ އަކީ ވެސް މި ޕްރޮގްރާމްގެ މުހިންމު ބައެކެވެ.\nމި ލިޔުމުގައި އަލި އަޅުވާލަން މިއުޅޭ ޝަރީޢަތް ބޭއްވުނީ 28 ޖުލައި 1952 ގައި ނާދީ ތަމައްދުންގައެވެ. ރާއްޖޭގައި ޢާންމުންނަށް ވަދެވޭ ގޮތަށް ހުޅުވާލައިގެން ބޭއްވުނު ފުރަތަމަ ޝަރީޢަތެވެ. ޝަރީޢަތުގައި ދަޢުވާ އުފުލިފައިވަނީ ރާއްޖޭގެ ރަށަކުން މާލެ ގެނެވުނު ކުއްޖެއްކަމަށްވާ ހަރީރާ މޫސާގެ މައްޗަށެވެ. ދަޢުވާއަކީ ޒިނޭ ކުރުމެވެ.\nމި ޝަރީޢަތް ޢާންމުކޮށް ހުޅުވާލައިގެން ކުރިއަށް ގެންދިއުމުގެ ސަބަބެއް ކަމަށްވެފައި އޮތީ މާލެއަށް ކިޔަވަން އައިސްތިބި ހަރީރާ ފަދަ އަންހެން ކުދިންނަށް މި ޝަރީޢަތުން ޢިބްރަތެއް ލިބުމެވެ. ޝަރީޢަތުގެ އަޑުއަހަން ތިބި މީހުންގެ ތެރޭގައި، އެންމެ ގިނައިން ތިބީ، ރަށްރަށުން އައިސް ތިބި ޚާއްޞަ ޠާލިބާއިންނެވެ. އެކުދިންގެ ތެރެއިން އެއް ކުއްޖަކަށް ކުރެވުނު ވަރަށް ނުރަނގަޅު ކަމަކުން، އެކުދިންނަށް ޢިބްރަތެއް ޙާޞިލް ކޮށްދެއްވުމަށްޓަކައި، ވަޒީރުއްދާޚިލިއްޔާ އިން އެކުދިން އެއްކުރެއްވީ އެވެ. މި ޝަރީޢަތުގެ އެންމެ ޚާއްސަ ކަމަކަށްވީ ހަރީރާގެ ފަރާތުން ވަކާލާތުކުރެއްވި ދެ ވަކީލުންނެވެ. އެއީ ސުމުއްވުލްޢަމީރު މުޙައްމަދު ޢަމީން ދޮށިމޭނާ ކިލެގެފާނާއި، އޮނަރަބްލް އަލްއުސްތާޛް އިބްރާހީމް ޝިހާބެވެ. މި ދެބޭފުޅުން ހަރީރާގެ ފަރާތުން ވަކާލާތުކުރެއްވީ އަމިއްލަ ޙައިސިއްޔަތުންނެވެ.\nއާދައިގެ ގޮތުގެ މަތިން ޝަރީޢަތުގެ މަޖިލިސް ފެށުމަށް ފަހު، އެންމެ ފުރަތަމަ ތެދުވެވަޑައިގަތީ ދައުލަތުގެ ބަންޑާރާނާއިބެވެ. ދައުލަތުން ކުރައްވާ ދަޢުވާ އިއްވެވިއެވެ. ހަރީރާ ޒިނޭކުރިކަމަށް ކުރެވުނު ތުހުމަތަށް އޭނާ އިޢުތިރާފްވެ ތަޙްޤީޤަށް ބަޔާންދީފައިވާކަން ބަންޑާރަނައިބު ފާހަގަކުރެއްވިއެވެ.\nދެން ތެދުވެވަޑައިގަތީ މުޙައްމަދު އަމީން އެވެ. އެންމެ ފުރަތަމަ އޭނާ ތަޢާރަފުކޮށްދެއްވީ ޚުދް އޭނާ އެވެ. އޭނާ ތެދުވެވަޑައިގެން ހުންނެވީ ހަމަ މުޅިން އަމިއްލަފުޅު ޙައިސިއްޔަތަކުންނެވެ. ވަކީލެއްގެ ގޮތުގަ އެވެ.\n“ވަކީލު ދެން އެނބުރިވަޑައިގަތީ އެ މަނިކުފާނުގެ ޙަޤީޤީ މައުޟޫޢާ ދިމާއަށެވެ. އޭނާ ވަކާލާތުކުރައްވަމުން ގެންދެވީ ނުހަނު އަސަރާ އެކީގަ އެވެ.”\n“ހަރީރާއަކީ ވަޒީރުއްދާޚިލިއްޔާގެ ޚާއްޞަ ބެލުމުގެ ދަށުގައި ހުރި ދިވެހި ޠާލިބާއެކެވެ. ދިވެހިރާއްޖޭގެ މުސްތަޤްބަލްގެ ސަލާމަތެއް ކަމުގައިވާނޭ ކުދީންގެ ތެރެއިން އެކެކެވެ. މިއަދު އޭނާ މިވަނީ ނިހާޔަތުގެ ދަރަޖަ އަށް ކުށްވެރިވެފަ އެވެ. ޒިނޭކުރިކަމަށް އިޢުތިރާފުވެފަ އެވެ. އަސަރުކުރުމުގެ ޙިއްސުން ދިވެހި ހިތްތައް މަޙުރޫމްވެފައި ނުވަނީ ނަމަ، ކޮންމެ ދިވެހި ލޮލަކުން، އެދުވަހު އޮހޮރި އޮހޮރި ހުންނާނީ ލޭކަރުނަ އެވެ. ޙަސީނާ ވަރަށް މަތިވެރި ދަރަޖައަކަށް ކުށްވެރިވެފައިވާ ކަމުގައި އެންމެ ފުރަތަމަ އިޢުތިރާފު ވާނީ އަޅުގަނޑެވެ. އެހެންނަމަވެސް ދަންނަވަންޖެހޭ ވާހަކަތަކެއް އެބަ ހުއްޓެވެ.”\nއެ ދުވަހުގެ މަޖިލީހަށް ހެކިވެރީން ޙާޟިރުކުރެއްވުނެވެ. އެންމެ ފުރަތަމައިން ހެކިންގެ ގޮތުގައި ޙާޒިރުކުރެއްވީ، މިދިޔަ ހަތަރު އަހަރުގެ ތެރޭގައި ހަރީރާ މާލޭގައި އިން، ދެ ގޭގެ ވެރިންނެވެ. އެ ދެ މީހުން ހެކިދިނީ ހަރީރާގެ އަޚުލާޤު ރަނގަޅު ކަމުގެ މައްޗަށެވެ. ދެން ވަކީލު ހާމަކުރައްވަމުން ގެންދެވީ އޭނާއަށް ޔަޤީން ވެވަޑައިގަންނަވާ ގޮތުގައި، ހަރީރާއާ މެދު ކަން ހިނގަމުންދިޔަ ގޮތެވެ. ޢަލީ ނަމަކަށް ކިޔުނު މީހަކު ހަރީރާގެ މައްޗަށް އަވަލައިގެން އެތައް ދުވަހެއް ވަންދެން އޭނާ އަތުލައިގަންނަން އުޅުނު ގޮތެވެ. އެ ދެ މީހުން “ތަތްކުރެވޭތޯ” އޭނާ އަށް އެހީވެދިން ދެ އަންހެނުން ކުރި މަސައްކަތެވެ. ވަކީލު ފަހުން ހާޒިރުކުރެއްވި ބައެއް ހެކިންގެ ޢިބާރާތުގައި، ޢަލީ ފެނުނީމައި، ހަރީރާ “ބުޅަލު ބުޑުގައި އުނބުން ޖެހީމާ” ދާހެން، ނުވަތަ “ބުއްރާސް ޖަހާފައި” ދުވުނު ދުވުންތަކެވެ. އަސަރުގަދަ ޢިބާރާތުން އޭނާ ބަޔާންކުރައްވަމުން ގެންދެވީ، އެންމެ ފުރަތަމަ އަލީ އެ ހަރީރާ އަތުލައިގަތް ރޭ، ދެ އެހީތެރިންގެ އެހީއާ އެކު، ހަރީރާ ދަލުގައި ޖެއްސުމަށް ފަހު، އަންހެންކުއްޖާގެ އެދުމާ ދިމާއިދިކޮޅަށް އެކުއްޖާ ނަގައިގަނެގެން ގެންގޮސް، އެނދެއްގެ މައްޗަށް ވައްޓާލައިގެން އެ ފަކީރުގެ ޢިއްފަތްތެރިކަން ގަދަކަމުން ނަގާލި ގޮތެވެ. މިކަމުގެ ސަބަބުން، އޭނާގެ ހަށިގަނޑަށް ލިބުނު ގެއްލުމެވެ. ދެ ފަހަރު މަތިން އޭނާ އަށް ޢަލީގެ ފަރާތުން މި ބިރުވެރިކަމާ ނުރައްކާތެރިކަން ދިމާވި އެވެ. އޭގެ ފަހުން ހަރީރާ އަށް ވެސް “ދީލާލެވުނީ އެވެ.” ހަރީރާ އޭނާގެ ކުށަށް އިޢުތިރާފުވި އެވެ. ކުށަށް އިޢުތިރާފު ވެވަޑައިގަންނަވަމުން، ވަކީލު އަމީން އޭނާއަށް ތަޢުރީފުގެ ޖިޒީއެއް އަދާކުރެއްވި އެވެ. އޭނާގެ ތެދުވެރިކަމުގެ މައްޗަށެވެ. ތެދުތެދަށް ދަންނަވަނީ ނަމަ، އާޚިރުގައި، އޭނާއަށް ހައްދަކާ ކުރިމަތިލާން ޖެހެނީ ވެސް، އޭނާގެ އަމިއްލަ އިޢުތިރާފުން، އެކަން ޤަބޫލުކުރީތީ އެވެ.\nމުޙައްމަދު އަމީންގެ ވާހަކަފުޅުގެ ދިފާޢުގައި، އޭނާ އެންމެ ފުރަތަމައިން ފަނޑިޔާރު މަނިކުފާނުގެ އަތްޕުޅަށް ދެއްވީ ޑަކްޓަރުގެ ރިޕޯޓެވެ. އެރިޕޯޓުގައި ބަޔާންކޮށްފައިވަނީ، ހަރީރާގެ ރަޙިމުން ކަށަވަރުވަނީ ގަދަބަދަވިކަމުން މީހަކު އޭނާ ރޭޕްކޮށްފައިވާ ކަމެވެ. ޑަކްޓަރަށް އޭނާ ބަލިވެއިން ކަމެއް އަދި ސާބިތެއް ނުވެ އެވެ. އޭނާ ޙައިޟުނުވެ ތިން މަސްދުވަސް ވެފައިވަނީ އޭނާ އަށް ލިބިފައިވާ ގެއްލުމުގެ ސަބަބުން ކަމަށް ވުމަކީ ވެސް އެކަށީގެންވާ ކަމެއް ކަމަށްވެ އެވެ. މުޙައްމަދު އަމީން ދެއްކެވި ވާހަކަފުޅުގެ ހެއްކެއް ކަމުގައި، އޭނާ ދެން ހާޒިރުކުރެއްވީ “ހާޖަރާ” ކިޔުނު އަންހެނެކެވެ. އެ ދުވަހުގެ ޖަލްސާ ނިމުނީ ޢަލީ ވެސް އިޢުތިރާފުވުމަށް ފަހުގަ އެވެ. ހަރީރާގެ ނުރުހުމުގައި އޭނާ ރޭޕްކުރި ކަމަށް ބުނެ އެވެ. މުޙައްމަދު އަމީން ވަކަލާތުކުރައްވަމުން ގެންދެވިއިރު، އިބްރާހީމް ޝިހާބު ވެސް އެމަނިކުފާނާ އެހީވެވަޑައިގެންދެއްވި އެވެ. ޝަރީޢަތް ނިމިފައިވަނީ، ކުށްކުރި މީހުން، އެމީހުން ކުރި ކުށަށް އިޢުތިރާފު ވެގެންނެވެ.\nޝަރީޢަތުގެ ނިންމަވާލެއްވުމުގެ ކުރީގައި މުޙައްމަދު އަމީނާއި ފަނޑިޔާރު މަނިކުފާނު އަސަރުގަދަ ޢިބާރާތުން އެއްވެ ތިބި ޠާލިބާއިންނަށް ނަސޭހަތް ދެއްވި އެވެ. މި ޝަރީޢަތުގައި ދިމާވި ފަދަ ނުލަފާ މީހުންގެ ކިބައިން ސަލާމަތް ވުމަށެވެ.\n“ދިވެހި އަންހެންކުދިން ދިފާޢު ކުރެއްވުމަށްޓަކައި، ވަރުގަދަ ޢުޤޫބާތެއް ކުށްވެރިންނަށް ދެއްވުން އެދިވަޑައިގެން، ޤާނޫނުލް ޢުޤޫބާތު ކޮމިޓީގެ ރައީސްކަމުގައި ހުންނެވި ފަނޑިޔާރުމަނިކުފާނަށް މުޙައްމަދު އަމީން އިލްތިމާސްކުރެއްވި އެވެ. ކުށްވެރިވީ މީހުންގެ ޢުޤޫބާތު ކަނޑައެޅުނީ، އަނެއް ދުވަހު ފަނޑިޔާރު ގޭގަ އެވެ. މިކަމުގައި ކުށްވެރިވީ އެންމެންނަށް ވެސް އެމީހެއްގެ ކުށާ އެކަށީގެންވާ އަދަބު ދެއްވި އެވެ.”\n“އަދި ޒިނޭކުރިކަން ސާބިތުވެފައިވާތީ ހަރީރާ ގައިގައި 100 އެތިފަހަރުން ޒިނޭގެ ހައްދު ޖެހި އެވެ.”\nހަރީރާ ރޭޕްކުރެވުކަން ރޭޕްކުރި މީހާގެ އިޢުތިރާފުން ސާބިތުވެފައިވާއިރު، ހަރީރާ ގައިގައި 100 އެތިފަހަރުން ހައްދު ޖަހަން ޙުކުމްކޮށް ތަންފީޛްކޮށްފައިވަނީ މާލެ ގެނެވުނު ހުރިހާ ދަރިވަރުންގެ ކުރިމަތީގައެވެ. އެ ދަރިވަރުން “ބޮޑަށް ރައްކާތެރިވެގެން ތިބުމަށް” ވަޞިއްޔަތް ކުރައްވަމުން، “ޢިބްރަތްތެރި ފިލާވަޅެއް” ގެ ގޮތުގައެވެ.\n“ކަންކަންހިނގާ 3” 357 – 360 ޞަފްޙާ\n“އިއްޔެ” މަޖައްލާ – ޢަބްދުލްޙަކީމް ޙުސައިން މަނިކު\nނަސީމާ މުޙައްމަދު ކަލޭފާނު، ހަވީރު ނޫސް، 28 ޖެނުއަރީ 2012\nކުރިއަށް މަނީ ލޯންޑްެރިންގ ހުއްޓުވުމުގެ ޤާނޫނުގެ ދަށުން ވަކީލުންގެ ޒިންމާ!\nފަހަތަށް އެކެފަރަށް ބޯޓު އުރުމާއި، އެންދެރިމާގެ ބަލާފާސްކުރުމުގެ ކޯޓު އަމުރު


President ratifies second amendment to the Anti-Corruption Commission Act\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެންޓި-ކޮރަޕްޝަން ކޮމިޝަނުގެ ޤާނޫނު (ޤާނޫނު ނަންބަރު: 13/2008) އަށް ދެވަނަ އިޞްލާޙު ގެނައުމުގެ ބިލު މިއަދު ތަސްދީޤުކުރައްވައިފިއެވެ.\nއެންޓި-ކޮރަޕްޝަން ކޮމިޝަނުގެ ޤާނޫނަށް ދެވަނަ އިޞްލާޙު ގެނައުމުގެ ބިލަކީ 19 އެޕްރީލް 2021 ވި ހޯމަ ދުވަހު ބޭއްވެވި ރައްޔިތުންގެ މަޖިލީހުގެ 2021 ވަނަ އަހަރުގެ ފުރަތަމަ ދައުރުގެ 30 ވަނަ ޖަލްސާއިން ފާސްކުރެއްވި ބިލެކެވެ.\nމި އިޞްލާހުގައި އެ ޤާނޫނުގެ 23 ވަނަ މާއްދާގެ (ހ) ގައި "ކޮރަޕްޝަން" ކަމަށް ބުނެފައިއެވަނީ، ކޮރަޕްޝަންގެ ކުށާއި، ކޮރަޕްޝަންގެ ކުށެއް ކުރުމަށްޓަކައި ހިންގާ އެންމެހައި ޢަމަލުތައް ހިމެނޭގޮތުން ކަމަށް ހިމަނާފައިވެއެވެ. އަދި ހަމަ އެ މާއްދާގެ (ށ) ގައި، މި މާއްދާގެ (ހ) ގެ ބޭނުމަށްޓަކައި، "ކޮރަޕްޝަންގެ ކުށް" ކަމަށް ބުނެފައިއެވަނީ، ޤާނޫނު ނަންބަރު 2014/9 (ދިވެހިރާއްޖޭގެ ޤާނޫނުލްޢުޤޫބާތު) ގެ 510، 513، 515، 516، 517 އަދި 518 ވަނަ މާއްދާގައި ކަނޑައަޅާފައިވާ ކުށްކުށާއި، އެނޫންވެސް ޤާނޫނެއްގައި ކޮރަޕްޝަންގެ ކުށް ކަމުގައި ކަނޑައަޅާފައިވާ ކޮންމެ ކުށަކަށް ކަމަށް ބަޔާންކޮށްފައިވެއެވެ.\nރައީސުލްޖުމްހޫރިއްޔާ މި ބިލު ތަޞްދީޤްކުރެއްވުމާއި ގުޅިގެން އެންޓި-ކޮރަޕްޝަން ކޮމިޝަނުގެ ޤާނޫނަށް ދެވަނަ އިޞްލާޙު ގެނައުމުގެ ޤާނޫނު މިއަދު ވަނީ ދިވެހިސަރުކާރުގެ ގެޒެޓުގައި ޝާއިޢު ކުރައްވާފައެވެ. މި ޤާނޫނަށް ޢަމަލުކުރަން ފެށުމަށް ހަމަޖެހިފައި ވަނީ މި ޤާނޫނު ތަޞްދީޤުކޮށް، ގެޒެޓުގައި ޝާއިޢުކުރާ ދުވަހުން ފެށިގެންނެވެ.


Miadhakee Raees Yaameen Ge 59 Vana Ufan Dhuvas!\nމިއަދަކީ، ރައީސް ޔާމީންގެ 59 ވަނަ އުފަން ދުވަސް!\n1 އަހަރު,2މަސް, 10 ގަޑި, 46 މިނެޓް, 49 ސިކުންތު ކުރިން 993013\nމިއަދަކީ ދިވެހި ޖުމްހޫރިއްޔާގެ ޤާނޫނު އަސާސީގެ ދަށުން ދިވެހި ޤައުމާއި ހަވާލުވެވަޑައިގެން ހުންނެވި ވަލިއްޔުލް އަމްރް އަބްދުﷲ ޔާމީން އަބްދުލް ގައްޔޫމްގެ އުފަން ދުވަހައެވެ. މި ދުވަހުގެ މުނާސަބާތުގައި އެމަނިކްފާންއަށް ދިވެހި ރާއްޖޭގެ އެކި ކަންކޮޅުތަކުން އުފަންދުވަހުގެ ތަހްނިޔާ އަރިސް ކުރަމުން ދާއިރު، އެމަނިކްފާންއަށް ޗެނަލް 13 ގެ ފަރާތުން ވަރަށް އުފާވެރި އުފަން ދުވަހަކަށް އެދެމެވެ\n21 މޭ 1959 ވަނަ އަހަރު ދުނިޔޭގެ އަލިކަން ދެކެވަޑައިގެންނެވި އަބްދުﷲ ޔާމީން އަބްދުލް ގައްޔޫމް އަކީ މިއަދު ދިވެހި ރާއްޖެ މިދެކޭ ތަރައްޤީޤެ ބަނީކަން ކަށަވަރުއެވެ. އެމަނިކުފާނު ތުއްޕުޅު އިރުން ފެށިގެން ދިވެހި ޤައުމާއި ދޭތޭރޭ ތަސައްވުރެއް ގެންގުޅުއްވަމުން ގެންދެވިއެވެ.\nމިއަދުގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ދިވެހި ރާއްޖޭގެ ވަލިއްޔުލް އަމްރްގެ މަގާމާއި ހަވާލްވެޑައިގަތުމަށް ފަހު މިއަދު ދިވެހި ރާއްޖެއަށް އިންގިލާބީ ބަދަލު ތަކެއް ގެންނަވަމުން ދާ މަންޒަރު މިއަދު ދަނީ ފެންނަމުންނެވެ. އެމަނިކުފާނު ދިވެހިރާއްޖޭގެ ރައީސުލްޖުމްހޫރިއްޔާކަމުގެ މަޤާމާ ޙަވާލުވެވަޑައިގަތީ 2013 ނޮވެންބަރު 17 ވީ އާދީއްތަ ދުވަހުއެވެ.\nދިވެހި ރާއްޖެއަށް އެކި ދާއިރާތަކުން ޚިދުމަތް ކުރެއްވުމުގައި ޒުވާން ދުވަސްވަރުން ފެށިގެން މަސައްކަތް ކުރެއްވި އިރު، ރާއްޖޭގެ ރައްޔިތުންނަށް ގިނަ ކަންކަން އެމަނިކްފާންގެ މިންނެތް މަސައްކަތުން މަގު ފަހި ކޮށްދެއްވާފައިވެއެވެ.\nއެގޮތުން ދެހާހުގެ އަހަރުތަކުގެ ކުރީކޮޅު ޤައުމަށް ގެންނަވަން ފެށްޓެވި އިޞްލާޙީ ބަދަލުތަކުގައި ރައްޔިތުންގެ މަޖިލީހުގެ ތެރެއިން އިޞްލާޙީ އެތައް ކަމަކަށް ވަކާލާތު ކުރައްވައި، ޤާނޫނުތަކަށް އެކަށޭނަ ބަދަލުތައް ގެންނެވުމުގައި އެންމެ އިސްދައުރެއް އަދާކުރެއްވި އެއްބޭފުޅަކަށް ރައީސް ޔާމީން ވެގެންދާނެއެވެ.\nއެގޮތުން ވޯޓުލެވޭ ޢުމުރު 18 އަހަރަށް ދަށްކުރުމަށްޓަކައި ތަފާތު އެކި ފަހަރުތަކުގައި މަޖިލީހުގައި ވަކާލާތު ކުރައްވައި، 18 އަހަރުން މަތީގެ ކޮންމެ މީހަކަށް ވޯޓުލުމުގެ ޙައްޤު ހޯއްދަވައިދެއްވުމަށް އެންމެ ބޮޑަށް ވަކާލާތު ކުރެއްވި ބޭފުޅަކީވެސް ރައީސް ޔާމީނެވެ. މީގެއިތުރުން ރައީސުލްޖުމްހޫރިއްޔާގެ މަގާމްއާއި ހަވާލްވަޑައިގަތުމާއި ހަމަޔަށް ދިވެހި ރާއްޖެއަށް އެކި ގޮތްގޮތުން ހިދުމަތް ކުރެއްވުމުގައި އެމަނިކްފާން ސާބިތުކަންމަތީ ހުންނެވިއެވެ. ސިޔާސީ ދާއިރާއަށް ރައީސް ޔާމީން ވެދެވަޑައިގެންނެވީ 1993 ވަނަ އަހަރުއެވެ.\nއެ އަހަރުން ފެށިގެން ރައްޔިތުންގެ މަޖިލީހުގެ މެންބަރުކަން 20 އަހަރަށްވުރެ ދިގު މުއްދަތެއްގައި ކުރައްވާފައި ވެއެވެ. މިގޮތުން ރައްޔިތުންގެ މަޖިލީހުގެ މިލަދުންމަޑުލު ދެކުނުބުރީގެ މެންބަރުކަން ވިދިވިދިގެން4ދައުރުގައި ކުރެއްވިއެވެ. އަދި ރައީސުލްޖުމްހޫރިއްޔާ ކަމުގެ މަޤާމާ ހަވާލުވެވަޑައިގެންނެވިއިރު އެމަނިކުފާނު ހުންނެވީ ރައްޔިތުންގެ މަޖިލީހުގެ މުލަކަތޮޅު މުލަކު ދާއިރާގެ މެންބަރެއްގެ ގޮތުގައި. ތައުލީމީ ގޮތުންވެސް ގާބިލް ރައީސް ޢަބްދުﷲ ޔާމީން ޢަބްދުލްޤައްޔޫމު ފަށާތަޢުލީމާއި، މެދުމަދުރަސީ އަދި ޘާނަވީ ތަޢުލީމު ފުރިހަމަ ކުރެއްވީ މާލޭގެ މަޖީދިއްޔާ ސްކޫލުނެވެ. އަދި ބިޒްނަސް އެޑްމިނިސްޓްރޭޝަންގެ ރޮނގުން ފުރަތަމަ ޑިގްރީ ހާސިލު ކުރެއްވީ ލުބުނާނުގައި ހުންނަ އެމެރިކަން ޔުނިވަރސިޓީ އޮފް ބެއިރޫތުންނެވެ.\nއެއަށްފަހު، އެމެރިކާއަށް ވަޑައިގެން ކެލިފޯނިއާގެ ކްލެއަރމޮންޓް ގްރެޖުއޭޓް ސްކޫލުން ޕަބްލިކް ޕޮލިސީގެ ދާއިރާއިން މާސްޓަރޒް ޑިގްރީއަށް ކިޔަވައި ވިދާޅުވި. އެމަނިކުފާނު ސަރުކާރުގެ ޚިދުމަތް ފަށްޓަވާފައިވަނީ، 27 ޖުލައި 1978 ގައި ލޭންޑް ރަޖިސްޓްރޭޝަން ޑިވިޜަންގެ މައްސާޙުގެ މަޤާމުނެވެ.\nއޭގެފަހުން، ޑިޕާޓްމަންޓް އޮފް ފިނޭންސްގެ އިނގިރޭސި ސެކްރެޓެރީ ކަމުގެ މަޤާމާއި، މޯލްޑިވްސް މަނިޓަރީ އޮތޯރިޓީގެ ރިސަރޗް އޮފިސަރު ކަމުގެ މަޤާމާއި، މިނިސްޓްރީ އޮފް ޓްރޭޑް އެންޑް އިންޑަސްޓްރީޒްގެ ފޮރިން އިންވެސްޓްމަންޓް ސަރވިސަސް ބިޔުރޯގެ އެސިސްޓެންޓް ޑިރެކްޓަރު ކަމުގެ މަޤާމާއި، ޑެޕިޔުޓީ ޑިރެކްޓަރު ކަމުގެ މަޤާމު ފުރުއްވާފައިވޭ. ރާއްޖޭގެ ވިޔަފާރި އިދާރާ، އެސް.ޓީ.އޯ.ގެ ޗެއަރމަނެއްގެ ޙައިޘިއްޔަތުން، އެ ކުންފުނީގައި 13 އަހަރު ޚިދުމަތް ކުރެއްވިއެވެ.\nހަމަ އެ އަހަރުތަކުގެ ތެރޭގައި، 1993 ވަނައަހަރުން ފެށިގެން 2005 ވަނައަހަރާ ހަމައަށް ދިވެހިރާއްޖޭގެ ކަރަންޓާބެހޭ މައި ކުންފުނިކަމަށްވާ ސްޓެލްކޯގެ ޗެއަރމަންކަން ކުރެއްވި. އަދި އައިލެންޑް އޭވިއޭޝަންގެ ޗެއަރމަންކަމާއި އެސްޓީއޯގެ ޗެއާމަންކަންވެސް ކުރެއްވިއެވެ.\nސިޔާސީ ހަޔާތާއި ޤައުމުގެ ހުންގަނާއި ހަވާލްވެޑައިގެން ހުންނެވި ރައީސް ޔާމީން އަކީ އަމިއްލަ ޒާތީ ދިރިއުޅުމުގެ ކަންކަމަށްވެސް ހާއްސަ އިސްކަމެއް ދެއްވާ ބޭފުޅެކެވެ. އެގޮތުން އެމަނިކްފާން ކައިވެނިފުޅު ބައްލަވައިގަތީ، ގަލޮޅު ރޯޒަރީ ފާޠިމަތު އިބްރާހީމްއާ. މި ދެބޭފުޅުންގެ ކައިވެންޏަށް 33 އަހަރު ފުރިފައިވާއިރު، މިދެމަފިރިކަނބަލުންނަށް3ބޭފުޅުން ލިބިވަޑައިގެންފައިވެއެވެ. އެއީ،2ފިރިހެން ބޭފުޅުންނާއި، އަންހެން ބޭފުޅެކެވެ.\nމިއަދު ދިވެހި ރާއްޖެއަށް އިންގިލާބީ ބޮޑެތި ބަދަލުތަކެއް އެމަނިކްފާންގެ ތަސައްވަރާއި ހިތްވަރާއި މަސައްކަތުން ގެންނަވަމުން ދާއިރު، އެމަނިކްފާންއަށް ރާއްޖެއާއި ރާއްޖޭން ބޭރުގެ ފަރާތްތަކުގެ ތައުރީފްގެ ބަސްތައް އޮހެމުން ދޭއެވެ. އެމަނިކުފާނަށް ޝުކުރުގެ ބަސްތައް އޮހެމުން ނުދާންވީ އެއްވެސް ސަބަބެއް ނެތެވެ. ރައީސް ޔާމީން ވަނީ އެމަނިކުފާނުގެ ވެރިކަމުގެ ދެއަހަރާއި ބައިގެ މިކުރު މުއްދަތުގެ ތެރޭގައި ހީވެސް ނުކުރާފަދަ ބޮޑެތި ހެޔޮ ބަދަލުތަކެއް ރާއްޖޭގެ ތަރައްގީއަށް ގެނެސްދެއްވާފައެވެ.\nރައްޔިތުން އެތައް ދުވަހެއްވައްދެން އެދެމުން ގެންދިޔަ އެތައް ކަމެއް އެމަނިކުފާން އެވަނީ ކޮށްދެއްވާފައެވެ. އަދި ރައްޔިތުންގެ ތެރެއިން ބައެއް މީހުން އުއްމީދުވެސް ނުކުރާވަރުގެ ބޮޑެތި ބަދަލުތަކެއް އެމަނިކުފާނު އެ ގެންދަވަނީ ރާއްޖޭގެ އެކިކަންކޮޅުތަކުގައި ގެނެސްދެއްވަމުނެވެ. އެގޮތުން ބަލާލި ކޮންމެ ދިމާލަކުން ވެސް ތަރައްގީގެ އެތައް މަޝްޜޫއުތަކެއް ފެންނަން އެބަހުރިއެވެ.\nވަޒީރުންނާއި ސިޔާސީ މަގާމުތަކުގައި ހުންނެވި ފަރާތްތަކުން ފާހަގަކުރައްވާ ގޮތުގައި ރައީސުލްޖުމްހޫރިއްޔާ އަކީ ހުރިހާ ވުޒާރާތަކުން ވާ ހުރިހާ ކަމެއް ގާތުން ބައްލަވަން ބޭނުންވާ ބޭފުޅެކެވެ. އޮފީހުގައި ގިނަ ވަގުތު ހޭދަކުރައްވާ ޤައުމަށް ހެޔޮ ގޮތް މެދުވެރިވުމަށްޓަކައި ކެނޑިނޭޅި ކޮންމެ ދުވަހަކު މަސައްކަތް ކުރައްވަމުން ގެންދަވާ ބޭފުޅެކެވެ. އަދި ޤައުމުގެ ލާބަޔާ މަންފާއަށް އަބަދުމެ މަސައްކަތް ކުރައްވާ ވެރިޔެކެވެ. ކަންކަމާއި ކުރިމަތި ލައްވަން ކެރިވަޑައިގަންނަވާ ފަހްެރުވެރި ޤައުމީ ބަތަލެކެވެ.\nޤައުމުގައި މިވަގުތު ދިރިހުރި ދިވެހި ލޭ ހިނގާ ދޮންބަންޑާރައިންނަށް ދޫނުކުރާ ފަދަ އިޚުލާސްތެރި ވެރިއެއް. ގައުމު ދެކެ ލޯބިވާ ކޮންމެ މީހަކުމެ އެކަމަށްޓަކައި ޝުކުރުވެރިވާނެ ފަދަ ބޮޑެތި ތަރައްގީގެ މަޝްރޫއުތަކާއި ކުރިއެރުންތައް އެމަނިކުފާނު އެގެންދަވަނީ ގެނެސްދެއްވަމުން. ރައީސް ޔާމިންގެ އުފަން ދުވަހުގެ ތަޙްނިޔާ އެމަނިފާންއަށް ޗެނަލް ތާޓީންގެ ހުރިހާ މުވައްޒަފުންގެ ނަމުގައި އަރިސް ކުރަމެވެ. އަދި އެމަނިކުފާނަށް ދިގު އުމުރުފުޅެއް ދެއްވުމަށް އެދި ދުޢާކުރަމެވެ.\nއަބްދުﷲ ޔާމީން އަބްދުލް ގައްޔޫމް ރައީސުލްޖުމްހޫރިއްޔާ


7 school ehge multipurpose hall imaaraih kohdheyne faraatheh hoadhanee\nރައީސް ސޯލިހު އަލިފުށީ ސްކޫލްގެ މަލްޓި ޕާރޕަސް ހޯލްގެ ބިންގާ އަޅުއްވައިދެއްވަނީ---ފޮޓޯ:އަމަން ހަލީމް\nހަތް ސުކޫލެއްގެ މަލްޓިޕާޕަސް ހޯލް އިމާރަތްކޮށްދޭނެ ފަރާތެއް ހޯދަނީ\nރާއްޖޭގެ ހަތް ރަށެއްގެ ސުކޫލްގައި މަލްޓިޕާޕަސް ހޯލް އިމާރަތްކޮށްދޭނެ ފަރާތެއް ހޯދުމަށް އިއުލާނުކޮށްފިއެވެ.\nމިނިސްޓްރީ އޮފް ފިނޭންސް އިން ކުރި އިއުލާނެއްގައި ބުނީ މިނިސްޓްރީ އޮފް އެޑިއުކޭޝަންގެ އެދިލެއްވުމުގެ މަތިން ހަތް ރަށެއްގެ ސުކޫލްގައި މަލްޓިޕާޕަސް ހޯލް ދެ ބުރި އިމާރަތްކޮށް މަސައްކަތްތައް ކޮށްދެން ބޭނުންވާ ފަރާތްޔަކަށް ބީލަން ހުށަހެޅުމުގެ ދައުވަތު ހުޅުވާލަމެވެ.\nއެއިއުލާނުގައި ވާ ހަތް ސުކޫލަކީ ރ. ހުޅުދުއްފާރު ސްކޫލާއި ތ. ވޭމަންޑޫ ސްކޫލާއި ރ. މަޑުއްވަރީ ސްކޫލާއި ނ. އަތޮޅު ސްކޫލައި ލ. އިސްދޫ ސްކޫލުގެ އިތުރުން ފުވައްމުލަކު ސިޓީ އެމް.ޖޭ.އެމް ސްކޫލް އަދި ދ. މާއެނބޫދޫ ސްކޫލެވެ.\nއެމަސައްކަތަށް ޝަރުތުހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ނޭޝަނަލް ކޮމްޕެޓިޓިވް ބިޑިން (އެން.ސީ.ބީ) އުސޫލުގެ މަތިންނެވެ.\nކޮންމެ ބީލަމެއްގައި ބައިވެރިވުމަށް 500ރ (ފަސްސަތޭކަ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. އަދި ބިޑް ސެކިއުރިޓީ ދިވެހި ރުފިޔާއިން ނުވަތަ އެ އަދަދާ އެއްވަރެއްގެ އަދަދެއް ޔޫ.އެސް.ޑޮލަރުން ހުށަހެޅުމަށް އިއުލާނުގައި ވަނީ ބުނެފައެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 148 ދުވަހެވެ.\n30 މާރިޗު 2019 އިން ފެށިގެން އެ މިނިސްޓްރީއިން ކުރިއަށް ގެންދެވޭ ބީލަންތަކުގައި ބައިވެރި ވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ އަމަލީ މަސައްކަތްކުރާ ފަރާތްތަކުގެ ގަވާއިދު" ގައިވާ ގޮތުގެ މަތީން ރަޖިސްޓަރީ ވެފައިވާ ފަރާތްތަކަށެވެ.\nއެގޮތުން މި ބީލަމުގައި ބައިވެރިވެވޭނީ އެ އިއުލާނުގެ އެއް ވަނަ ނަންބަރުގައި ބަޔާންކޮށްފައިވާ ޝަރުތު ހަމަވާ ކޮންޓްރެކްޓަރުންނަށް ކަމަށް ވެސް އެއިއުލާނުގައި ވަނީ ބުނެފައެވެ.


Hithadhoo Eedhigali Football dhandugai dhaajehumuge masakkaiy koh dheyne faraatheh hoadhanee - AO News\nހިތަދޫ އީދިގަލި ގަނޑުގައި ޓާފް އެޅުމުގެ ތެރެއިން/ފޮޓޯ އައްޑޫސިޓީ ކައުންސިލް\nއައްޑޫ ސިޓީ ހިތަދޫ އަވަށު އީދިގަލި ފުޓްބޯޅަދަނޑުގެ ފެންސް ސްޓްރަކްޗަރ ހަދައި ފެންސުގައި ދާ ޖެހުމުގެ މަސައްކަތްކޮށްދޭނެ ފަރާތެއް ހޯދަން އިޢުލާން ކޮށްފިއެވެ. މިމަސައްކަތަށް ދަޢުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ފަރާތްތަކަށްކަމަށް އިޢުލާންގައި ވެއެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2021 އޮކްޓޯބަރު 14 ވާ ބުރާސްފަތި ދުވަހުން ފެށިގެން 2021 އޮކްޓޯބަރު 21 ވާ ބުރާސްފަތި ދުވަހުގެ 12:00 އާއި ދެމެދު [email protected] މި އެޑްރެހަށް މެއިލްކޮށްދެއްވުމަށް އައްޑޫސިޓީ ކައުންސިލުން އެދިފައިވެއެވެ. އެ މެއިލްއަށް ފޮނުވޭ ސުވާލުތަކުގެ ޖަވާބު 2021 އޮކްޓޫބަރު 24 ވާ އާދީއްތަ ދުވަހުގެ 12:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެކަމަށްވެސް އެ އިދާރާއިން މަޢުލޫމާތު ދެއެވެ.\nމަސައްކަތް ޙަވާލުކުރެވޭ އުސޫލާއި، އަދި ހުށަހެޅޭ ބިޑްތައް އިވެލުއޭޓްކޮށް މާރކްސް ދެވޭނެގޮތުގެ ތަފްޞީލް ބިޑިންގ ޑޮކިއުމަންޓުގައި ހިމެނިފައިވެއެވެ.\nމި މަސައްކަތުގެ ބިޑް ޑޮކިއުމަންޓް 2021 އޮކްޓޫބަރު 14 ވާ ބުރާސްފަތި ދުވަހުން ފެށިގެން 2021 އޮކްޓޫބަރު 20 ވާ ބުދަ ދުވަހުގެ 14:00އާއި ހަމަޔަށް ގަންނަން ލިބެން ހުންނާނެއެވެ.\nމަސައްކަތާއި ގުޅޭ މަޢުލޫމާތު ޝީޓް އަދި ބިޑް ފޯމް، މިކަމަށް ރެޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލްކުރެވޭ މި ބީލަމުގައި ބައިވެރިވުމަށް -/300 ( ތިންސަތޭކަ ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހެއެވެ. ބީލަމުގައި ބައިވެރިވުމަށް އެދޭ ފަރާތްތަކުން އެއިދާރާގެ މެއިލް [email protected] އަށް ރިކްއެސްޓްކޮށް ފައިސާ ޑިޕޮޒިޓްކުރުމަށްފަހު، ފައިސާ ޖަމާކުރިކަމުގެ ސްލިޕް މެއިލްކޮށް ދެއްވުމަށް ކައުންސިލުން އެދިވަޑައިގަންނަވައެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2021 އޮކްޓޫބަރު 28 ވާ ބުރާސްފަތި ދުވަހުގެ 11:00ގައި ކައުންސިލްގެ އިދާރާގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަންނަނެ ކަމަށް ކައުންސިލުން ވިދާޅުވެއެވެ. މި މަސައްކަތަށް އެދި ހުށަހަޅާ ބީލަންތައް ސިޓީއުރައެއްގައި ބަންދުކުރެވި ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިއުމަށް އެއިދާރާއިން އެދިފައިވެއެވެ.\nއައްޑޫސިޓީ ހިތަދޫ އީދިގަލި ދަނޑަކީ އައްޑޫސިޓީގައި ޓާފް އަޅައިގެން ހަދާފައިވާ3ދަނޑުގެ ތެރެއިން ދަނޑެކެވެ. ފެންސްގައި ދާޖެހުމުގެ މަސައްކަތަށް މިހުޅުވާލީ ދަނޑުގައި ކުޅޭއިރު ބޯޅައިން ޖެހި ކައިރީގައި ހުރި ބައެއްގޭގެއަށާއި މީހުންނަށް ގެންލުންވަމުންދާ ކަމުގެ ޝަކުވާތައް އިތުރުވެ އެދާއިރާގެ ކައުންސިލް މެންބަރު އަޙްމަދު ސަޢީދު މިމައްސަލަ ބުދަދުވަހު ބޭއްވި ކައުންސިލްގެ ޖަލްސާއަށް ހުށަހަޅުއްވައި ކައުންސިލްގެ ސަމާލުކަމަށް ގެނައުމުންނެވެ.\nހިތަދޫއިން ބަނގުރާކަމަށް ބެލެވޭ ފުޅިތަކެއް ހޯދައިފި


Sasural Genda Phool2fashanee, promo inn ves gina suvaalu thakeh\nސަސުރާލް ގެންދާ ޕޫލް2ފަށަނީ، ޕްރޮމޯއިން ވެސް ގިނަ ސުވާލުތަކެއް\n2010 ވަނަ އަހަރު ސްޓާރ ޕްލަސް އިން ގެނެސްދިން ކާމިޔާބު ޑްރާމާ ސިލްސިލާ "ސަސުރާލް ގެންދާ ޕޫލް" ގެ ދެވަނަ ބައެއް ފެށުމަށް ތައްޔާރުވަމުން އަންނައިރު ސީރީޒްގެ ޕްރޮމޯ މިހާރުވަނީ ދައްކާލާފައެވެ.\nގިނަ ބައެއްގެ ތަރުހީބު ލިބުނު މި ޑްރާމާ ނިންމާލިތާ ގާތްގަނޑަކަށް 10 އަހަރުފަހުން ދެވަނަ ބައެއް ފަށަން ތައްޔާރު ވަމުން އަންނަ އިރު ޕްރޮމޯ ބެލި ފަރާތްތަކަށް ޑްރާމާގެ ބަތަލާގެ ރޯލުން މި ފަހަރުވެސް ރާގިނީ ކަންނާ ފެންނާނެ ތޯ ވަނީ ސުވާލު އުފެދިފައެވެ. ޑްރާމާގެ ބަތަލުގެ ބައި މިފަހަރުވެސް ކުޅެނީ ޖޭ ސޯނީ އެވެ.\nޕްރޮމޯއިން ފެނިގެންދަނީ ޑްރާމާގެ ލީޑް ދެ ކެރެކްޓާ އިޝާން ކައްޝަޕް އާއި ސުހާާ ބާޖްޕައި ރެސްޓޯރެންޓެއްގައި ކާން ތިއްބަ އެވެ. އެއިރު ސުހާނާ ފޯނުން އިޝާންއަށް ކަމުދަނީ ކޮންކުއްޖެއްތޯ އަހަމުން އެކި އަންހެން ކުދިންގެ ފޮޓޯ ދައްކަމުން ގެންދެއެވެ. ހިތްހަމަނުޖެހި ހުރެ އިޝާން އިތުރަށް ކައިވެންޏެއް ނުކުރެވޭނެކަމަށް ބުނެއެވެ. ޕްރޮމޯ ނިމޭތަނުގައި ފެންނަނީ އިޝާން އެކަނި އިނދެ ވާހަކަ ދައްކާތަނެއެވެ. އެތަނުގައި ސުހާނާއެއް ނީނދެއެވެ.\nއެހެންކަމުން ސުހާނާގެ ކެރެކްޓާއަށް ވީގޮތެއް އެނގޭނީ ސީރީޒް ފެށުމުންނެވެ. މި ފަހަރު މި ސީރީޒްގެ ފެށުންވެސް ޝައުގުވެރި ވެގެން ދިޔައިރު ބެލުން ތެރިންނާއި ހަމައަށް ދެވަނަ ބައި އަންނާނީ އަދި ކޮންއިރަކުން ކަމެއް ހާމަކޮށްފައެއް ނުވެއެވެ.


Lanka defence ministry ge huhdha libumun Luthfee gennaanan: Minister Imran\nމިއަދުގެ މަޖިލީހުގައި ލުތުފީ މައްސަލާގައި ހޯމް މިނިސްޓަރު ވާހަކަދައްކަވަނީ-- ފޮޓޯ: މަޖިލިސް\n8 ޖުލައި 20190ކޮމެންޓް\nލަންކާ ޑިފެންސް މިނިސްޓްރީގެ ހުއްދަ ލިބުމާއެކު ލުތުފީ ރާއްޖެ ގެންނާނަން: މިނިސްޓަރު އިމްރާން\nނޮވެމްބަރު3ގައި ރާއްޖެ އަށް ދިން އުދުވާނީ ހަމަލާގެ ފަހަތުގައިވާ އަބްދުﷲ ލުތުފީ ރާއްޖެ ގެނެވެން އޮތީ ލަންކާގެ ޑިފެންސް މިނިސްޓްރީން ލިބެން ޖެހޭ ލިޔުންތައް ލިބުމުން ކަމަށް ހޯމް މިނިސްޓަރު އިމްރާން އަބްދުﷲ މިއަދު ރައްޔިތުންގެ މަޖިލީހުގައި ވިދާޅުވެއްޖެ އެވެ.\nލުތުފީގެ މައްސަލާގައި ހޯމް މިނިސްޓަރާ ސުވާލު ކުރެއްވުމަށް ހުށަހެޅުއްވީ ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ އެވެ. އިމްރާން ވަނީ މިއަދު ހެނދުނުގެ މަޖިލިސް ޖަލްސާ އަށް ހާޒިރުވެވަޑައިގެން، މެމްބަރުންގެ ސުވާލުތަކަށް ޖަވާބު ދެއްވާފަ އެވެ.\nމަޖިލިސް ތަޅުމުގައި މިއަދު އިމްރާން ވިދާޅުވީ 2010 ވަނަ އަހަރުން ފެށިގެން މިއަދާއި ހަމައަށް ލުތުފީ ގެނައުމަށް އެކި ގޮތް ގޮތަށް މަސައްކަތް ކޮށްފައިވާކަން ލިޔެކިޔުންތަކުން އެނގެން އެބަހުރި ކަމަށެވެ.\nއިމްރާން ވިދާޅުވީ މޭ 1 ގައި ލަންކާގައި ހުންނަ ދިވެހި އެމްބަސީއާ އަމިއްލައަށް ލުތުފީ ހަވާލުވުމުން އޭނާ ރާއްޖެ ގެނައުމަށް މަސައްކަތް ފެށި ކަމަށެވެ. އެގޮތުން ކަމާ ގުޅޭ މުއައްސަސާތަކާ ވާހަކަދައްކައިގެން ލުތުފީ ރާއްޖެ ގެނައުމުގެ ކަންކަން ހަމަޖައްސަމުންދާ ކަމަށް ވިދާޅުވި އެވެ.\nލަންކާގެ ވަކިވަކި މުއައްސަސާތަކުން ލުތުފީ ގެނައުމުގައި އެއްވެސް މައްސަލައެއް ނެތް ކަމަށާއި އެކަމުގެ ހުއްދަ ވެސް ލިބިފައިވާކަން އިމްރާން ފާހަގަކުރެއްވި އެވެ.\n"އެހެން ނަމަވެސް މިހާރު މަޑު ކޮށްގެން މިތިބީ ލަންކާގެ މިނިސްޓްރީ އޮފް ޑިފެންސުން ލިބެންޖެހޭ ޚާއްސަ ހުއްދަ ނުވަތަ ލިޔުން އަޅުގަނޑުމެންނަށް ލިބުމާ އެކު. ލުތުފީ ގެނައުމުގެ ހުރިހާ އިންތިޒާމުތަކެއް ވަނީ ހަމަޖެހިފައި،" އިމްރާން ވިދާޅުވި އެވެ.\nއިމްރާން ވިދާޅުވީ މީގެ ކުރިން ލަންކާގެ އެޓާނީ ޖެނެރަލް (އޭޖީ) ގެ ފަރާތުން ލިބެން ޖެހޭ ލިޔުން ވެސް ލިބިފައި ނުވި ނަމަވެސް ލުތުފީ އެނބުރި ރާއްޖެ ގެނައުމަށްޓަކައި ލިބެންޖެހޭ ލިޔުން ލަންކާގެ އޭޖީގެ ފަރާތުން މިހާރު ލިބިފައިވާ ކަމަށެވެ.\nލުތުފީ ރާއްޖެ ގެނައުމާ ގުޅޭ ގޮތުން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވީ ލުތުފީ އަކީ އަދިވެސް މި ގައުމުގެ އެންމެ ބޮޑު ކުށްވެރިޔާ ކަމަށާއި އެއަށް ބަދަލެއް ނާންނަ ކަމަށެވެ.\n"އެހެންވީމާ ލުތުފީ އަށް މައާފު ދިނުމަކީ އަޅުގަނޑަށް ކުރެވޭނެ ކަމެއް ނޫން. ލުތުފީ އަށް ކޮށްފައި އޮތް ހުކުމް ތަންފީޒު ކުރަން ލުތުފީ ޖެހޭނެ،" ރައީސް ވިދާޅުވި އެވެ.\nލުތުފީ އަކީ ފަހުގެ ޒަމާނެއްގައި ރާއްޖެ ދުށް އެންމެ ބޮޑު ޙާއިނު ކަމަށާއި އެކަން އަބަދު ވެސް އޮންނާނީ އެގޮތުގައި ކަމަށް ވެސް ރައީސް ވިދާޅުވި އެވެ.\nމަޖިލިސް 2019 އަބްދުﷲ ލުތުފީ ހޯމް މިނިސްޓްރީ ޝެއިހް އިމްރާން


OnePlus Phone dhen agu heyokoh nuvikkeyne | Mihaaru\nވަންޕްލަސް ފޯނުތައް އަގުހެޔޮކޮށް ދެން ނުވިއްކޭނެ\nވަންޕްލަސް7ކަމަށް ބުނާ ފޯނެއް: ވަންޕްލަސް ފޯނުތައް ދެން ހިމެނޭނީ އަގު ބޮޑު ފޯނުތަކުގެ ތެރޭގައި\n15 މެއި 2019 - 08:33\nވަންޕްލަސް މަޝްހޫރުވެފައި ވަނީ ނުބައްދަލު ހެޔޮ އަގުގައި މޮޅު ފޯނުތަކެއް ވިއްކާ ކުންފުންޏެއް ގޮތުގަ އެވެ. މިއީ ވަންޕްލަސް ވަރަށް މަޚުރުވެރި ވެސް ވާ ކަމެކެވެ. އޮފިޝަލުންގެ ވާހަކަތަކުން މިކަން ފާޅު ވެސް ވެ އެވެ. ނަމަވެސް، ވަންޕްލަސް7އާ ހަމަ އަށް އައިއިރު، މިހާރު ދެން ފޯނުތައް ހެޔޮ އަގުގައި ވިއްކޭނެ ގޮތެއް އެ މީހުންނަކަށް ނެތެވެ. ވާދަވެރި ކުންފުނިތަކުން ނުހަނު ބޮޑު ފައިދާ ހޯދާއިރު، ވަންޕްލަސް އަށް ވެސް ފޯނުތައް އަގު ބޮޑުނުކުރެވެންވީ ސަބަބެއް ނެތެވެ.\nސްމާޓްފޯން މާކެޓްގައި ހުރި ފޯނުތަކަށް ބަލާއިރު ވެސް، ވަންޕްލަސް ފޯނުތައް ނުހަނު ޗާލެވެ. ދުވެލި އެހައި ބާރެވެ. ވަފާތެރިން އަދި ސަޕޯޓަރުން އެހައި ގިނަ އެވެ. ވަންޕްލަސް ނޫން ފޯނެއް ބޭނުންނުކުރަން ހުވައިކޮށްގެން ތިބި ބަޔަކު ވެސް އެބަ ތިއްބެވެ.\nވަންޕްލަސް7އާންމު މާކެޓަށް ނެރޭ ވަގުތު ކުޑަތަންވެފައި ވާއިރު، ވަންޕްލަަސްގެ ހަޔާތުގައި މިއީ އެއް ދުވަހެއްގައި ދެ ފޯނު ނެރޭ ފުރަތަމަ ފަހަރެވެ. އެވެ. ވާހަކަތައް ހުރި ގޮތަށް ބަލާއިރު، އެއީ "ވަންޕްލަސް 7" އަދި "ވަންޕްލަސް7ޕްރޮ" އެވެ. މީގެ ކުރިން ވަންޕްލަސް ގެންގުޅެފައި ވަނީ، އަހަރުގެ ކުރީކޮޅު ނެރޭ އަދަދުގެ ފަހަތަށް "ޓީ" އަކުރު އިތުރުކޮށް އަހަރުގެ ފަހުކޮޅު ފޯނުތައް މާކެޓްކުރާ އުސޫލެކެވެ. މިސާލަކަށް "ވަންޕްލަސް 6" އަދި "ވަންޕްލަސް 6ޓީ" އެވެ.\nވަންޕްލަސް އިން ފޯނުތަކުގެ އަގާ ކުޅެލާ ގޮތަށް، ސެމްސަންގް އަދި އެޕަލް އަށް ވެސް އަގުތައް ކޮށާލާކަށް ނުކެރެ އެވެ. ވަންޕްލަސް އަކީ ޗައިނާ ކުންފުންޏަކަށް ވެފައި، ޗައިނާގައި މަސައްކަތްތެރިކަން އަގުހެޔޮވެފައިވުން ވަނީ ވަންޕްލަސް އަށް ބޮޑު ފައިދާއަކަށެވެ. ސައުތު ކޮރެއާގައި މަސައްކަތުގެ އަގުތައް އުފުލެމުން ދާ މިންވަރަށް ބަލައި، ގައުމުން ބޭރުވުމަކީ ސެމްސަންގް ވެސް ގެންގުޅޭ ޚިޔާލެކެވެ.\nވަންޕްލަސް އަށް ޗައިނާގައި ހުރި ފައިދާތަކާ އެކު ވެސް، ފޯނުތައް އަގު ހެޔޮކޮށް ވިއްކަން މިހާރު ބޭނުންނުވަނީ، ބިރެއް ނެތި މާކެޓްްގައި ހިފަހައްޓާލެވޭ ފެންވަރަށް ކުންފުންޔަށް އިތުބާރުލިބިފައި ވުމެވެ. އަދި ވަންޕްލަސް ފޯނުތަކަށް ގެންނަން ހުރި ޓެކްނޮލޮޖީ ދިރާސާކޮށް، ބޭނުންކުރާ މީހުންނަށް އާ ފީޗާތައް ގެނެސްދިނުމަށެވެ. މިއީ ފައިސާ އަދި ވަގުތު ވެސް ބޭނުންވާނެ ކަންކަމެވެ.\nސެމްސަންގް އެޕަލް ޗައިނާ\nވަން ޕޮލިސް7ޕްރޯވެސް ސްޕްސިފިކޭޝަން އާއި ބަލާފައި އަގު ބޮޑެއް ނޫން.


Iran Athun Spain Ah Hani Molheh - Vaguthu\nއީރާން އަތުން ސްޕެއިން އަށް ހަނި މޮޅެއް\nގޯލަށްފަހު ކޮސްޓާ އުފާފާޅުކުރަނީ - ފޮޓޯ: އޭއެފްޕީ\nވޯލްޑް ކަޕްގެ ގްރޫޕް ބީގައި މިރޭ އީރާންއާ ބައްދަލުކުރި މެޗު އުނދަގޫތަކަކަށްފަހު 0-1 އިން ސްޕެއިން އިން ކާމިޔާބުކޮށްފިއެވެ.\nމި މޮޅާއެކު މުބާރާތުގައި ކުޅުނު ދެ މެޗުން ސްޕެއިން އަށް ވަނީ ހަތަރު ޕޮއިންޓު ލިބިފައެވެ. ހަމަ މި އަދަދަށް މި ގްރޫޕްގައި ހިމެނޭ ޕޯޗުގަލް އަށް ވެސް ޕޮއިންޓު ލިބިފައިވާއިރު އީރާން އަށް ލިބިފައިވަނީ ތިން ޕޮއިންޓެވެ. މި ގްރޫޕްގައި ހިމެނޭ މޮރޮކޯ އަށް ޕޮއިންޓެއް ލިބިފައި ނުވާއިރު އެޓީމު ވަނީ މުބާރާތުން ކަޓާފައެވެ. މި ގްރޫޕްގައި ކޮންމެ ޓީމަކަށް ވެސް ބާކީ އަދި އެއް މެޗު އެބައޮތެވެ.\nސްޕެއިން އިން ގިނަވަގުތު ބޯޅަ ހިފަހައްޓައިގެން ކުޅުނު މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު އީރާނުން ކުޅުނު ޑިފެންސިވް ކުޅުމުގެ ސަބަބުން ސްޕެއިން އަށް ވަނީ ގޯލްޖަހާނެ ފުރުސަތުތައް ތަނަވަސްކުރަން މި ހާފުގައި ވަރަށް ބޮޑަށް އުނދަގޫ ވެގެން ގޮސްފައެވެ. އެގޮތުން މުޅި ފުރަތަމަ ހާފްގައި ވެސް ސްޕެއިން އަށް އީރާނުގެ ގޯލާއި އަމާޒުކޮށް ފޮނުވާލެވުނީ އެންމެ ހަމަލާއެކެވެ.\nކޮސްޓާ ސްޕެއިންގެ ފުރަތަމަ ގޯލު ކާމިޔާބުކުރުން - ފޮޓޯ: އޭއެފްޕީ\nފުރަތަމަ ހާފެކޭ އެއްގޮތަށް ދެވަނަ ހާފްގައި ވެސް ސްޕެއިން އިން ދިޔައީ އީރާނުގެ ޑިފެންސްލައިނަށް ބާރުބޮޑު ކުރަން މަސައްކަތް ކުރަމުންނެވެ. ނަމަވެސް މި ހާފުގައި ގޯލެއް ކާމިޔާބުކުރަން ފުރަތަމަ ފުރުސަތު ތަނަވަސްކުރީ އީރާނުންނެވެ. އެގޮތުން ސްޕެއިންގެ ޕެނަލްޓީއޭރިއާ ތެރޭ ހުރެ އީރާނުގެ ކަރީމް ފޮނުވާލި އެ ހަމަލާ އަމާޒުވީ ސްޕެއިންގެ ގޯލުގެ ވާތް ފަރާތު ދާގަނޑަށެވެ.\nމި ފުރުސަތުގެ ބޭނުން އީރާނަށް ނުހިފުމުގެ ނަތީޖާއަކަށްވީ މެޗުގެ 54 ވަނަ މިނެޓްގައި ޑިއޭގޯ ކޮސްޓާ ސްޕެއިން އަށް މެޗުގެ ލީޑު ނަގައިދިނުމެވެ. ކޮސްޓާގެ މި ގޯލަކީ އީރާނުގެ ކުޅުންތެރިއަކު ބޯޅަ ސާފުކޮށްލަން އުޅުމުގެ ތެރޭގައި އޭނާގެ ފައިގައި ޖެހިފައި ވަތް ގޯލެކެވެ. މިއީ މި މުބާރާތުގައި ކޮސްޓާ ކާމިޔާބުކުރި ތިންވަނަ ގޯލެވެ.\nމި ގޯލަށްފަހު އީރާނުން ސްޕެއިންގެ ފަހަތަށް ބާރުބޮޑު ކުރަން މަސައްކަތް ކުރަމުންދިޔައިރު މެޗުގެ 62 ވަނަ މިނެޓްގައި އެޓީމުގެ ސައީދު އިއްޒަތުއްﷲ ގޯލެއް ކާމިޔާބުކުރި ނަމަވެސް ވީޑިއޯ ރިވިއު އަށްފަހު ރެފްރީ ނިންމީ އެއީ އޮފްސައިޑް ގޯލެއް ކަމަށެވެ.\nސްޕެއިން އާއި އީރާން ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nލީޑު ފުޅާކޮށްލާނެ މާގިނަ ފުރުސަތުތަކެއް ސްޕެއިން އަށް ލިބިފައިނުވާއިރު ނަތީޖާ އެއްވަރުކޮށްލަން މެޗުގެ 82 ވަނަ މިނެޓްގައި އީރާނަށް ވަނީ ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް ސްޕެއިންގެ ޕެނަލްޓީއޭރިއާ ތެރޭ ހުރެ އީރާނުގެ މެހްދީ ތަރީމީ ބޮލުން ފޮނުވާލި އެ ހަމަލާ ވަނީ ގޯލާއި އަމާޒުވާ ގޮތް ނުވެފައެވެ.\nމިރޭގެ މެޗުން އީރާނުން ބަލިވިއިރު ވޯލްޑް ކަޕްގައި އީރާނަށް އަދި މިހާތަނަށް ވަނީ ޔޫރަޕްގެ ޓީމެއްގެ މައްޗަށް ކުރި ހޯދޭގޮތް ނުވެފައެވެ. ވޯލްޑް ކަޕްގައި އީރާނުން މިހާތަނަށް ހަތް ފަހަރު ޔޫރަޕްގެ ޓީމުތަކާއި ވާދަކޮށްފައިވާއިރު ހަ ފަހަރު އެޓީމު ވަނީ ބަލިވެފައެވެ. އަނެއް މެޗު ނިމުނީ އެއްވަރުވެގެންނެވެ.\nމިރޭގެ މޮޅާއެކު މުބާރާތުގެ ދެވަނަ ބުރަށް ދިޔުމުގެ ފުރުސަތު ސްޕެއިން އިން ބޮޑު ކޮށްފައިވާއިރު ގްރޫޕް ސްޓޭޖުގެ ފަހު މެޗުގައި އެޓީމު ނިކުންނާނީ މޮރޮކޯއާ ދެކޮޅަށެވެ. އަދި އީރާނުން ނިކުންނާނީ ޕޯޗުގަލްއާ ދެކޮޅަށެވެ.\nއީރާނު ސިފައިންގެ 27 މީހަކު މަރާލައިފި\nޖޫން 21, 2018 05:41\nސްޕެއިން އަށް4ޕޮއިންޓް ލިބުނީ ކިހިނެއް.\nޖޫން 21, 2018 07:36\nރެފުރީގެ އެހީތެރިކަމާއެކު މޮޅުވީ


Qasim ge adviser kamun Nazim isthiufaa dhehvaifi\nމުހައްމަދު ނާޒިމްގެ މިޖިލިސް ކެމްޕެއިން ފެށުމަށް ބޭއްވި ހަފްލާގައި ނާޒިިމް އަދި ގާސިމް -- އަވަސް ފޮޓޯ\nޖޭޕީގެ ލީޑަރު ގާސިމް އިބްރާހިމްގެ ޕޮލިޓިކަލް އެޑްވައިޒަރެއްގެ ގޮތުގައި ހުންނެވި ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމް އެ މަގާމުން އިސްތިއުފާ ދެއްވައިިފި އެވެ.\nނާޒިމް ވަނީ އެކަން ބަޔާންކޮށް ގާސިމަށް މިއަދު ސިޓީ ފޮނުއްވާފަ އެވެ.\nދަނގެތީ ދާއިރާގެ މެންބަރެއްގެ ގޮތުގައި ހުންނެވި މުހައްމަދު ނާޒިމްގެ އެ ސިޓީގައި ވިދާޅުވެފައި ވަނީ މިވަގުތު މަސައްކަތް ހުރި ގޮތުން ޖޭޕީގެ މަސައްކަތްތަކަށް އެކަށީގެންވާ ވަގުތު ނުދެވޭތީ ގާސިމްގެ ޕޮލިޓިކަލް އެޑްވައިޒަރުގެ މަގާމުން އިސްތިއުފާ ހުށައަޅުއްވާ ކަމަށެވެ. އަދި އެ އިސްތިއުފާ ގަބޫލު ކުރެއްވުން އެދި ވަޑައިގަންނަވާ ކަމަށެވެ.\nނާޒިމް ވަނީ ގާސިމް ބެހެއްޓެވި ގާތްކަމާއި ޖޭޕީން އޭނާއަށް ދިން އެހީތެރިކަން ފާހަގަ ކުރައްވާފަ އެވެ.\nގާސިމް ޕޮލިޓިކަލް އެޑްވައިޒަރުގެ މަގާމުން ނާޒިމް އިސްތިއުފާ ދެއްވާފައިވާއިރު އޭނާއަކީ ޖޭޕީގެ ޕީޖީ ގުރޫޕްގެ މެންބަރެކެވެ. އަދި ޕާލިމެންޓްރީ ގުރޫޕް ޑެޕިއުޓީ ލީޑަރުވެސް މެއެވެ. އެ މަގާމަކުން އިސްތިއުފާއެއް ނުދެއްވާއިރި ޕާޓީގެ މަންބަރުކަން ވެސް ދޫކޮށްލައްވާފަ އެއް ނުވެ އެވެ.\nފަހަކަށް އައިސް ޖޭޕީއަށް ސިލްސިލާކޮށް މެންބަރުންތަކެއް ސޮއި ކުރަމުން ގެންދާއިރު، އެ ޕާޓީއާއި ގުޅެމުންދާ ގިނަ މެންބަރުންނަކީ އިދިކޮޅު ޕީޕީއެމްގެ މެންބަރުންނެވެ. އޭގެ ތެރޭގައި ރައީސް ޔާމީންގެ އަރިހުގައި މީގެ ކުރިން އިސްކޮށް މަސައްކަތް ކުރެއްވި ބޭފުޅުންވެސް ހިމެނެ އެވެ. އޭގެ ތެރެއިން ބައެއް ބޭފުޅުންނަށް ޖޭޕީ ބައެއް މަގާމުތަކަށް ވެސް ވަނީ ހަމަޖައްސާފަ އެވެ.\nނާޒިމަކީ ރައީސް ޔާމީންގެ ސަރުކާރުގެ ފުރަތަމަ ޑިފެންސް މިނިސްޓަރެވެ. މަގާމުގައި ހުންނަވަނިކޮށް ރެއެއްގެ ދަންވަރު އެމަނިކުފާނުގެ ގެކޮޅަށް ފުލުހުން ވަދެ، އެ ގެއިން ފިސްތޯލައެއް ހޯދައި އޭނާގެ މައްޗަށް ދައުވާކޮށް 11 އަހަރަށް ވަނީ ޖަލަށްލި އެވެ. ރައީސް ޔާމީންގެ ސަރުކާރުގައި އެންމެ ގިނަ ދުވަހު ޖަލުގައި ހުންނެވި ބޭފުޅަކީ ނާޒިމެވެ.\nގާސިމް އިބްރާހިމް މުހައްމަދު ނާޒިމް ޖުމްހޫރީ ޕާޓީ + ޕޮލިޓިކްސް


އައިދާ އަބްދުލް ހަކީމް 27 ފެބްރުއަރީ 2020\nޓީއެފްޖީގެ ފަރާތުން މިއަހަރާއި އަންނަ އަހަރު ބާއްވާ ރަން ސީރީޒްގެ މެއިން ސްޕޮންސަރުންނާއި، އެސޯޝިއޭޓް ސްޕޮންސަރުންނާއި އެކު ސޮއިކޮށްފިއެވެ.\nޓީއެފްޖީގައި މިއަދު ބޭއްވި ސޮއިކުރުމުގެ ރަސްމިއްޔާތުގައި ވަނީ މިއަހަރާއި އަންނަ އަހަރު6ދުވުމެއް ބާއްވާނެކަން އިއުލާނު ކޮށްފައެވެ. އެއީ ލޯންގް ރަން އާއި ކަލާ ރަން، ބޮޑު ހާފް، ރަން އިން ރަން، ރަން އިން ލާމު އަދި ރަން އިން އައްޑޫ އެވެ.\nއެގޮތުން ލޯންގް ރަންގެ މެއިން ސްޕޮންސަރަކަށް ކޮކާ ކޯލާ ހަމަޖައްސާފައިވާއިރު ބޮޑުހާފް ރަންގެ މެއިން ސްޕޮންސަރަކީ ހެޕީ މާކެޓްއެވެ. އަދި ރަން އިން ލާމުގެ މެއިން ސްޕޮންސަރަކަށް ފިނޯ ޕްރައިވެޓް ލިމިޓެޑް ހަމަޖައްސާފައިވާއިރު ރަން އިން ރަން ސްޕޮންސަރަކަށް އެސްޓީއޯ ވަނީ ހަމަޖައްސާފައެވެ.\nޓީއެފްޖީން ބުނީ ރަން އިން އައްޑޫ، މިއަހަރު އެހެން ސަރަހައްދެއްގައި ބޭއްވުމަށް ނިންމާފައިވާ ކަމަށެވެ. ފަހުން އެމައުލޫމާތު މީޑިއާއަށް ހިއްސާ ކުރާނެ ކަމަށް ޓީއެފްޖީން ބުންޏެވެ. މުޅި ސީރީޒްގެ އެސޯޝިއޭޓް ޕާޓްނަރުންގެ ގޮތުގައި ހަތަރު ޕާޓުނަރުން ވަނީ ހަމަޖައްސާފައެވެ.\nމިއަހަރާއި އަންނަ އަހަރު ބާއްވާ ރަން ސީރީޒްގެ އެސޯޝިއޭޓް ޕާޓްނަރުންގެ ގޮތުގައި ހަމަޖައްސާފައިވަނީ އެލައިޑް އިންޝުއަރެންސް އާއި ސޮނީ ސްޕޯޓްސް އާއި ސީގަލް ގްރޫޕް އަދި ޕްރިންޓް ލެބް އެވެ.\nޓީއެފްޖީން ބުނީ މިއަހަރު ބޭއްވުމަށް ހަމަޖައްސާފައިވާ ދެ ދުވުން ކަމަށްވާ ލޯންގް ރަން އާއި ކެއާ ސޮސައިޓީ އާއި ގުޅިގެން ބާއްވާ ރަން އިން ރަންގައި ބައިވެރިވުމުގެ ފުރުސަތު މިހާރު ހުޅުވާލާފައިވާ ކަމަށެވެ. މި ދެ ދުވުމުގައި ބައިވެރިވާން ބޭނުންވާ ފަރާތްތަކުން އޮންލައިންކޮށް އަދި ޓީއެފްޖީ އަށް ގޮސް ވެސް ރަޖިސްޓްރީ ކުރެވޭ ކަމަށެވެ.\nއަރުޝީފަށް ނެގީ 27/02/2020 16:54\nއެންމެފަހުން އަޕްޑޭޓްކުރީ 27/02/2020 16:54\nމުހައްމަދު ނަސީމް 28 މިނެޓު ކުރިން


ކުރިއަށް އޮތް3އަހަރުގެ ޓެނިސް މުބާރާތްތައް އެސްޓީއޯ އިން ސްޕޮންސަރކޮށްފި\n2017،2016 އަދި 2018ވަނަ އަހަރު"އެސްޓީއޯ ނިޕޯން ޕެއިންޓް ނޭޝަނަލް ޓެނިސް ޗެމްޕިއަންޝިޕް"ގެ ނަމުގައި އަހަރީ މުބާރާތްތައް ބޭއްވުމަށް އެސްޓީއޯ އިން ސްޕޮންސަރކޮށް ޓެނިސް އެސޯސިއޭޝަން އޮފް މޯލްޑިވްސް އާއި އެސްޓީއޯ އެއްބަސްވުމެއްގައި ސޮއިކޮށްފިއެވެ.\nމިއެއްބަސްވުމުގައި ސޮއިކުރީ މިއަދު އެސްޓީއޯ ހެޑް އޮފީހުގައި ބޭއްވި ރަސްމިއްޔާތެއްގައެވެ.\nއެސްޓީއޯގެ ފަރާތުން މިއެއްބަސްވުމުގައި ސޮއި ކުރެއްވީ އެސްޓީއޯގެ މެނޭޖިންގ ޑިރެކްޓަރ އަޙްމަދު ޝަހީރު އެވެ. އަދި ޓެނިސް އެސޯސިއޭޝަންގެ ފަރާތުން ސޮއި ކުރެއްވީ އެ އެސޯސިއޭޝަންގެ ރައީސް އަޙްމަދު ނަޒީރު އެވެ.\nމިރަސްމިއްޔާތުގައި ވާހަކަފުޅު ދައްކަވަމުން ޝަހީރު ވިދާޅުވީ އެސްޓީއޯ އަކީ ކުޅިވަރަށް އަބަދުވެސް ބޮޑެތި އެހީތަކެށްވަމުން އަންނަ ކުންފުންޏެއް ކަމަށެވެ. "މިއަދު އެސްޓީއޯ އިން ޓެނިސް އެސޯސިއޭޝަނަށް މިދިން އެހީގެ ސަބަބުން ޓެނިހަށް އިތުރު ކުރިއެރުން ލިބޭނެ ކަމަށް އުންމީދު ކުރަން" ޝަހީރު ވިދާޅުވިއެވެ.\nނަޒީރު ވިދާޅުވީ އެސްޓީއޯއިން މިދެއްވާ އެހީ މައިގަނޑު ގޮތެއްގައި ބޭނުންކުރާނީ 18 އަހަރުން ދަށުގެ ކުދިންގެ ކުރިއެރުވުމަށާއި ޓްރެއިނިންގ ތަކަށް ކަމަށެވެ.\n2013 ވަނަ އަހަރުން ފެށިގެން އެސްޓީއޯއިން އަންނަނީ ޓެނިސް އެސޯސިއޭޝަން އޮފް މޯލްޑިވްސްގެ މުބާރާތްތައް ސްޕޮންސަރ ކުރަމުންނެވެ.


Ungoofaaru Regional Hospital ge Hithaanee Camp 27 November gai fashanee | Ungoofaaru\nއިބްރާހީމް ޒަޔާން 13 November 2017\n0 427 މިނެޓެއް ނުވަނިސް ކިޔާލެވޭ\nމިދިޔަ އަހަރެކޭ އެއްގޮތަށް މިއަހަރުވެސް އުނގޫފާރު ރީޖަނަލް ހޮސްޕިޓަލުން ހިތާނީ ކޭމްޕު ބާއްވަން ނިންމައި ކޭމްޕްގައި ބައިވެރިވުމުގެ ފުރުސަތު ހުޅުވާލައިފިއެވެ. 27 ނޮވެމްބަރ އިން 13 ޑިސެމްބަރ އަށް ކުރިއަށްގެންދާ މިކޭމްޕް ގައި ހިތާނުކުރުން5ދުވަހު ކުރިއަށްދާނެއެވެ.\nހިތާނީ ކޭމްޕްގައި ކުދިން ހިތާނުކުރުން ކުރިއަށް ގެންދިއުމަށް ހަމަޖެހިފައިވަނީ 27 އަދި 29 ނޮވެމްބަރ އާއި 4، 11 އަދި 13 ޑިސެމްބަރުގައެވެ. ޖުމުލަ 50 ކުދިންނަށް ބައިވެރިވެވޭ ގޮތައް ކުރިއަށް ގެންދާ މިކޭމްޕްގައި ކުދިން ބައިވެރިކުރުމަށް ބޭނުންވާ ފަރާތްތަކުން އުނގޫފާރު ރީޖަނަލް ހޮސްޕިޓަލަށް ވަޑައިގެން ރެޖިސްޓްރީ ކުރުމުގެ އިތުރުން ހޮސްޕިޓަލަށް ގުޅައިގެންވެސް ރެޖިސްޓްރީ ކުރެވޭނެ އިންތިޒާމު ސައުވީސް ގަޑިއިރު ވަނީ ހަމަޖެހިފައެވެ.\nއުނގޫފާރު ޑޮޓް ކޮމް އަށް މައުލޫމާތު ދެއްވަމުން އުނގޫފާރު ރީޖަނަލް ހޮސްޕިޓަލްގެ މީޑިއާ އޮފިސަރ ހަސަން ފަޒީލް ވިދާޅުވީ ހިތާނީ ކޭމްޕްގައި ހިތާނުކުރާ ކުދިން އެއްދުވަސްކުރިން ހޮސްޕިޓަލްގައި އެޑްމިޓްކޮށް ހަދަންޖެހޭ ޓެސްޓްތައް ހެދޭނެކަމަށެވެ. އަދި ހިތާނު ކުރުމަށްފަހު ކުދިން އެއްމެ އަވަހަށްވެސް ދޫކޮށްލާނީ ޖެހިގެން އަންނަ ދުވަހު ކަމަށެވެ. އަދި މިކޭމްޕްގައި ހިތާނު ކުރާ ކޮންމެ ކުއްޖަކަށްވެސް ހާއްސަ ހަދިޔާއެއް ހޮސްޕިޓަލުން ދޭނެ ކަމަށެވެ.2ހަފްތާއަށް ކުރިއަށްދާ މިކޭމްޕްގައި ކޮންމެ ދުވަހަކު ހިތާނު ކުރެވޭނީ 10 ކުދިން ކަމަށެވެ.\nމިކޭމްޕްގައި އުނގޫފާރާއި ރ އަތޮޅުގެ އިތުރުން ކޮންމެ ފަރާތަކަށްވެސް ބައިވެރިވުމުގެ ފުރުސަތުވަނީ ހުޅުވާލާފައެވެ.\nއޭއެސްސީ ސޮކަރ ޗެމްޕިއަންޝިޕް ގައި ބައިވެރި ވުމުގެ ފުރުސަތު ހުޅުވާލައިފި\nރ.އަތޮޅު ޤުރްއާން މުބާރާތުން އުނގޫފާރަށް3ވަނަ


Kuruvaahaka: Dhelikolhu - Vaguthu\n3 މަސް ކުރިން ( އޭޕްރީލް 25, 2021 )\n| އަޙްމަދު ޝިޔާމު\nހާރުދަމަށް ބައްޕައަށް ކައްކަން ޖެހޭ ބަތްޕެން ފޮދެއް ކެއްކުމަށް ހިތުލައިގެން ބަދިގެއަށް ވަދެ އުނދުން ރޯކުރަން ބަލައިލިއިރު އަލިފާން ފޮށި އޮތީ ހުސްވެފައެވެ. އަހަރެމެން ގޭގައި އޭރު ކައްކަނީ ދަރުންނެވެ. އަލިފާން ފޮށްޓެއް ގަންނަން ބަލައިލާއިރު ގޭކައިރީގައި ހުންނަ ފިހާރަ އިރު އޮއްސުމަށް ފަހު ނުހުޅުވާނެ އެވެ. ދެން ޖެހޭނީ ތަންކޮޅެއް ދުރަށް ދާށެވެ.\nޖެހިގެން ހުރި ގޭގައި މަސް ފިހަން އުޅޭ ކަމުގެ ލިސާންތައް ދަނީ ފެންނަމުންނެވެ. ރޯކޮށްފައި ހުރި އަލިފާނުގެ އަލި ހުރީ ފެންނާށެވެ. ނާއްޓެއް ހިފައިގެން އަލިފާން ކޮޅެއް ބަލާ ދުވެފައި އެގެއަށް ދިޔައީ އަވަހަށް ބައްޕެން ފޮދު ކައްކާލުމުގެ ނިޔަތުގައެވެ. ވަރަށް ފަސޭހައިން ރޯވެފައި ހުރި ދެލިކޮޅެއް ލިބިއްޖެއެވެ. އެމީހުން މިރޭ މަސް ފިހެނީ ދަރު އަންދައިގެންނެވެ. އާންމުކޮށް އަހަރެމެން ގޭގައި މަސް ފިހަނީ ނާށި އަންދައިގެންނެވެ.\nބަނބުކެޔޮ ގަހުގެ ފަތެއް ނާށީގެ ފުލަށް ލައިގެން ދުވެފައި އެގެއިން ނުކުތީމެވެ. އެދުވަސްވަރަކީ ދުއްވާ އެއްޗެތި ވަރަށް މަދު ދުވަސް ވަރެކެވެ. ރޯދަ މަހު ރޭނގަޑުގެ މިވަގުތުގައި ހިރި ކުޅޭ ކުދިންނާއި މަނޏާ ކުޅޭ ކުދިންވެސް މަގުމަތީގައި އުޅެއެވެ. އެކުދިން އެއްވެސް ޖެހިލުމެއް ނެތި މަގު ތަކުގައި ދުވެއެވެ. ފާރުތަކުގެ މަތިން ވެސް ދުވެއެވެ. އެކަމަކު ގޭގެއަށް ވަނުން އެކުޅިވަރުގައި އެމީހުން އޮންނަނީ މަނާކޮށްފައެވެ. ގެއަކަށް ވަދެއްޖެނަމަ ނުބައިވީ އެވެ.\nކޮންމެއަކަސް އަހަރެންނަށް ދުވެފައި ނުކުމެވުނީ ކުޅިވަރު ކުޅެމުން ދިޔަ ކުއްޖެއްގެ ކުރިމައްޗަށެވެ. އެކުއްޖާގެ ގައިން ނެއްޓިގެން ދެން ދުއްވައިގަތީ މަގުމެދަށް ވާގޮތަށެވެ. ކުއްލިއަކަށް އަހަރެންގެ ކުރިމައްޗަށް އެރީ ދުއްވާފައި ދިޔަ ބައިސިކަލެކެވެ. ބޭއިޚްތިޔާރުގައި ކޮއްޕާލެވުނީއެވެ. އޭނާ އޮތީ ބައިސިކަލުގެ ދަށުގައެވެ. ނާށީގައި ހުރި ދެލިކޮޅު އޭނާގެގަޔަށް އެޅުމާ އެކު އަޑުގެ ނެތްތަނަށް ހަޅޭއް ލަވައި ގަތެވެ. އަހަރެން ވެސް އޮތީ ގޮތަކަށް ބައިސިކަލް މައްޗަށް ތިރާވެފައެވެ. އަވަހަށް ތެދުވަން އުޅެ ތެދުވެވޭ ގޮތެއް ނުވިއެވެ. ކުޅެން އުޅުނު ޒުވާން ކުދިން އަހަރެން ނަގައިފިއެވެ. އަދި އޭނާވެސް ނަގައިފިއެވެ. އޭނާ ނެގުމުގައި އަހަރެން ވެސް އެހީތެރިވެ ދިނީމެވެ.\nވެއްޓިފައި އޮތް ޒުވާނާއަކީ އަހަރެންނާއި މަގުމަތިން ކޮންމެވެސް ވަރަކަށް ފޮށޭ ކުއްޖެކެވެ. ފެންނައިރަށް ނަންއަހާ ހަދައެވެ. ނަމަވެސް އުނދަގުލެއް ނުކުރެއެވެ. އަހަރެން ވަރަށް ލަދު ގަތެވެ. އޭނާ ނެގުމަށް އެހީތެރިވި ކުދިން އޭނާ ނަގަން އުޅުނު ވަގުތު ވަރަށް ބޮޑަށް އަތަށް ތަދުވާތީ އުޅުނެވެ.\nއަހަރެންނަށް ބުނެވުނުހާ ވެސް ބަހަކީ ވަރަށް ބޮޑަށް މައާފު ކުރޭ މިހެންނެވެ.\nއޭނާ ރުޅިއެއް ނާދައެވެ. ނަމަވެސް އުޅެނީ އަތަށް ވަރަށް ބޮޑަށް ތަދުވާތީއެވެ. މޫނުމަތީގެ ކުލަ ވަރު ހުރިގޮތުން އެކަން އެނގެއެވެ. ގޭދޮށުގައި މަގުބައްތިއެއް ނެތުމުން މާކަބޮޑަށް ލިބިފައި ހުރި ކޮންކަހަލަ ޒަޚަމެއް ކަމެއް ސާފެއް ނުވެއެވެ. އެދުވަސް މަރު މިހާރުހާ ގިނަ ފިހާރަތަކާއި ހޮޓާ ރެސްޓޯރެންޓެއް ނުހުރެއެވެ. ބޮޑެތި މަގުތައް ފިޔަވާ ގިނަ ގޯޅިތަކާއި މަގުތަކުގައި އޮންނަނީ ފަނޑު އަލި ކަމެކެވެ.\nމަޑު މަޑުން ހިނގާފައި ގޮސް ގެއަށް ވެދެވުނީ ދެފިކުރެއްގައި ހުރެއެވެ. އަލުން އަލިފާން ބަލާ ދާނީބާވައޭ ހިތަށް އެރިއެވެ. ލަދުގަނެފައި ހުރިވަރުން ފަސް އެނބުރި ބަލައެއް ނުލަމެވެ. ފަހުން ބޭރަށް ނުކުނަން ވެސް ނުކެރުނީއެވެ. ގޭގައި އުޅޭ ކުއްޖަކު ލައްވާ އެގެއިން އަލިފާންކޮޅެއް ގެނެސް ގެން ބަތްޕެން ކެއްކީއެވެ. އަހަރެމެން ގޭގައި ރޭގަނޑު ބާރަ ޖަހާއިރު ހާރުކައެވެ. އެރޭ ނިދަން އޮތް އިރުވެސް ޚިޔާލު ކުރެވެނީ އޭނާއާ މެދުގައެވެ. ނިދުނުއިރު ވަރަށް ދަންވެއްޖެއެވެ.\nފަތިސް ނަމާދަށް ތެދުވިއިރު ވެސް ރޭގައި ދިމާވި ކަންތަކުގެ މަތިން ހަނދާން ވަނީ އެވެ. އޭނާ އަށް ލިބުނީ ކޮންކަލަ އަނިޔާއެއްތޯ އޭ ވެސް ހިތަށް އަރަނީއެވެ. އަދި އެއީ ކޮން ގެއެއްގެ ކާކުބާވައޭ ވެސް އެތައް ފަހަރު ހިތަށް އެރިއެވެ. ފަތިސް ނަމާދުގެ ފަހުގައި އޭނާއަށް ހެޔޮ ދުއާ ކުރެވުނެވެ. އަހަރެންގެ ފަރާތުން މީހަކަށް ދެރައެއް ވާ ޒާތުގެ ކަމެއް ވެއްޖިއްޔާ އަބަދުވެސް ވަރަށް ދެރަވެއެވެ. އިސްކޫލުގައި އުޅުނު އިރުވެސް މިކަން ވަރަށްބޮޑެވެ. އިރު އެރުމުގެ ކުރިން އަލުން އޮށޯވެލީމެވެ. ނިދުނުތަނުން ފެންނާނީ އޭނާއާއި ވާހަކަ ދައްކާ ތަނެވެ. އަދި ލިބުނީ ކޮން އަނިޔާއެއްތޯ ސުވާލު ކުރާތަނެވެ. މިސަކަރާތެއްގައި އުޅެފައި ހޭލެވުނީ ނުވައެއް ވެސް ޖެހިފަހުންނެވެ.\nކޮންމެ ރޯދަ މަހަކަށް އަހަރެން އުޅޭ އޮފީހުން ޗުއްޓީ ނަގަމެވެ. ބޭނުމަކީ މަންމައަށް އެހީތެރިވެދިނުމެވެ. ރޭގަނޑު ގިނަ ވަގުތު އަޅުކަން ކުރުމަށެވެ. އަހަރެންގެ އުމުރުން މިހާރު 22 އަހަރު ފުރިއްޖެއެވެ. ކައިވެންޏެއް ކުރުމުގެ ނިޔަތުގައި ދެކުއްޖަކާ ރައްޓެހި ވީމެވެ. ނަމަވެސް އެކުދިންގެ އުޅުމާއި އަޚްލާޤު އަދި ކައިވެނީގެ ކުރިން އެކުދިން ބޭނުންވާހާ ގޮތަކަށް ކަންކަން ކުރަން އަހަރެން ނުރުހޭތީ ރުޅިވަނީއެވެ. އެކަމުން އަހަރެންނަށް މާބޮޑު އަސަރެއް ކުރެއެވެ.\nއަހަރެންގެ މަންމަ އާއި ބައްޕަ އަކީ ވެސް ދީނީ ކަންކަމަށް ފަރުވާ ބަހައްޓާ އަދި އަޚްލާޤު ރަނގަޅު ދެމީހުންނެވެ. އަހަރެންގެ އެއްބަނޑު އެއްބަފާ ބޭބެއަކާއި ދެ ކޮއްކޮ ތިބެއެވެ. ބޭބެ ދިރިއުޅެނީ އޭނާގެ އަންހެނުންގެ ގޭގައެވެ. ދެކޮއްކޮ އަދި ކުޑައެވެ. އެއް ކުއްޖެއްގެ އުމުރުން 8 އަހަރެވެ. އަނެކަކަށް 10 އަހަރެވެ. އަހަރެންގެ މަންމަގެ އުންމީދަކީ އަހަރެން އަވަހަށް ކައިވެންޏެއް ކުރުމެވެ. އެކަމާ އަހަރެން ވެސް ވިސްނަމެވެ. އަޚުލާޤު ރަނގަޅު ކުއްޖަކު ހޯދުމަކީ އަޒުމެކެވެ.\nއަހަރެން އިސްކޫލުގައި އުޅުނުއިރު ކުދިން ކިޔާ އުޅުނީ ކަޅު ހައްޖައެވެ. ސަބަބަކީ އަހަރެން ކަޅު ކޮށް ހުންނާތީއެވެ. އެކަމާއި ވަރަށް ދެރަވެއެވެ. އިސްކޮޅާ ރޫފަވެސް އެހާ ރަނގަޅެއް ނޫނެވެ. ނަމަވެސް މިހާރު އަހަރެން ރޫފަ ވެސް ރަނަގަޅެވެ. ރަނގަޅު ކާނާ ކެވޭތޯ ބަލަމެވެ. އަދި ރީތި ވުމަށް ވެސް އިސްކަން ދެމެވެ. އެކަމަކު ވެސް ހިތުގައި އޮންނަނީ އިންނާނެ މީހަކު ނުލިބޭނެ ކަމުގައެވެ. ރައްޓެހިވި ދެކުދިން ވެސް ބޭނުންވީ އިންނާކަށް ނޫނެވެ. އުފާކޮށް މަޖާ ކުރާށެވެ. ވަގުތީ ގުޅުމަކަށެވެ. އެކަން ކަމުގެ ސަބަބުން ހިތަށް އަރަނީ އަހަރެންދެކެ ހަގީގީ ލޯބި ވާނެ މީހަކު ވާނެ ބާވައެވެ!\nބައިސިކަލް އެކްސިޑެންޓްގައި ދިމާވި ޒުވާނާ ގެ މަގުސަދަކީ ވެސް އެއީ ކަމަށް އޮތީ ބެލެވިފައެވެ. އެހެން ކަމުން ކުއްޖަކާއި ރައްޓެހި ވިއަސް ލަނޑެއް ލިބިދާނެ ކަމުގެ ބިރު ވެސް ހިތުގައި އޮވެއެވެ. ރައްޓެހިވި ދެކުދިންގެ ދަލުގައި ނުޖެހި ސަލާމަތް ވީތީ މިއަދު އުފާވެއެވެ.\nޖެހިގެން އައިރޭގައި ވެސް އޭނާ ހުވަފެނުން ފެނުނެވެ. މިކަމުގެ ސަބަބުން ހިތް ބުނަނީ އޭނާއާއި ވާހަކަ ދެއްކުމަށެވެ. އޭނާ ހޯދުމަށެވެ. އަހަރެން އޮފީހަށް ނުދާތީ މަގުމަތިން ވެސް އޭނާ ނުފެންނާނެ ތާއެވެ. ބައެއް ވަގުތު ގޭ ދޮރާށި ދޮށަށް ވެސް ނުކުންނަމެވެ. ހަމަ އެންމެ ބޭނުމަކުއެވެ. އޭނާ ފެނޭތޯއެވެ.\nހަފްތާއެއްގެ ފަހެވެ. ރޯދަ ވީއްލުމުގެ ކުރިން ދެ ކޮއްކޮ ގޮވައިގެން ބަކަރި ކޮށި ބަލައިލަން ދާން ނުކުތީމެވެ. އެދުވަސް ވަރު މާލޭގައި ބަކަރި ކޮށިތައް އޮތެވެ. އަހަރެން ނުކުތީ ޓީވީ ޓަވަރު ކައިރީ އޮންނަ ބަކަރި ކޮށިދޮށަށް ދާށެވެ. އަހަރެމެންގެ ގެއާއި މާކަ ދުރެއް ނޫނެވެ. ދިހަވަރަކަށް މިނެޓުން ހިނގާލާފައި ދެވޭނެއެވެ. އޭރު ގަޑިން ފަހެއް ޖަހަނީއެވެ. އިރުއޮއްސޭނީ ހަޔެއް ޖަހާ ބޮޑުވާފަހުންނެވެ. މިއަދު ވެސް ހިތުގައި ހިނގަނީ އެރޭގެ ހާދިސާއެވެ. އޭނާ ފެނޭތޯ ފަސް އެނބުރި ބަލައި ލެވެއެވެ.\nބަކަރި ކޮށި ދޮށުގައި އެކި އުމުރުފުރާގެ ކުދިން ބަކަށްޓަށް ކާންދޭން ތިއްބެވެ. އަހަރެން ވެސް ފަތްކޯޅިއެއް ގޮނޑުން ނަގައިގެން އައިސް ކޮއްކޮމެން އަތަށް ދިނީމެވެ. އެކުދިންނަށް މިކަންވީ ވަރަށް މަޖާ ކަމަކަށެވެ. އިރު އޮއްސެން ގާތްވުމުން ގެއަށް ދާން ހިނގައި ގެންފީމެވެ. އެދުވަސް ވަރު މަޑި އެއްލުމާއި މަގުމަތީގައި ބުމަރު ޖެހުމާއި އަތިރި މަތީ މަންޑި ކުޅޭ ކުދިން ވެސް އުޅެއެވެ. އަހަރެން ގޮޑު ދޮށުން އައިސް އެއް ގަމަށް އަރަނިކޮށް ކަނޑައިގެން ދިޔަ މަޑިއެއް އަހަރެމެންނާއި ވަރަށް ގާތަށް ވެއްޓިއްޖެއެވެ. އަހަރެންގެ ދެ ކޮއްކޮ ދުވެފައި ގޮސް މަޑި ނަގައިފިއެވެ. އެވަގުތު ކުޑަ ކުއްޖަކު ދުވެފައި އައިސް ބުންޏެވެ. ތިޔައީ އަހަރެންގެ މަޑިއެކެވެ. ދޭށެވެ. އަހަރެންގެ ދެ ކޮއްކޮ ހިލާ މަޑި ދޭކަށް ބޭނުމެއް ނުވިއެވެ. އެވަގުތު އަހަރެންގެ ފުރަގަހުން މީހަކު ބުނާ އަޑު އިވުނެވެ.\nކޮއްކޯއެވެ. މަޑި ދޫކޮށްލާށެވެ.\nއަހަރެން ފަސް އެނބުރި ބަލައިލީމެވެ. ފެނުނީ އަހަރެން ހިތުގައި ހަރުލާފައި ވާ މޫނެވެ. އެރޭ އަހަރެންނާ މުޑި އެރި އަދި އެތަކެއް ދުވަހު އަހަރެންގެ ފަހަތުން މުގޯލި އެޅި ޒުވާނާއެވެ. ކުއްލިއަކަށް ފިނިވެ ބަސްހުއްޓުނެވެ. ލަދުވެސް ގަތެވެ. ގަދަކަމުން ހީނލެވޭތޯ ބެލީމެވެ. އޭނާ އަހަރެންގެ ގާތަށް އަތުވެއްޖެއެވެ.\nމޫނު ފިޔަވާ މުޅި މީހާ އަށް ބަލައިލެވުނެވެ. އޭނާގެ އަތުގައި އޮތީ އޮއްޓޮ އަޅާފައެވެ. ކަރުގައި ވަނީ ވާކޮޅެއް އައްސާ އަތް ލަންބާލާފައެވެ. މޫނު މަތީގެ ދެތަނެއް ހަލާކުވެ ކުރަމަގާލި ލާން ފަށާފައި ހުއްޓެވެ. އޭނާ އަށް ވެފައި ހުރި ގޮތް ފެނިފައި ދެރަވިއެވެ. އަދި ބޭއިޚްތިޔާރުގައި ބުނެވުނެވެ.\nއަހަރެންނަށް މައާފު ކުރާށެވެ. އެރޭ އަހަރެން ގަސްދުގައި އެއްވެސް ކަމެއް ނުކުރަމެވެ.\nއޭނާ އަހަރެންނާ ހަތަރު ކަޅި ހަމަ ކޮށްލާފައި ބުންޏެވެ. މައާފު ކުރާނީ ޝަރުޠެއްގެ މަތިންނެވެ. އަހަރެންނާ އެންމެ ފަހަރަކު ނަމަވެސް ބައްދަލު ކޮށްލަން އެއްބަސް ވާށެވެ.\nއަހަރެންނަށް ވަކި ޖަވާބެއް ދޭން ނޭގިފައި ކުޑައިރު ކޮޅަކު ހުރެވުނެވެ.\nއަނެއްކާ ވެސް އޭނާ ވާހަކަ ދައްކަން ފެށިއެވެ.\nއަހަރެންގެ ނަމަކީ އަހުމަދު އަދީލު އެވެ. އަހަރެންގެ ސުވާލަށް ޖަވާބެއް ނުދޭނަންހެއްޔެވެ؟\nއެވަގުތު އަހަރެން ނަށް ބުނެވުނެވެ. ނޫނެކެވެ. މިރޭ ނުވައެއް ޖަހާއިރު އަހަރެމެން ދެމީހުން މުޑި އެރި ތަނަށް އަންނާށެވެ. އަހަރެންގެ ނަމަކީ ޚަދީޖާ ޢަލީއެވެ.\nއެރޭ އިޝާނަމާދުން ފޭބި އިރު ވެސް ހިތް ބިރުން ވިރެނީއެވެ. ކުރިން ރައްޓެހިވި ކުދިނާ ބައްދަލު ކުރި ފަހަރަށް ވުރެ މިފަހަރު އަތްފައި ފިނިވެ ނާއަވަސް ވާހެން ހީވެއެވެ. ބޮޑު ކަމެއް ވާން އުޅެނީއޭ ވެސް ހީވެއެވެ. އަވަސް އަވަހަށް ގިފިއްޔަށް ވެސް ދާންޖެހެވެ. އަހަރެން އުޅޭ ގޮތުން މަންމަ ދެފަހަރަކު ސުވާލު ކުރިއެވެ.\nއަހަރެން މަންމަ ކައިރިން ކުއްޖަކާ މިރޭ ބައްދަލު ކޮށްލަން އުޅޭ ވާހަކަ ބުނީމެވެ. މަންމަ ގެ އެދުމަކީ މަގުމަތީގައި ނުވަތަ ގޭ ދޮރާށި ދޮށުގައި ނުތިބުމެވެ.\nއެދުވަސް ވަރު ގެ އާދަކާދަ ހުންނަ ގޮތުން ރައްޓެހި ވެގެން އުޅޭ ކުދިން ރޭގަނޑު ގޭގޭގެ ދޮރާށި ދޮށުގައި ނުވަތަ މަގުމަތީގައި ވާހަކަ ދައްކަން ކަންކަން މަތީގައި ތިބެއެވެ. އެއީ މާރީތި ކަމަކަށް ބައެއް މީހުން ގަބޫލެއް ނުކުރެއެވެ. ގޯތީގެ ހުސްޖާގައިގަޔާއި ގޭގޭގައި ހުންނަ ޖޯލިފަތީގައި ވެސް ލޯބި ވެރިން ބައްދަލުކޮށް ހަދައެވެ.\nއަހަރެމެންގެ ގެއަކީ ވެސް ހުސްޖާގަ ބޮޑު ދޮރުމަތީގައި ތަފާތު ގަސް އިނދާފައި ހުންނަ ގެއެކެވެ. ހުވަނދުމަލާއި އިރުދޭމަލެވެ. އަސުރުމާ ގަސްތަކެވެ. ބޮޑު ހިރުނދު ގަހެއްވެސް ހުރެއެވެ.\nއަހަރެން ހުރީ ގަޑި ބަލަ ބަލައެވެ. އަތުގައި އޮތް އެންމެ ރީތި ހެދުން ލައިފީމެވެ. މޫނުގައި ސްނޯ އުގާޅާލުމަށްފަހު ޖޭސްމިން ސެންޓް ވެސް ޖަހާލީމެވެ. އޭރު މާގިނަ ވައްތަރު ތަކުގެ ސެންޓެއް ނުހުރެއެވެ. ލިބޭ މުސާރަ ކުޑަކަމާ އެކު މާބޮޑުތި ޚަރަދު ތަކެއް ނުކުރެވެއެވެ. އެސެންޓް ފުޅިއަކީ ވެސް ބައްޕަ ގަނެދެއްވި ފުޅިއެކެވެ.\nގަޑިން ނުވައެއް ޖެހިއިރު އަހަރެން ހުރީ ދޮރާށި ދޮށުގައެވެ. ބައިސިކަލް ބައްތި ތަކުގެ އަލި ފެނި ގެއްލި ދެއެވެ. ކުއްލިއަކަށް އައިސް މަޑު ކޮށްލީ އަދީލެވެ. އަހަރެން އެދުނީ އެތެރެއަށް ވަނުމަށެވެ. އޭނާ ދެކޮޅެއް ނަހަދައެވެ. ބައިސިކަލް މަގުމަތީ ފާރުގައި ލައްކޮށްލަން އުޅުމުން އަހަރެން ބުނީމެވެ. އެތެރެއަށް ވައްދާށެވެ. ފަހަރުގައި ގެއްލިދާނެއެވެ.\nމިރެއަކީ ރަމަޟާން މަހުން 13 ވިލޭރެއެވެ. ހަނދުގެ އަލިކަން ގޯތި ތެރޭގައި ހުރި ހިރުނދު ގަހުގެ ފަތްތަކުގެ ތެރޭން އަހަރެމެން ދެމީހުން ތިބި ޖޯއްޔަށް އެޅިފައި ހުރީ ވަރަށް ނަލަ ކޮށެވެ.\nއަދީލު ވާހަކަ ދައްކަން ފެށީ ވަރަށް މަޑު މައިތިރި ކަމާއެކު ގައެވެ. އޭނާއަށް އަހަރެން ފެނުނު ފުރަތަމަ ދުވަހުން ފެށިގެން ލޯބި ވެވެނު ކަމަށާއި އެކަމަކު އަހަރެން ނުގަބޫލުވުމުން ކުރި އަސަރުގެ ވާހަކައެވެ. އެކްސިޑެންޓްގެ ސަބަބުން އޭނާގެ އެއް އަތުގައި ރެނދުލި ވާހަކައާއި މޫނުމަތީގެ ދެތަނެއް ދެލިކޮޅުގެ ސަބަބުން ފިހުނު ކަމުގައެވެ. އަދި އޭނާ މާގިނަ ދުވަހު ރައްޓެހި ވެގެން ނޫޅެ ކައިވެންޏަކާއި ހަމައަށް ދާން ބޭނުން ވާކަމުގައެވެ.\nއަހަރެން ވަރަށް އަސަރާއެކު ބުނީމެވެ. އަހަރެން އަދީލުގެ ވައުދު ފުރިހަމަކޮށްދީފީމެވެ. އަހަރެންގެ ވައުދެއް ވެސް އެބައޮތެވެ. އެއީ އަހަރެންގެ ފުށުން ލިބުނު އަނިޔާއަށް ފަށްފަށުން މައާފު ކުރުމެވެ.\nއޭނާ އަހަރެންނާ ހަތަރުކަޅި ހަމަކޮށްލަމުން ބުންޏެވެ. ފަށްފަށުން މައާފުކޮށްފީމެވެ.\nކުޑައިރުކޮޅަކު ހިމޭނުން ތިބީމެވެ. ވިލާކޮޅެއް ހަނދާއެޅި ނިވާވަނީއެވެ. އަނދިރިވެ ލީ ކުޑަ ވަގުތު ކޮޅަކަށެވެ. ހެޔޮ ވަރު ވަރަކަށް ނަލަ ރީތި ވައިޖެހޭ ރެއެކެވެ.\nއަހަރެންނަށް ވުރެ ރީތި ދޮންކުދިންވެސް އަދީލަށް ލިބޭނެ ނޫންހެއްޔެވެ؟ ވީއިރު އަހަރެން ޚިޔާރު ކުރީ ކީއްވެގެންތޯއެވެ؟\nމިސުވާލަށް އޭނާ ދިން ޖަވާބަކީ ރީއްޗަކީ ކަޅުވުމުން ދޮންވުމުންވާ އެއްޗެއް ނޫނެވެ. ދެލިކޮޅެއް ފަދަ ޚަދީޖާގެ ރީތި ކަމަކީ އަޚުލާޤެވެ. އަހަރެން އެކަން ހޯދައި ބެލީމެވެ. އަނބި ރީތީ ހެވިއްޔާއެވެ.\nދެލިކޮޅުގައި އެރޭ އަލިފާން ރޯނުވިއަސް ދެލިކޮޅުރީތި ވަނީ އަލިފާން ރޯވީމައެވެ. ދެން މިދެލިކޮޅު ނިވޭކަށް އަހަރެން ބޭނުމެއް ނުވެއެވެ.\nވާހަކަ: އެންމެ ފަހު ސިޓީ\nވާހަކަ: ގެއްލުނު ދުވަސްތައް\nއޭޕްރީލް 26, 2021 12:28\nވަރަށް ސިންޕަލް އެކަމަކު ވަރަށް އަސަރުއެކުލެވިގެންވާ ވާހަކައެއް. ކިޔާލުމުން ސިފަވީ އަހަރެންގެ އަމިއްލަ ދިރިއުޅުން. އަހަރެންގެ ފިރިމީހާ ވެސް އަހަރެން ކައިރީގައި ބުނި ވާހަކަތަކާއި ވަރަށް އެއްގޮތް. ވަރަށް ރީތި. (:\nވަރަށް ސިންޕަލް އެކަމަކު ވަރަށް އަސަރުއެކުލެވިގެންވާ ވާހަކައެއް. ކިޔާލުމުން ސިފަވީ އަހަރެންގެ އަމިއްލަ ދިރިއުޅުން. އަހަރެންގެ ފިރިމީހާ ވެސް އަހަރެން ކައިރީގައި ބުނި ވާހަކަތަކާއި ވަރަށް އެއްގޮތް. ވަރަށް ރީތި.


ސީއެޗްއެސްސީގެ ޓީޗަރަކު ކުއްލިގޮތަކަށް ނިޔާވެއްޖެ | Sandhaanu\nސީއެޗްއެސްސީގެ ޓީޗަރަކު ކުއްލިގޮތަކަށް ނިޔާވެއްޖެ\nސެންޓާ ފޯ ހަޔާ ސެކަންޑްރީ އެޑިއުކޭޝަން (ސީއެޗްއެސްއީ)ގައި އިސްލާމް ޓީޗަރެއްގެ ގޮތުގައި މަސައްކަތް ކުރައްވަމުން ގެންދެވި ސުއޫދު މުހައްމަދުފުޅު ކުއްލި ގޮތަކަށް މިއަދު ނިޔާވެއްޖެ އެވެ.\nމައުލޫމާތު ލިބިފައިވާ ގޮތުގައި ސުއޫދު ނިޔާވީ ރޭ ނިދާފައި އޮއްވާ ނޭވާލުމަށް އުނދަގޫތަކެއް ވުމުން ހޮސްޕިޓަލަށް ގެންދިޔަ ފަހުންނެވެ.\nނިޔާވިއރު އުމުރުން 52 އަހަރެވެ.\nސުއޫދުވަނީ 22 އަހަރުގެ ދިގު މުއްދަތަކަށް ތައުލީމީ ދާއިރާގައި ހިދުމަތް ކުރައްވާފައެވެ. އެ ބޭފުޅާ ސީއެޗްއެސްސީގައި ކިޔަވައި ދެމުންގެންދާތާ 19 އަހަރުވެފައިވާއިރު ޕާޓް ޓައިމްކޮށް ލެކްޗަރާއެއްގެ ގޮތުގައި އިސްލާމިކް ޔުނިވަސިޓީގައި ވެސް ކިޔަވައި ދެއްވަމުން ގެންދެވިއެވެ. އަދި ކުރީގައި އަމީނިއްޔާ ސްކޫލާއި އެމްއީއެސް ސްކޫލުގައި ވެސް ޓީޗަރެއްގެ ގޮތުގައި ސުއޫދު ވަނީ މަސައްކަތް ކުރައްވާފައިވެ އެވެ.\nއެޑިޔުކޭޝަން މިނިސްޓްރީން ނެރުނު ބަޔާނެއްގައި ބުނެފައިވަނީ ސުއޫދު ނިޔާވުމަކީ ތައުލީމީ ދާއިރާ އަށް ލިބުނު ފުން ހިތާމައެއް ކަމަށެވެ.\nވިސްނާ ސެޕްޓެމްބަރ 21, 2021 At 1:23 ޕމ\nويوم القيامة امين يارب العالمين\nސ ސެޕްޓެމްބަރ 21, 2021 At 1:31 ޕމ


ޗެކް ޕޯސްޓްތަކުގެ މައުލޫމާތު ހޯދި މީހަކަށް ދިވެހި ފުލުހުން ދިނީ ބޮޑު ލަނޑެެއް! | Jazeera\tޗެކް ޕޯސްޓްތަކުގެ މައުލޫމާތު ހޯދި މީހަކަށް ދިވެހި ފުލުހުން ދިނީ ބޮޑު ލަނޑެެއް! - Jazeera\nޗެކް ޕޯސްޓްތަކުގެ މައުލޫމާތު ހޯދި މީހަކަށް ދިވެހި ފުލުހުން ދިނީ ބޮޑު ލަނޑެެއް!\nމޫސާ ހުސެއިން January 8, 2020 68 views0\nމިދުވަސްވަރު އެންމެ ގިނައިން ދެކެވޭ އެއްވާހަކަ އަކީ ފުލުހުންގެ ޗެކްޕޯސްޓު ތަކުގެ މައުލޫމާތު ހިމެނޭ ވައިބަރ ކޮމިއުނިޓީ ގްރޫޕެއްގެ ވާހަކައެވެ. މިއީ ދާދި ފަހުން އަޅުގަނޑުގެ ރައްޓަސަކަށް ދިމާވި ހިތާމަވެރި ނަމަވެސް މަޖާ ހާދިސާއެކެވެ. އާދައިގެ މަތިން ބުރިޖު ހުރަސްކޮށް ހުޅުމާލެއަށް އަރަނީ މިހާރަކަށް އައިސް އެމްވީ ޗެކްޕޯސްޓު ގުރޫޕް ބަލާފަކަމަށް އެ ޒުވާނާ ބުނެއެވެ. 8:30 ގައި މާލެއިން ހުޅުމާލެއަށް އެރީ އެއްވެސް ޗެކްޕޯސްޓެއް ނެތް ކަމަށް ނުވަތަ ކްލިއަރ ކަމަށް އެގްރޫޕްގައި މީހަކު ބުނުމުން ކަމަށް އެ ޒުވާނާ ބުންޏެވެ.\nއާދައިގެ މަތިން ކޮފީއެއް ބޯލަން ވެގެން ޖައްސާލީ ބިޓު ގޮވައިގެން. ކޮފީ ބޯން އިންދަ ގްރޫޕް ބަލާލި އިރުގައި އޮތީ ބުރިޖު މަތީގައި ޗެކްޕޯސްޓު ޖަހާފައި އޮތް ކަމަށް. އެހެންވެ އަހަރެން ހިތަށް އެރީ ކްލިއަރ ވަންދެން ހުންނާނީ އޭ. ގާތްގަނޑަކަށް 12:30 ވާން ކައިރި ވެފައި ހުއްޓަ އަހަރެން އެ ގްރޫޕްގައި ޖެހިން ކްލިއަރ ތޯ؟ އިރުކޮޅެއް ފަހުން މީހަކު ރިޕްލައި ކުރި ކްލިއަރ ކަމަށް\nއެ ޒުވާނާ އަށް ކުރިމަތިވި ޚާދިސާ ކިޔާދެމުން ބުންޏެވެ.\nއަވަސް އަރުވާލައިގެން މިޒުވާނާ ބާރުބާރަށް ގޮސް ބުރިޖަށް އަރަންދާންވެގެން ހައިވޭ އަށް އެރި އިރު ކަމަކު ދާކަށް ނެތެވެ. ހަތަރު ފަސް ފުލުހުން ތިއްބެވެ. އެ ޒުވާނާ ބެލީ ވަރަށް މަޑުޑަމުންދާށެވެ. އެކަމަކު ކަމަކު ދާކަށް ނެތެވެ. ފުލުހުން އައީ ސީދާ އެ ޒުވާނާ އާ ދިމާލާށެވެ. އަދި އޭނާ ހުއްޓުވާ ފާސްކޮށް ނިންމާފައި ކުރާނެ ޖޫރިމަނާއެެއްކޮށް ނިންމާފައި އެތަނުން އެއް ފުލުހަކު އެ ޒުވާނާ ކައިރީގައި ކަންފަތް ބުޑުގައި ބުންޏެވެ. "ބުރޯ ތީ މާފުށީ ކުއްޖެއް ދޯ. ވައިބަރ ޕްރޮފައިލް ޕިކްޗަރ އަކަށް ލައިގެން ތިއުޅެނީ ސައިކަލު ނަންބަރު ބޯޑެއްނު. އެ ޒުވާނާ އިނީ ބުނާނެ ބަހެއް ނޭގިފައެވެ. ތެދެކެެވެ. ވައިބަރ ޕްރޮފައިލް ޕިކްޗަރ އަކަށް ލެވިފައި އިނީ ޖީއެން މަތީގައި އިށީދެގެން އިން ފޮޓޯއެކެވެ. ސައިކަލު ނަންބަރު ބޯޑު އެހެރީ ފެންނާށެވެ.\n"ކީކޭ ދެން މަ ބުނާނީ. މަވެސް ހީނުކުރަން އެހާ ބޮޑަށް ފުލުހުން ބަލާނެ ކަމަށް." ހެމުންހެމުން އެ ޒުވާނާ ކިޔާދިނެވެ. އެމްވީ ޗެކްޕޯސްޓުގައި ބައެއް ފަހަރު ފުލުހުން ދަނީ ކްލިއަރ ނުވާ ތަންތަން ކްލިއަރ ކަމަށް ބުނެ ބައެއް މީހުން ހިފަހައްޓަމުންނެވެ. ޕްރޮފައިލްއަށް ފޮޓޯ ލައިގެން ހުރެ ފުލުހުންްނަށް ފިލައިގެން ދުއްވަން ކުރި މަސައްކަތް މިފަހަރު މިވަނީ ނާކާމިޔާބު ވެފައެވެ. ފުލުހުންގެ ވާޖިބަށް ހުރަސް އަޅަން ހަދައިގެން މިއުޅޭ ގްރޫޕްގައި ކްލިއަރ ކަމަށް ކޮންމެ މީހަކުވެސް ޖަހާފާނެއެވެ. މިގްރޫޕް ވުޖޫދަށް އައި ފަހުން ފުލުހުންނަށް ގަވާއިދާ ހިލާފަށް ދުއްވާ މީހުން ދެނެގަންނަން ފަސޭހަ ވާނެއެވެ. އަދި އެ މައުލޫމާތު ފުލުހުންނަށް އެއްކުރެވޭނެއެވެ. އެ ސައިކަލު ތަކުގެ ނަންބަރުވެސް ހޯދޭނެއެވެ. މިއީ ވަރަށް ނުވިސްނޭ ބަޔަކު ކޮށްގެން އުޅޭ މޮޔަކަމެއް ކަން ޔަގީނެވެ. އަވަހަށް ލައިސަންސް އާ ކުރާށެވެ. ރޯޑް ވަރދިނަސް ދައްކާށެވެ. އަހަރީ ފީ ދައްކާށެވެ. ސްޓިކަރ ނުޖަހާނެ ތަންތަނުގައި ޕާކު ކުރާށެވެ. ރައްކާވެ ތިބިއްޔާ ދަތުރެވެ.


SunOnline: Faskuri MTCC ge AGM July 8 gai\nފަސްކުރި އެމްޓީސީސީގެ އޭޖީއެމް ޖުލައި އަށެއްގައި\nއައިޝަތު ފަރީޙާ 23 Jun 2019, 15:29\nމޯލްޑިވްސް ޓްރާންސްޕޯޓު އެންޑް ކޮންޓްރެކްޓިން ކޮމްޕެނީ (އެމްޓީސީސީ)ގެ އަހަރީ އާންމު ޖަލްސާ އަންނަ މަހުގެ އަށްވަނަ ދުވަހު ބޭއްވުމަށް ނިންމައިފި އެވެ.\nއެމްޓީސީސީގެ އަހަރީ އާންމު ޖަލްސާ މީގެ ކުރިން ބާއްވަން ނިންމީ މިމަހުގެ 10 ވަނަ ދުވަހު އެވެ. ނަމަވެސް ޕްރޮކްސީ މެދުވެރިކޮށް ބައިވެރިވުމަށް ފޯމު ހުށަހެޅުމުގައި ސުވާލު އުފެދޭ ކަންތައްތަކެއް ހިނގުމުގެ ޝަކުވާ ލިބުމުން އޭޖީއެމް ފަސްކުރީ އެވެ.\nއެމްޓީސީސީ އިން ވަނީ އޭޖީއެމްގައި ބައިވެރިވުމަށް ރެޖިސްޓްރީ ވުމުގެ ފުރުސަތު މިހާރު ހުޅުވާލައިފައެވެ. ހޮޓެލް ޖެންގެ ބޯލް ރޫމްގައި ބޭއްވުމަށް ނިންމާފައިވާ އޭޖީއެމްގައި ކުންފުނީގެ ޑިރެކްޓަރުންގެ ބޯޑަށް ޑިރެކްޓަރުން އައްޔަން ކުރާނެ އެވެ.\nޓެކުހަށް ކެނޑުމަށްފަހު އެމްޓީސީސީގެ ސާފު ފައިދާއަށް މިދިޔަ އަހަރު ލިބިފައިވަނީ 34.27 މިލިއަން ރުފިޔާ އެވެ. ދެހާސްސަތާރަ ވަނަ އަހަރު އެ ކުންފުންޏަށް ސާފު ފައިދާގެ ގޮތުގައި 145 މިލިއަން ރުފިޔާ ލިބިފައިވެ އެވެ. އެހެން ކަމުން، މިދިޔަ އަހަރުގެ ސާފު ފައިދާ 2017 ވަނަ އަަހަރާ އަޅާ ބަލާއިރު 111 މިލިއަން ރުފިޔާ ދަށެވެ.\nއެމްޓީސީސީ އިން މީގެ ކުރިން ބުނެފައި ވަނީ 2018 ވަނަ އަހަރު އެކުންފުންޏަށް ލިބުނު ފައިދާ ދަށްވެފައިވާތީ އާއި، މިއަހަރު އެކުންފުނީގެ މާލީހާލަތަށް ރިއާޔަތްކޮށް، 2018 ވަނަ އަހަރުގެ ހިއްސާގެ ފައިދާ ނުބެހުމަށް ކުންފުނީގެ ޑިރެކްޓަރުންގެ ބޯޑުން ނިންމާފައިވާ ކަމަށެވެ. އަދި އެކަން އެގޮތަށް ފާސްކުރުމަށް ކުންފުނީގެ އަހަރީ އާންމު ޖަލްސާ އަށް ހުށަހަޅާނެ ކަމަށްވެސް އެ ކުންފުނިން ބުނެފައިވެއެވެ.\nދިވެހި ސަރުކާރާއި ރައްޔިތުން އަދި އެމްއެންއެސްއެލް ހިއްސާވާ އެމްޓީސީސީގެ ހިއްސާގެ ފައިދާ އަށް 2017 ވަނަ އަހަރު ވަނީ ހިއްސާ އަކަށް 2.6 ރުފިޔާ ބަހައިފައެވެ.\nއެމްޓީސީސީ އަކީ ރާއްޖެގެ ހިއްސާގެ ބާޒާރުގައި ލިސްޓުކޮށް މުއާމަލާތް ކުރާ އެންމެ ދުވަސްވީ އެއް ކުންފުންޏެވެ.\n"ބޭނުންވާ މުއްދަތުގައި ގުޅީފަޅު ހިއްކުމުގެ ގާބިލްކަން ނެތް"\nކުންފުނިތަކުން ސްޓާފުންނަށް ކިޔަވައިދޭ ސްކީމެއް


MTDC ge hisaage faidhaa nubahaathaa9aharu!\nވިޔަފާރި - އެމްޓީޑީސީ\nއެމްޓީޑީސީގެ ހިއްސާގެ ފައިދާ ނުބަހާތާ9އަހަރު!\nޖަލްސާއަށް ޕްރޮކްސީއާއެކު ހާޒިރުވީ ޖުމްލަ 1251 ހިއްސާދާރުން\nކ. މާލެ 1 ޖުލައި 2019 | ހޯމަ 18:27 5,895\nއެމްޓީޑީސީގެ އަހަރީ އާންމު ޖަލްސާގެ ތެރެއިން - ރާއްޖެއެމްވީ\nމޯލްޑިވްސް ޓޫރިޒަމް ޑިވެލޮޕްމެންޓް ކޯޕަރޭޝަން (އެމްޓީޑީސީ) ގެ އަހަރީ އާންމު ޖަލްސާގައި ހިއްސާދާރުންނަށް ހިއްސާގެ ފައިދާ ނުބަހަތާ9އަހަރުވެއްޖެއެވެ. އެ ކުންފުނިން އެންމެ ފަހުން ހިއްސާގެ ފައިދާ ބަހާފައިވަނީ 2008 ވަނަ އަހަރާއި 2009 ވަނަ އަހަރުއެވެ.\nއާދިއްތަ ދުވަހުގެ ރޭ ބޭއްވި އެ ކުންފުނީގެ އަހަރީ އާންމު ޖަލްސާގައި ހިއްސާގެ ފައިދާ ނުބަހަން ނިންމާފައިވީ ނަމަވެސް މި އަހަރުގެ ފަހުކޮޅު އިންޓަރިމް ޑިވިޑެންޓް ބަހަން މަސައްކަތްކުރާ ކަމަށާއި އަންނަ އަހަރު ހިއްސާގެ ފައިދާ ބެހުމަށް މަސައްކަތްކުރާނެ ކަމަށް ވެސް އެ ކުންފުނިން ބުންޏެވެ. އެމްޓީޑީސީ އިން އިތުރަށް ބުނީ މިހާރު ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީގެ ފަރާތުން އެ ކުންފުންޏަށް ވަރަށް ބޮޑު އެއްބާރުލުމެއް ލިބެމުންދާ ކަމަށެވެ. ޖަލްސާއަށް ޕްރޮކްސީއާއެކު ހާޒިރުވީ ޖުމްލަ 1251 ހިއްސާދާރުންނެވެ.\nއެ ކުންފުނީގެ އޮޑިޓް ރިޕޯޓުން ދައްކާ ގޮތުގައި އިދާރީ ޚަރަދުގެ ގޮތުގައި 2017 ވަނަ އަހަރު 83.2 މިލިއަން އެމެރިކާ ޑޮލަރު ރެކޯޑުކުރެވިފައިވާއިރު، 2018 ވަނަ އަހަރު މި އަދަދު ވަނީ 87.0 މިލިއަނަށް ދަށްވެފައެވެ. މިއީ 70 އިންސައްތަ ގެ ދަށްވުމެކެވެ. 2017 ވަނަ އަހަރު އިދާރީ ޚަރަދުގެ ގޮތުގައި ހިމަނާފައިވާ އަދަދުގެ ބޮޑުބަޔަކީ ނާގޮށިގެ ހަމަ އަގު 2016 ވަނަ އަހަރަށްވުރެއް 2017 ވަނަ އަހަރު ދަށްވެފައިވުމުގެ ސަބަބުން ގެއްލުމުގެ ގޮތުގައި 6.1 މިލިއަން އެމެރިކާ ޑޮލަރު ގެއްލުމުގެ ގޮތުގައި ހިމަނާފައި ވުމުގެ ސަބަބުންނެވެ. 2017 ވަނަ އަހަރެކޭ އެއްފަދައިން 2018 ވަނަ އަހަރުވެސް ފައިސާ ހޯދުމަށް އެއްވެސް ޚަރަދެއް ކުރެވިފައި ނުވާއިރު، އިންޓަރެސްޓުގެ ގޮތުގައި އެއްވެސް އާމްދަނީއެއް ލިބިފައެއްނުވެއެވެ. ޖުމުލަ ގޮތެއްގައި 2017 ވަނަ އަހަރު ކުންފުންޏަށް ޓެކުހުގެ ކުރިން ލިބުނީ 65 ހާސް އެމެރިކާ ޑޮލަރުނަމަވެސް މިއަދަދު 2018 ވަނަ އަހަރުވަނީ 80.1 މިލިއަން އެމެރިކާ ޑޮލަރަށް އިތުރުވެފައެވެ.\nއެމްޓީޑީސީގެ މިދިޔަ އަހަރުގެ އާމްދަނީގެ ގޮތުގައި ލިބިފައިވަނީ 4.58 މިލިއަން އެމެރިކާ ޑޮލަރެވެ. މިއީ 2017 ވަނަ އަހަރުގެ އާމްދަނީއާ އަޅާބަލާއިރު 3.2 ޕަސެންޓް އިތުރު އަދަދެކެވެ. އެކުންފުންޏަށް 2017 ވަނަ އަހަރު ލިބުނީ 4.43 މިލިޔަން ޑޮލަރެވެ.\n2019 ވަނަ އަހަރު ސަރުކާރުން ވަނީ ކުންފުނީގެ ބޯޑަށް ބަދަލު ގެނެސްފައެވެ. އެގޮތުން ކުންފުނީގެ ޗެއަރމަނަކަށް އަބްދުالله ފާއިޒް ހަމަޖައްސާފައިވާއިރު މެނޭޖިންގ ޑިރެކްޓަރަކަށް ހަމަޖައްސާފައިވަނީ ތަޒްމީލް އަބްދުއް ސަމަދުއެވެ. އަދި ސަރުކާރުގެ ފަރާތުން ކުންފުނީގެ ނޮން އެގްޒެކެޓިވް/ އިންޑިޕެންޑެންޓް ޑިރެކްޓަރުންގެ ގޮތުގައި ހަމަޖައްސާފައިވަނީ މުހަންމަދު ޖަނާހް އާއި މުހަންމަދު ފާތިހުއެވެ. ހިއްސާދާރުންގެ މެދުގައި ނެގި ވޯޓުން ކުންފުނީގެ ބޯޑަށް ހޮވިވަޑައިގެންނެވީ އަހްމަދު ނިޔާޒް، އާރިފް އަބްދުއް ސަމަދު، އިބްރާހީމް ލަތީފް، އައިޝަތު ފަޒީނާ، އަސަމީ ރުޝްދީއެވެ.\nޖަލްސާގެ ތެރެއިން ކުންފުނީގެ ޔައުމިއްޔާ ފާސްކުރުމާއި 2018 ވަނަ އަހަރުގެ ޑިރެކްޓަރުންގެ ރިޕޯޓާއި އޮޑިޓް ކުރެވިފައިވާ މާލީ ހިސާބުތަކުގެ ރިޕޯޓް ފާސްކޮށްފައިވެއެވެ. އަދި ކުންފުނީގެ އިންޓަރނަލް އޮޑިޓަރެއްގެ ގޮތުގައި ހަމަޖައްސާފައިވަނީ ކޭޕީއެމްޖީއެވެ.\nއެމްޓީޑީސީން އަމިއްލަ އަށް ހިންގާ އެއްވެސް ރިސޯޓެއް މިވަގުތަކު ނެތެވެ. އެ ކުންފުންޏަށް ލިބިފައިވާ ދެ ރަށް ހިންގަނީ ބޭރުގެ ކުންފުނިތަކުންނެވެ.


ތުރުކީވިލާތުގައި ޖަނަވާރުތަކަށް ޚާއްޞަ އެމްބިއުލެންސްގެ ޚިދުމަތް ފަށައިފި | Sandhaanu\nތުރުކީވިލާތުގައި ޖަނަވާރުތަކަށް ޚާއްޞަ އެމްބިއުލެންސްގެ ޚިދުމަތް ފަށައިފި\nކެމްބިއުލާންސް ޚިދުމަތުގެ ނަމުގައި ތުރުކީވިލާތުގައި ޖަނަވާރުތަކަށް ޚާއްޞަކޮށް އެމްބިއުލެންސްގެ ޚިދުމަތް ފަހިކޮށްދޭން ފަށައިފިއެވެ. ޓާކިޝް މުނިސިޕަލްޓީ އޮފް ކެންޔާއިން އިސްނަގައިގެން މި ޚިދުމަތް ދޭން ފަށާފައި ވަނީ އެ ގައުމުގެ މަގުތަކުގައި އުޅޭ ޖަނަވާރުތައް ސަލާމަތް ކުރުމުގެ ގޮތުންނެވެ.\nއެކްސިޑެންޓް ތަކުގައި އަނިޔާވާ ޖަނަވާރުތަކަށް ފުރަތަމަ އެހީ ދެވޭގޮތަށް މި އެމްބިއުލެންސް ވަނީ ފަރުމާ ކުރެވިފައެވެ. މި އެމްބިއުލެންސްގައި ޑީފައިބްރެލޭޓަރަކާއި އޮކްސިޖެން ވެކިއުމް ސިސްޓެމެއް ހުންނާނެއެވެ. އަދި މީގެ އިތުރުން މެކޭނިކަލް ވެންޓިލޭޝަން ސާރވިސްއަކާއި، އެސްޕިރޭޝަން ޑިވައިސްއަކާއި، އިންޓެންސިވް ކެއާރ އިންކިއުބޭޓަރަކާއި ބެޑްސައިޑް މޮނިޓަރެއްވެސް މި އެމްބިއުލެންސްގައި ހުންނާނެއެވެ.\nމި އެމްބިއުލެންސްގެ ޚިދުމަތްތައް ދެނީ އެނިމަލް ރިހެބިލިޓޭޝަން ސެންޓާރާ ގުޅިގެންނެވެ. މިހާތަނަށް 5000 ޖަނަވާރަށް ފަރުވާދެވިފައިވާކަމަށް މައުލޫމާތު ލިބިފައިވެއެވެ. ކެމްބިއުލޭންސްއިން ފަރުވާ ދެވޭ ޖަނަވާރު ގެންގުޅެން ބޭނުންވާ މީހުންނަށް އެ ޖަނަވާރުތައް ހަވާލުކުރުމުގެ އިންތިޒާމުވެސް އެމީހުން ވަނީ ހަމަޖައްސާފައެވެ. އަދި މިގޮތަށް މީހުންނާ ހަވާލުކުރެވޭ ޖަނަވާރުތަކުގެ ހާލު ބެލުމުގެ ގޮތުން އެމީހުންވަނީ އީ-ޕަޓީ ކިޔާ އޮންލައިން ސިސްޓަމެއް އީޖާދުކޮށްފައެވެ.\nތުރުކީވިލާތަކީ ތަރައްގީގެ ރޭހުގައި ހަލުވިކޮށް ކުރިއަރަމުންދާ ގައުމެކެވެ.\nކީރިތި ރަސޫލާގެ ސުންނަތުގައިވެސް ޖަނަވާރުތަކަށް ކަމޭހިތުމަށް އަމުރުކުރައްވާފައިވެއެވެ. އެހެންކަމުން ތުރުކީވިލާތުން ހިންގަމުންދާ މި އެމްބިއުލެންސްގެ ޚިދުމަތަށް ގިނަބަޔެއްގެ ތައުރީފު ދަނީ ލިބެމުންނެވެ.


Valencia in Barca hifehetti iru Celta vigo balikoh Sevilla evvana ah – adduLIVE\nވެލެންސިއާ އިން ބާސާ ހިފެހެއްޓިއިރު ސެލްޓާ ވިގޯ ބަލިކޮށް ސެވިއްޔާ އެއްވަނަ އަށް\n0 Oct 08, 2018, 10:21 ލިޔުނީ މުޙައްމަދު އަދުހަމް\nބާސެލޯނާގެ ލިއޮނަލް މެސީ (ކ) އަތުން ބޯޅަ ހޯދަން ވެލެންސިއާގެ ޑެނިސް ޗެރިޝޭފް (ވ) މަސައްކަތް ކުރަނީ. --ފޮޓޯ: ލަލީގާ\nސްޕެނިޝް ލީގުގައި ރޭ ކުޅުނު މެޗުގައި ވެލެންސިއާ އިން ބާސެލޯނާ މޮޅުވިޔަނުދީ ހިފެހެއްޓިއިރު ސެލްޓާ ވިގޯ ބަލިކޮށް ސެވިއްޔާ އެއްވަނަ އަށް ޖެހިލައިފިއެވެ.\nވެލެންސިއާގެ ދަނޑުގައި ބާސާ އާ ދެކޮޅަށް އެޓީމު ކުޅުނު މެޗު 1-1 އިން އެއްވަރުވެގެން ނިމުނުއިރު ސެލްޓާ ވިގޯ އަތުން ސެވިއްޔާ މޮޅުވީ 2-1 އިންނެވެ.\nސެވިއްޔާ އެއްވަނައިގައި އޮތީ އަށް މެޗުން 16 ޕޮއިންޓާ އެކު އެވެ. ދެވަނައިގައި އޮތް ބާސާ އާއި ތިންވަނައިގައި އޮތް އެތުލެޓިކޯ މެޑްރިޑަށް އަށް މެޗުން 15 ޕޮއިންޓް ލިބިފައިވާއިރު ރެއާލް މެޑްރިޑް އޮތީ 14 ޕޮއިންޓާއެކު ހަތަރުވަނައިގައެވެ.\nރޭގެ މެޗު ފަށައިގެން ދެވަނަ މިނެޓުގައި ވެލެންސިއާ އަށް ލީޑުނަގައިދިނީ އާޖެންޓީނާ ޑިފެންޑަރު އެޒެކީލް ގަރާއި އެވެ. ކޯނަރަކުން އޭރިއާތެރެއަށް ހުރަސްވި ބޯޅައެއް ބާސާގެ ކުޅުންތެރިންނަށް ދިފާއުނުކުރެވިގެން އުޅެނިކޮށް ގަރާއި އަށް ލިބުމުން އޭނާ ވަނީ ފަސޭހަކަމާ ގޯލަށް ފޮނުވާލައިފަ އެވެ.\nއޭގެ ފަހުން، ވެލެންސިއާގެ ލީޑް ފުޅާކުރުމަށް އެޓީމުގެ ބެލްޖިއަމް ފޯވާޑް މިޝީ ބަޓްޝުއާޔީ އަށް ދެ ފުރުޞަތު ލިބިގެންދިޔަ ނަމަވެސް ބޭނުންހިފޭގޮތެއްނުވިއެވެ. އެގޮތުން، އޭނާ ފޮނުވާލި ދެ ހަމަލާ ވެސް ބާސާގެ ގޯލްކީޕަރު މާކް އަންދްރެ ޓަ ސްޓެގަން ވަނީ މަތަކޮށްފައެވެ.\nމިމެޗުގައި ބާސާ އަށް ނަތީޖާ ހަމަހަމަކޮށްދިނުމަށް ލިބުނު ފުރަތަމަ ފުރުޞަތުގައި މެޗުގެ 19 ވަނަ މިނެޓުގައި ލުއިސް ސުއަރޭޒް އަށް ލިބުނު ބޯޅަ އޭނާ ފޮނުވާލުމުން ގޯލްގެ ދަނޑިކައިރިން ބޭރަށް ދިޔައިރު އޭގެ ދެ މިނެޓުފަހުން، ލިއޮނަލް މެސީ ފޮނުވާލި ހަމަލާ ވެލެންސިއާގެ ގޯލްކީޕަރު ނޯބާޓޯ ނެޓޯ މަތަކުރިއެވެ.\nމެޗުގެ 23 ވަނަ މިނެޓުގައި ބާސާ އަށް އެއްވަރުކޮށްދިނީ ސުއަރޭޒް ދިން ޕާހަކުން މެސީ އެވެ. މިއީ ސެވިއްޔާގެ ޕެނަލްޓީއޭރިޔާ ބޭރުން ގޯލްގެ ކަނާތް ފަރާތު ތިރީ ކަނަށް އަމާޒުކޮށްލައިގެން މެސީ ކާމިޔާބުކުރި ރީތި ގޯލެކެވެ. މިމެޗުގެ ފުރަތަމަ ހާފު ނިމުނީ ދެޓީމަށް އިތުރު ލަނޑެއް ކާމިޔާބުނުކުރެވި 1-1 އިން އެއްވަރުވެގެންނެވެ.\nމިމެޗުގެ ދެވަނަ ހާފުގައި ބާސާގެ ފިލިއްޕޭ ކުޓީނިއޯ އާއި މެސީ އަށް ލަނޑުޖެހުމަށް ލިބުނު ފުރުޞަތުތަކުގައި ފޮނުވާލި ހަމަލާތަކުގެ ހުރަހަކަށްވީ ވެސް ވެލެންސިއާގެ ކީޕަރު ނެޓޯ އެވެ.\nމިއީ ލީގުގައި ބާސާ އެންމެ ފަހުން ކުޅުނު ހަތަރު މެޗުގެތެރެއިން އެއްވަރުވި ތިންވަނަ މެޗެވެ.\nސެވިއްޔާގެ ދަނޑުގައި ސެލްޓާ އާ ބައްދަލުކުރި މެޗުގައި އެޓީމަށް ލީޑް ނަގައިދިނީ 38 ވަނަ މިނެޓުގައި ޕަބްލޯ ސަރާބިއާ އެވެ. މިއީ އެޓީމުގެ ޖެސޫސް ނަވާސް ދިން ބޯޅައަކުން އޭނާ ކާމިޔާބުކުރި ގޯލެކެވެ. މިމެޗުގެ ފުރަތަމަ ހާފު ނިމުނީ 1-0 އިން ސެވިއްޔާ ކުރީގައިއޮވެގެންނެވެ.\nސެވިއްޔާގެ ފޯވާޑް އަންދްރޭ ސިލްވާ (މ) އަތުން ބޯޅަ ހޯދަން ސެލްޓާ ވިގޯގެ ކުޅުންތެރިން މަސައްކަތްކުރަނީ. –ފޮޓޯ: ލަލީގާ\nމިމެޗުގެ ދެވަނަ ހާފު ފެށިގެން، ސެލްޓާ އިން ރަނގަޅަށް ކުޅެމުން ދަނިކޮށް އެޓީމަށް އިތުރު މައްސަލަތައް ދިމާވީ މެޗުގެ 58 ވަނަ މިނެޓުގައި އެޓީމުގެ މެކްސިކޯ ޑިފެންޑަރު ނެސްޓަ އަރައޫހޯ އަށް ސްޕެއިނުގެ ރެފްރީ ގޮންޒާލޭސް ފުއެރްޓޭސް ދެވަނަ ރީނދޫ ކާޑެއް ދެއްކުމަށްފަހު ރަތް ކާޑު ދައްކާ ދަނޑުން ފޮނުވާލުމުންނެވެ.\nއޭގެ ތިން މިނެޓުފަހުން، ސެވިއްޔާގެ ފުރަތަމަ ގޯލް ކާމިޔާބުކޮށްދިން ސަރާބިއާ ތަނަވަސްކުރި ފުރުޞަތަކުން އެޓީމުގެ ފޯވާޑް ވިސާމް ބެން ޔެޑާ ވަނީ ނަތީޖާ 2-0 އަށް ބަދަލުކޮށްލާފައެވެ.\nއޭގެ ފަހުން، ސެލްޓާގެ އިތުބާރު ފޯވާޑް އިއާގޯ އަސްޕާސް އާއި ޑެނިސް އެކާޓް އަށް ލިބުނު ފުރުޞަތުތަކުގައި އެ ކުޅުންތެރިން ފޮނުވާލި ހަމަލާތައް ސެވިއްޔާގެ ގޯލްކީޕަރު ތޯމަސް ވަސްލިކް މަތަކުރިއެވެ.\nމެޗު ނިމެން ހަ މިނެޓަށްވެފައިވަނިކޮށް، ސެލްޓާ އަށް ސުން ކަނޑުވާލައިދިނީ މެކްސީ ގޯމޭޒް ދިން ބޯޅައަކުން ސޯފިއާން ބޫފަލް އެވެ.\nމިމުބާރާތުގައި ރޭ ކުޅުނު މެޗުގައި އެތުލެޓިކޯ މެޑްރިޑް ވަނީ އަމިއްލަ ދަނޑުގައި 1-0 އިން ރެއާލް ބެޓިސް އަތުން މޮޅުވެފައެވެ. މިމެޗުގައި އެތުލެޓިކޯ އިން ކާމިޔާބުކުރި ހަމައެކަނި ގޯލް، މެޗުގެ 74 ވަނަ މިނެޓުގައި ތޯމަސް ޕާޓޭ ތަނަވަސްކުރި ފުރުޞަތަކުން ޖަހައިދިނީ އެންހެލް ކޮރެއާ އެވެ.


vnews - Sonee sports in raajje ah Reebok brand tha'aaraf kohfi\nސޮނީ ސްޕޯޓްސްއިން ރާއްޖެއަށް ރީބޮކް ބްރޭންޑް ތައާރަފްކޮށްފި\nރީބޮކް ބްރޭންޑްގެ އުފެއްދުންތަކާއެކު ރާއްޖޭގެ ކުރީގެ ޓެނިސް ޗެމްޕިއަން އަދި ފިޓްނަސް އިންސްޓްރަކްޓަ މުއީނާ-- ފޮޓޯ: ސޮނީ ސްޕޯޓްސް\nރާއްޖޭގައި ފުޅާދާއިރާއެއްގައި ކުޅިވަރުގެ ސާމާނު ވިއްކާ ސޮނީ ސްޕޯޓްސްއިން ރާއްޖޭގެ ބާޒާރަށް ރީބޮކް ބްރޭންޑް ތައާރަފްކޮށްފި އެވެ.\nމި ބްރޭންޑްގެ ޕްރޮޑަކްޓްތައް ރާއްޖެއަށް ތައާރަފްކޮށްދިނީ ފިޓްނަސް އިންސްޓްރަކްޓަރު އަދި ރާއްޖޭގެ ޓޭބަލް ޓެނިސް ޗެމްޕިއަން މުއީނާ މުހައްމަދު އެވެ.\nރީބޮކް ބްރޭންޑަކީ އެމެރިކާގެ މަޝްހޫރު އެޑިޑަސް ބްރޭންޑްގެ ސަބްސިޑަރީ ކުންފުންޏެކެވެ. ރާއްޖޭގައި އެޑިޑަސް ބްރޭންޑްގެ އުދެއްފުންތައް ވިއްކަމުން އަންނަނީ ސޮނީ ސްޕޯޓްސްއިންނެވެ.\nމި ބްރޭންޑްގެ އުފެއްދުންތައް ރާއްޖެއަށް ތައާރަފްކުރުމަށްފަހު ވާހަކަދައްކަމުން މުއީނާ ބުނީ މި ބްރޭންޑް ތައާރަފްވީ ބަދަލަކަށް ބޭނުންވެފައި ހުރި ދަނޑިވަޅެއްގައި ކަމަށެވެ. އަދި ރީބޮކް އަކީ އެ ބަދަލަށް އެންމެ އެކަށީގެންވާ ބްރޭންޑް ކަމަށްވެސް ބުންޏެވެ. އަދި ސޮނީ ސްޕޯޓްސްއިން ވިއްކާ ރީބޮކް ބްރޭންޑްގެ އުފެއްދުންތަކަކީ ދިވެހިންނަށް ވަރަށް ކަމުދާނެ އުފެއްދުންތަކެއް ކަމަށާއި ރާއްޖޭގެ ފިޓްނަސް ދާއިރާގައި ހަރަކާތްތެރިވާ ފަރާތްތަކަށް މި އުފެއްދުމަކީ އެންމެ ރަނގަޅު އުފެއްދުން ކަމަށްވެސް ބުންޏެވެ.\nރީބޮކް ބްރޭންޑްގެ ޓްރެއިނިން ބޫޓާއި ޓީޝާޓްގެ އިތުރުން ތަފާތު އެކި ވައްތަރުތައް ސޮނީ ސްޕޯޓްސްއިން ލިބެން ހުންނާނެ ކަމަށް އެ ފިހާރައިން ބުނެ އެވެ. މީގެއިތުރުން އެ ފިހާރައިން ދަނީ އެޑިޑަސް، ނައިކީ، ކުއިކްސިލްވާ، ރިޕް ކާޕް، ބިލަބޮންގް އަދި ރޮކްސީ ބްރޭންޑްގެ އޮރިޖިނަލް އުފެއްދުންތައް ވިއްކަމުންނެވެ.\nސޮނީ ސްޕޯޓްސްއަކީ ކުޅިވަރު ކުޅޭ ސާމާނުގެ އިތުރުން ކެޝުއަލް ވެއަ އާއި އެންމެ ފަހުގެ އޮރިޖިނަލް ފުޓުބޯޅަ ބޫޓާއި ޓީޝާޓާއި ޖާޒީ ފުޅާދާއިރާއެއްގައި ވިއްކަމުންދާ ފިހާރަ އެކެވެ.\nސޮނީ ސްޕޯޓްސްއިން ވަނީ ދާދިފަހުން ކުޑަކުދިންނަށް ހާއްސަކޮށް ސޮނީ ސްޕޯޓްސް ކިޑްސް ފިހާރަ ވެސް ހުޅުވާފަ އެވެ. މީގެއިތުރުން ފެޝަން އަށް ލޯބިކުރާ ފަރާތްތަކަށް ސޮނީ ސްޕޯޓްސް ފެޝަންގެ ނަމުގައިވެސް ފިހާރައެއް ހުރެއެވެ.


Madhiri insaanunnah shahuguveri nuvaane gotheh hoadhaifi | Mihaaru\nލައިފްސްޓައިލް / މަދިރި\nބްރެޒިލްގެ ލެބޯޓަރީއެއްގައި ދިރާސާގެ ބޭނުމަށް ގެންގުޅޭ މަދިރިތަކެއް. -- ފޮޓޯ: ގެޓީ އިމޭޖަސް\nމިއީ މަދިރީގެ ސަބަބުން ޖެހޭ ނުރައްކާތެރި ބަލިތަކުން އެތައް ބަޔަކު ސަލާމަތްކޮށް، އެތައް މިލިއަން ފުރާނައެއް ސަލާމަތްކުރެވިދާނެ ހޯދުމެއްގެ ގޮތުގައި ވަނީ ގަބޫލުކުރެވިފަ އެވެ.\nމަދިރި އިންސާނުންގެ ގައިން ލޭ ބޯން ޝައުގުވެރިވަނީ ގައިން ހިއްލާ ދަލުގައި ހުންނަ ލެކްޓިކް އެސިޑުގެ ވަހަށެވެ. ފްލޮރިޑާ އިންޓަނޭޝަނަލް ޔުނިވަސިޓީގެ ލެބޯޓަރީ އޮފް ޓްރޮޕިކަލް ޖެނެޓިކްސްގައި ކުރި ދިރާސާގައި ވަނީ ޑެންޑީ އާއި ޒިކާ ވައިރަސް ފަދަ ނުރައްކާތެރި ބަލިތައް ފަތުރާ އީޑިސް މަދިރި އަށް ލެކްޓިކް އެސިޑުގެ ވަސް ދެނެގަނެވޭ "ރިސެޕްޓާ" ހޯދައިފަ އެވެ.\n"މި ހޯދަން މަސައްކަތްކުރާތާ މިހާރު ސާޅީސް އަހަރު ވެއްޖެ،" މި މުހިންމު ހޯދުމުގައި އިސްކޮށް ހުންނެވި ބަޔޮލޮޖިސްޓް މެތިއު ޑިޖެނާރޯ ވިދާޅުވި އެވެ.\nއޭނާ ވިދާޅުވީ މަދިރި ޝައުގުވެރިވަނީ ލެކްޓިކް އެސިޑުގެ ވަހަށްކަން 1960ގެ ތެރޭގައި ވެސް ހޯދިފައިވާ ކަމަށާއި އެކަމަކު މަދިރީގެ ދިރާސާތައް ކުރި ސައިންސްވެރިންނަށް އޭރު ޖެނެޓިކްސްއާ ބެހޭ މައުލޫމާތު އެއްކުރެވިފައި ނެތުމުން، މަދިރި ލެކްޓިކް އެސިޑަށް ޝައުގުވެރިވާ ގޮތެއް ހޯދިފައި ނުވަނީ ކަމަށެވެ.\nޑިޖެނާރޯ 2013 ވަނަ އަހަރު ވަނީ އިންސާނުންގެ ވަހަށް ޝައުގުވެރިވާ ޖެނެޓިކްސް މަދިރީގެ ހަށިގަނޑުން ކާމިޔާބުކަމާ އެކު އުނިކޮށްފަ އެވެ. އޭގެ ފަހުން އެތައް ބައިވަރު މަދިރިއެއްގައި މިގޮތަށް ހެދި އެވެ. އަދި ފަހުން އޭނާގެ ޕީއެޗްޑީ ދަރިވަރެއް ކަމަށްވާ ހޮޝުއާ ރާޖީ އަށް، މަދިރީގެ މި ހާއްސަ ރިސެޕްޓާ އިތުރަށް ދިރާސާކުރުމަށް ހަވާލުކުރި އެވެ. މި ދިރާސާގައި މަދިރީގެ މި ރިސެޕްޓާ އަށް ބަދަލު ގެނައުމުން، އިންސާނުންނަށް މަދިރީގެ ޝައުގުވެރިކަން ވަރަށް ބޮޑަށް ކުޑަވެގެން ދިޔަކަން ވަނީ އެނގިފަ އެވެ.\nއެއްވެސް ބަދަލެއް ގެނެސްފައި ނުވާ މަދިރި އާއި މިއުޓޭޓްކޮށްފައިވާ މަދިރި އަށް ރާޖީގެ އަތް ދީގެން، އޭގެ ތެރެއިން ލޭ ބޮނީ ކޮން މަދިރިތަކެއްތޯ ބެލި އެވެ. މިގޮތުން، މިއުޓޭޓްކޮށްފައިވާ އެއްވެސް މަދިރިއެއް ފުރަތަމަ ހަތަރު މިނެޓް ތެރޭ އަތުގައި ނުއިށިންނަކަން ފާހަގަކުރެވުނެވެ. މިގޮތަށް އެކި ފަހަރު އެކި ގޮތަށް ޓެސްޓްކުރުމުން ވެސް ނިކުންނަނީ ހަމަ އެއް ނަތީޖާއެކެވެ.\nއިންސާނުންގެ ވަސް ދެނެގަތުމުގެ ރިސެޕްޓާ މަދިރީގެ ހަށިގަނޑުގައި ބަދަލުކުރުމުން، އެ މަސައްކަތް ކުރާނެ އެހެން ރިސެޕްޓާއެއް މަދިރީގައި ނެތްކަން ވެސް ވަނީ އެނގިފަ އެވެ.\nމި މުހިންމު ހޯދުމާ އެކު ސައިންސްވެރިން ބުނީ މަދިރި އަށް އިންސާނުންގެ ގައިން ވަސް ދެނެގަނެވޭ ރިސެޕްޓާ އަށް ހުރަސް އެޅޭނެ އެހެން ވަހެއް އުފައްދައިގެން މަދިރި ދުރުކުރެވޭނެ ކަމަށެވެ. އެހެންވެ މިހާރު އެންމެ ބޮޑު އިސްކަމެއް ދީފައި ވަނީ މިކަމަަށެވެ.\nސިއްހަތު މަދިރި ޑެންގީ ސައިންޓިފިކް ރިސާޗް\n5 ކޮމެންޓް, 30 ރިއެކްޝަންސް\nއިލްމުވެރިން ވާނީ މާކުރިން ތިހުރިހާ ކަމެއް ހޯދާފަ. ރާއްޖޭގެ އިލްމުވެރިން ގާތު އަހާލަނިކޮށްވެސް އެތައް ވަގުތަކާއި ފައިސާ ސަލާމަތްވާނެ ތިހުރިހާ މަސައްކަތެއް ނުކޮށް.\nއަހަރުމެން ތި މާ ކުރިން ހޯދައިފިން. އެއީ މަދިރި ލޯސަން. އެ ހޭކީމަ އެ ސޮރުމެން ނުހަފާ\nﷲ ހުރިހާ ބާވަތެއްގެ މަޚްލޫގުން އުފައްދާވަފަވަނީ އިންސާނިއްޔަތަށް ފައިދާ އަކަށެވެ. މަދިރި ހެފުމުން ބައެއް ބަލި ޖެހޭފަދައިން ކުޑަކޮށް ނުވަތަ މެދުމިންވަރަކަށް މަދިރި ހެފުމުން އިންސާނާގެ ދިފާއީބާރު އިތުރަށް ވަރުގަދަވާކަން ވެސް ދިރާސާތަކުން ވަނީ ހާމަވެފައެވެ. ހަމަ އެގޮތަށް ފިރިހެނުންނަށް ވުރެ ގިނައިން އަންހެނުންގެ ގައިގަ މަދިރި ހަފާކަމަށްވެސް ވެއެވެ. އަންހެނުން ވީހާ ބޮޑަށް ނިވައިވެގެން އުޅެންޖެހޭ އެއް ހިކުމަތަކީ މިއީ ކަމަށްވެސް ވެދާނެއެވެ.\nމޮޅު ސޮރެކޭ ދޯ.\nއެހެންތަ. އެހެންވީމަ ތި މޮޑިފައިޑް މަދިރިތައް ދުނިޔޭގަ ޑޮމިނޭޓް ކުރަންފެށީމަ ނުޖެހޭނެ ދޯ ނިވާވާކަށް.